
  Горе - ляво: Силвия Станоева и Иво Желев в "Клер & Мадам & Соланж - Игра на Любов и Смърт" (постановка на Касиел Ноа Ашер).


  Горе - дясно: Радина Кърджилова и Иван Радоев в "Декамерон" (Театър "Българска армия").


  В центъра: Вельо Горанов във "Великият инквизитор" (Театър "Провокация").


  Долу - ляво и дясно: Жан Илиев и Вельо Горанов във "Великият инквизитор".


  



  ТЕАТРАЛНИ ПРЕСКОНФЕРЕНЦИИ


  



  КРАЛИЦАТА МАЙКА


  от Манлио Сантанели


  Театър 199

  Режисура - Валентин Ганев


  Сценография - Красимир Вълканов


  Музика - Слав Бистрев


  Фотограф - Симон Варсано


  



  Участват: Невена Мандаджиева, Владимир Пенев


  



  ПРЕСКОНФЕРЕНЦИЯ


  



  АНИ МОНОВА (директор на Театър 199): Както знаете, поводът за нашата пресконференция е гостуването на г-н Манлио Сантанели - много известен италиански автор, свързано с първата постановка в България на пиесата му "Кралицата майка". Ние сме много щастливи да посрещнем г-н Сантанели в нашия театър и искаме да благодарим на Италианския културен институт в лицето на г-жа Амендоладжине и нейния екип за съдействието им, за подкрепата им, без която нашият гост нямаше сега да бъде тук. Пред вас са г-жа Амендоладжине, до нея е сътрудничката й Таня Петрова, г-н Сантанели, Аве Иванова - преводач на пиесата, която ще ни помага сега в превода на вашите въпроси и неговите отговори, и Валентин Ганев - режисьор на постановката. В салона е и актрисата Невена Мандаджиева (аплодисменти). Давам думата на г-жа Амендоладжине.

  АННА АМЕНДОЛАДЖИНЕ: Добър ден на всички. Благодаря за тази любезна покана. Много съм щастлива да бъда тук в компанията на г-н Манлио Сантанели, на директора на Театър 199 и на режисьора на комедията "Кралицата майка", която вчера беше посрещната с голям интерес от публиката. Италианският културен институт имаме голяма чест да поканим Манлио Сантанели в София за пръв път, след като получихме молба за неговото присъствие по повод премиерата на комедията му "Кралицата майка". Естествено успехът на тази комедия пред българската публика зависи не само от текста на г-н Сантанели, но и благодарение на режисьора, работата на сценографа, на актьорите и на целия театрален екип. По време на посещението на г-н Сантанели в София - тези четири дни, той проведе една конференция в Народната библиотека - изключително интересна конференция, която беше добър театрален урок. Заглавието й беше "Огледалото на Алиса: Театърът като вход към друго измерение". Г-н Сантанели ни направи удоволствието да говори не само за театъра, но и за личния си опит, който има общо с неговата работа. Той се превърна в звезда в София. Даде много интервюта пред медиите: телевизии, радиа и печат.


  МАНЛИО САНТАНЕЛИ: Бих могъл да дам още интервюта, дори на тези, които не бяха с мен.


  АННА АМЕНДОЛАДЖИНЕ: Естествено, всичко, което г-н Сантанели ни дава, е придружено с чувство за хумор. Удоволствие за нас е да видим големия интерес на българската публика към съвременния италиански театър. Това ни накара да поканим г-н Сантанели и по този начин да бъдем в услуга на българската публика и на италианската култура в България. След като се запознах със самия човек Сантанели и с творчеството му, мисля, че мога да говоря с часове за него, но не се страхувайте, ще спра тук. Благодаря (аплодисменти).



  МАНЛИО САНТАНЕЛИ: Г-жа Амендоладжине ме представи като възрастен гений, но смятам, че един артист трябва да притежава интелектуална честност, за да може да бъде творец. Изпитвам особено удовлетворение и възбуда, тъй като в момента седя на една сцена, където вчера вечерта за мен се случи чудо - един текст бе превърнат в прекрасна постановка. И тъй като, когато човек стане свидетел на такова чудо, трябва да се признаят заслугите на всички, които са участвали в неговото сътворяване, съответно се присъединявам към благодарностите на г-жа Амендоладжине. Театърът трябва да се получава от "чудни събития", които са извън обикновеното, и резултатът да бъде нещо наистина интересно. Аз дойдох тук, за да отговарям на вашите въпроси, а не да говоря сам за себе си. След вчерашния спектакъл очаквам да ме попитате за моите впечатления и за това как е минало всичко. Ако искате да ме попитате за други неща, аз съм тук, нищо не крия, мога дори да ви разкажа нещо за личния си живот. В залата присъства моята съпруга. Отдавна съм щастливо женен, не целувам ръце на халифи и чужди жени, не свалям непълнолетни, така че очаквам от вас въпросите.


  АНИ МОНОВА: Ако вече имате въпроси, заповядайте. Режисьорът?


  ВАЛЕНТИН ГАНЕВ: Благодаря ви много. Представете си да стоите на тази сцена и да ви наричат "братко". Първо искам да ви представя и останалата част от екипа: Владимир Пенев, който играе АЛФРЕДО, Невена Мандаджиева - РЕДЖИНА, и моите най-близки сътрудници в тази работа - режисьорката Антоанета Симеонова и човекът, който създаде звуковата, музикална среда - Слав Бистрев. За съжаление г-н Сантанели не успя да се срещне с един от големите български сценографи - Красимир Вълканов, но видя неговата работа на сцената. И, разбира се, тук идва благодарността ми към Театър 199, който ме приюти за това прекрасно упражнение. Аз имам конкретни въпроси към г-н Сантанели. Може би ще му ги задам лично. На част тях съм си отговорил, или сме си отговорили, чрез нашата постановка. Ползвайки присъствието и на г-жа Амендоладжине, искам да й кажа, че вие сте попаднали в една страна, която не е сляпа, затворена и глуха за италианската култура. Ние сме възпитани в едно време, когато нямаше лесен достъп до италианската култура - извън литературата, която сравнително добре познаваме, защото у нас се превеждаше доста италианска литература. Мисля, че повечето хора в тази зала на моята възраст помнят обстоятелствата, когато са гледали "Конформистът" на Бертолучи, "Фотоувеличение" на Антониони, "Рим" на Фелини - да не изброявам цялата велика италианска киношкола. Дано нашето представление ви е повлияло така. Г-н Сантанели казва: "Ние имахме вулкан и позволихме този вулкан да угасне" - за една драматургична ситуация в италианската драматургия - неаполитанска. Госпожо Амендоладжине, направете така този вулкан да пуска още лава в България.


  МАНЛИО САНТАНЕЛИ: Благодаря на г-н Ганев. Съжалявам, че не можах да се срещна със сценографа, но все пак чрез работата му аз се запознах и с него. Съгласен съм с г-н Ганев, че връзката между италианската и българската култура не е била много утвърдена, освен в случаите, когато някои бариери са били преминавани от едната и от другата страна. Със сигурност много често културата успява да заобиколи препятствията и намира своята среда чрез определени творби и общности, както примерно е с театъра на класиците Шекспир и Молиер. Много често, когато отидем на кино и видим един индийски филм, ние ставаме съпричастни към тази история и даже можем да си присвоим индийското гражданство. Преди два дни прекарах прекрасни моменти, гледайки индийския филм "Беднякът милионер", в който, както знаете, става въпрос за едно бедно момче, което участва в телевизионно шоу и печели милиарди. След като видях този филм, няколко дни се питах: аз може би съм индиец и ще трябва да си купя и тюрбан (смях). Със сигурност индийския тюрбан така и не си го купих - аз го нося вътре в себе си. Това е преимуществото на изкуството, че може да навлезе вътре в нас и няма нужда от тези маски. Мисля си, че писането на театрални текстове не би трябвало да бъде по-различно от всички други дейности, които са присъщи на човечеството. Изкуството е това, което ни държи живи, отвъд всички други екзистенциални проблеми. Със сигурност не съм съгласен с момента, който преминаваме. Той със сигурност ще е за сметка на културата. Напълно се убедих, и всеки ден се убеждавам, че ние сме цивилизация на консуматори и консумираме цивилизацията. Когато се режат пари от културата, образованието и науката, имам усещането, че по този начин се прави една ампутация на човека и човечеството като цяло. Всеки път, когато един театър бъде затворен, закрит, все едно се затваря един прозорец към света. Всеки път, когато се открива един супермаркет, се отваря една бездна към повърхностното. Съжалявам за малките места, където имах среща с културата, както примерно малките книжарници и малките библиотеки, където обикновено познавах собственика, а той в повечето случаи беше евреин и познаваше всичко, което имаше в неговата библиотека. И по-специално за страната, от която идвам, все си мисля, че ако управлението използваше по по-добър начин всичките археологически находки, всичките паметници на културата, щеше да бъде една, наистина много богата страна. Естествено, визията за едно индустриално бъдеще кара управата да затваря музеите и да отваря нови фабрики. Аз не съм тук, за да правя политически анализ, а за да благодаря за всичките комплименти, които ми бяха направени. Това е голяма отговорност и голяма тежест, която сега ще си нося. Тези комплименти бяха толкова много, че не знам дали ще ме пуснат на летището с тях (смях). Искам също да кажа, че бих желал да бъда оценен като човек, защото аз съм честен мъж, който си плаща данъците, който се качва в автобуса там, където пише "вход", а не там, където пише "изход" - аз съм човек, като всички останали. (Аплодисменти.)


  ИРИНА ГИГОВА: Верен ли е духът на българската постановка на идеята във вашия текст? Открил ли сте нещо различно в нашата интерпретация - нещо по-различно от това, което са италианските постановки на вашия прекрасен текст?


  МАНЛИО САНТАНЕЛИ: Благодаря на госпожата за въпроса. Всеки път, когато присъствам на представление, правено по моята пиеса на друг език, винаги съм приятно изненадан. Поне към днешна дата - от утре нататък какво ще се случи, не знам. Във вчерашния спектакъл открих аспекти, които може би не съм разработил, но те бяха разработени от екипа. Тяхна е заслугата да излязат наяве. Може би и затова толкова пътувам и следя постановките на пиесите си, защото ако те биха били еднакви, по-добре да си стоя вкъщи и да пиша. Колкото до вчера, аз се оставих и напълно бях завладян от чара на това представление. Съвсем не съм мислил да правя паралел - да сравнявам текста с конкретната постановка. С интерпретацията си актьорите ми дадоха възможност да следвам цялото действие и развитието на текста, въпреки че не разбирам български. Дори и да се изгубя за един миг - да изпусна нещо, веднага на помощ ми идваше и ме спасяваше реакцията на публиката, защото публиката е фундаментален компонент в театъра. Самоубиец е този - бъдещ или вече самоубил се, който не дава необходимата важност на публиката в театъра. С условието, че съобразяването с най-ниските вкусове на публиката - на масовия вкус, не е целта на театъра, негова задача е да поставя онези проблеми, които тревожат съвременния ден. Снощи следях, мога да кажа, представлението с четири очи - с предните две гледах какво става на сцената, със задните две - с другата двойка очи, и с ушите, следях реакцията на публиката и именно те ме водеха във всеки миг на леко неразбиране или на изпускане на нишката. Благодаря на публиката, която ми позволи с реакцията си да се почувствам част от нея и като нея да бъда завладян от спектакъла, защото е много важно за един драматург, както и за един романист, да застане на известна дистанция от собствената си творба и да погледне на нея с обективен поглед. Аз съвсем не съм като героя на Гогол от "Шинел" Акакий Акакиевич, който върви след шинела и казва: "Аз уших този шинел, аз го уших"... Трябваше само да отговарям, а аз пак, както винаги, си говоря, говоря (смях) - не мога да млъкна, откакто съм слязъл от самолета. Като се върна в Италия, ще трябва да мълча поне една седмица (смях).


  ПЕНКА МОМЧИЛОВА: Здравейте. И без друго исках да ви питам за реакцията на публиката - ще бъде още по-интересно да направите сравнение между реакциите на българските зрители и другите по света.


  МАНЛИО САНТАНЕЛИ: Ще отговоря, защото са ми съвсем свежи впечатленията от постановки на "Кралицата майка" в други страни. Точно в този момент "Кралицата" се играе в Москва, Прага, в Букурещ от 15 години, Тел Авив и Виена. Видях тези представления и намирам известни разлики. Бих могъл да кажа, че българската публика по-екстровертна, реагира по-живо и е по-отворена към работата на сцената и към моята работа като автор. И имаше сняг по земята. Може би този сняг навън, покрил улиците, прави така, че тук в салона да имаме нужда от повече топлина. И пак, в рамките на темата за студа и топлината, мисля, че вчера представлението бе един непрекъснат обмен на енергии между сцената и салона. Ако пак се върнем към метафората за Алиса, огледалото би било реална стена единствено, ако актьорите са посредствени и не могат с енергията си да го отчетат и да преминат. Продължавам да твърдя колко е важна публиката за актьорите, защото когато не усещат зрителски реакции, много актьори биха могли да се обезкуражат. Това, разбира се, не се случи в една вечер като снощната. Говорих с актьорите и от тях успях да разбера, че са се усещали много подкрепени. Това е всъщност тайната на театъра - да можеш да извадиш от себе си, от най-интимното си, за да стигнеш до най-съкровеното във всеки зрител. Този пълноценен обмен не се случва, когато историята не се занимава с универсални проблеми, а по-скоро е свързана с някакво дребнотемие, което засяга отделни частни случаи. Много уважавам работата на такива театрални фигури като Питър Брук, Некрошюс (лит. Eimuntas Nekrošius), Питър Щайн, които - "ОК", добри са, но правят спектакли по шест-седем часа, които изискват от публиката издръжливост почти като на атлети. Когато един спектакъл е много важен, а тези режисьори правят важни спектакли, аз бързо се насищам - достатъчно бързо схващам и се насищам от това, което виждам. И ми се е случвало първия ден да видя началото, и да се върна в друг ден, за да видя края. Театърът е като едно ядене - не можеш всичката храна, която би погълнал за една седмица, да поемеш за един ден (смях). Аз имам решение за театралната криза, изобщо: би могло да се направи така, че публиката да влезе гратис и да плати на излизане (смях). В такъв случай тя би могла да плати и тройно цената на билета. Достатъчно се пошегувахме, сега можем да говорим за сериозни неща.


  ВЪПРОС: Пише ли нови текстове г-н Сантанели, нова пиеса?


  МАНЛИО САНТАНЕЛИ: За жалост, аз никога не съм спирал да пиша, за жалост, на вратата ми непрекъснато потропват различни призраци, които държат да бъдат изслушани. Когато някой ме запита: как търсиш, как намираш своите истории? - аз отговарям, че никакво намерение нямам да ги търся, те просто идват и ме молят да ги изслушам. Понякога това са истории, добре възпитани, които идват учтиво, а друг път са толкова агресивни, че аз нямам друг вариант за реакция, освен да им отворя вратата, да ги поканя и да ги изслушам. Единственото ми безспокойство е, че не знам дали ще успея да напиша всички тези истории. Вчера Таня ми каза, че в България православното християнство е било разрешено по време на турското робство, само че с едно условие - християнските църкви да не бъдат по-високи от един турчин на кон. Аз бих могъл да дам инициатива за един закон в моята страна, където театрите да не бъдат по-високи от един премиер на кон (смях). Може би това е начинът да се завърнем към катакомбите - в средновековната култура, в манастирите. Умберто Еко говори за завръщането на неграмотността. Като победихме неграмотността, неспособността за четмо и писмо, постигнахме една задоволяваща грамотност. После неусетно думите се разведоха със своето значение. Думите се оказаха някак си леки жени. Оставиха съпруга - смисъла, вкъщи, и тръгнаха да шетат из света. И така стигнахме по един нов начин до неграмотността - използваме думи, но не знаем какво носят те като смисъл. Събота вечер си представяме една продавачка в супермаркета, пълен с клиенти - дълга опашка. Аз минавам покрай нея с количката и тя ми казва: "Извинете ме, днес е просто един кафкиански ден" (смях). Аз бих я помолил да каже нещо за "Процесът", за "Метаморфозата", но решавам да замълча. Мой приятел отишъл в месарницата и поискал четири-пет вида колбаси, кисело мляко, сирене, масло - това, което се купува в един квартален магазин, и също сто грама шунка. После, след като платил, поискал да провери дали всичко е сложено в торбичката и в този миг продавачът, който едва ли някога е чувал, че съществува такъв човек като Фройд, казал: "Ооо, извинете, паметта ми изтласка шунката" (смях). Може би е ставало дума за една шунка, изтласкана в детството (смях). Това беше просто, за да поясня как думите губят връзка със смисъла и вече са едно такова говорене в празното, във въздуха, без нищо да искат да кажат, да съобщят.


  ВЪПРОС: Съжалявам много, че г-н Сантанели не познава българския театър. Но искам да попитам: след срещата му с българските артисти и след усещането, което е получил, дали ще иска отново да се срещне с българския театър и българската публика?


  МАНЛИО САНТАНЕЛИ: В момента аз бих могъл въобще да не си тръгвам (смях). За съжаление, чакат ме онези на вратата. А някои от тези призраци имат и съвсем конкретни измерения - това са две котки и едно куче, които не искат да изтласкат, да преместят шунката (смях). Аз ще ви разкажа един приятен, поне за мен, надявам се и за вас, епизод на мой колега - комедиограф, който вярва, че е важен писател. Моето мнение е, че ние трябва да се защитаваме от интелектуалците, и точка. Моят колега написа една супер сложна пиеса, в която използваше много трудни, много редки архаични думи - не се разбираше нищо. На премиерата публиката бе в някакъв ступор, в шок като след автомобилна катастрофа (смях). Добре че по едно време имаше реплика на един от героите: "Направих сандвич с шунка", защото като чуха думата "шунка", зрителите изведнъж се върнаха към нормалния свят (смях). Всички други думи ги оставиха абсолютно невъвлечени в историята, отчуждени и без никакво отношение. Само думата "шунка" беше в състояние да ги върне в реалността и да им даде усещането, че присъстват в актуалния, днешния свят (смях).


  РЕПЛИКА: Но не получих отговор за българските артисти.


  МАНЛИО САНТАНЕЛИ: Аз мисля, че отговорих. Бих останал, но имам страшно много работа за вършене: да изпращам пиеси, да дописвам. Може би ми трябва един клоун, един двойник. Но така или иначе мостът вече съществува, лентата беше прерязана от Италианския културен институт - аз вече съм тук и с удоволствие и надежда се отнасям към това да мога да вървя напред и назад по този мост, докато, разбира се, не ви додее от мен - може би ще ме изгоните (смях).


  ВАЛЕНТИН ГАНЕВ: Аз искам да кажа, че част от присъстващите тук артисти ще се опитаме да се погрижим чукащите на вратата на г-н Сантанели да си купят билет с помощта на Италианския културен институт и да дойдат в България, т.е. надяваме се и очакваме с голям интерес следващи негови текстове. Г-н Сантанели има много вкусна теория за парадокса в театъра и ми се ще да я сподели с една по-широка аудитория, която е запозната с пиесата и представлението. Както виждате, той е човек, който в културен смисъл се разхожда от Гогол, през Пинтър, до Маркес, Борхес и обратно до Дарио Фо, до Данте - една широка, огромна палитра от автори - културни и философски феномени, и ще е много любопитно за всички нас да чуем на живо част от тази негова теория за парадокса в театъра, за това как един син изведнъж започва да разказва на майка си, че е изял съпругата си, което е леко шокиращо, най-малкото, или пък как една майка се е влюбила, защото нейният бъдещ съпруг победил една акула, например.


  МАНЛИО САНТАНЕЛИ: Думата "парадокс" отключва в мен серия от мисли, защото наред с иронията, парадоксът е другото, което за мен е много важно в театъра. Много остро, много силно е схванал Валентин, че "Кралицата майка" представлява верига от парадокси. И не мисля, че парадоксът е някакъв звезден, дошъл от космоса, феномен, той е съвсем житейски, той е една дреха, която животът много често облича. Парадоксът е това нещо, което си облича ежедневната дреха, но отива в обстоятелства екстраординарни и екстремни. Аз го използвам повече в разказите си, отколкото в пиесите. Сещам се за един разказ, в който героят на осем години губи млечните си зъби. Някой би си помислил, че това е единственото нещо, което той губи, но след някоя и друга година му пада и носът, защото това е един млечен нос (смях). След това му пораства новият нос, този, който вече ще си остане завинаги. После му падат ушите, защото и те са млечни, след което новите уши също си тръгват да растат, но в тези отрязъци от време той е принуден да си стои вкъщи, защото е едно чудовище. Идва мрачният период, когато му падат млечните очи (смях). Така се стига до положението, че на 40 години той е още девствен, не познава любовта, защото го е страх, че аха-аха, и неговият сексуален инсрументариум може да се окаже млечен и да падне (тих, приглушен смях). Междувременно родителите му вече са покойници, но той не е отчаян, защото вярва, че и те са млечни и в крайна сметка ще се завърнат – ще дойдат истинските, с които ще са си мирни и щастливи до края... Един шестнайсетгодишен започва да пише роман, вярвайки, че този роман ще го доведе до голяма слава. Доволен, че вече е завършил първа глава, почва да сънува нобеловата премия и вече се пита каква ли реч трябва да подготви, когато вземе наградата. И всъщност разбира, че трябва да остави настрани романа и да си подготви речта, която ще трябва да произнесе в шведския салон. Този герой, който ми е много скъп на сърцето, накрая ще умре с една-единствена глава от романа си и 125 различни варианти на вълнуваща реч (бурен смях, аплодисменти). Дълъг е животът на парадокса.


  АНИ МОНОВА: Имате ли още въпроси?


  ВАЛЕНТИН ГАНЕВ: Ако няма повече въпроси, да благодарим на г-н Сантанели за словоохотливостта, за великодушното му отношение към всички нас и към нашата работа. Завчера в личен разговор се опитах да му го кажа, но сега искам да го заявя пред всички, че целият наш екип е много благодарен, без куртоазия. Повечето хора, които сме тук, живяхме с тези вълнения, проблеми, емоции, заложени от този голям автор, повече от половин година, за което сме, наистина, изключително признателни, благодарни, щастливи, и искам от наше име още веднъж да заявя тази благодарност към г-н Сантанели, затова, че той е тук с нас и продължава да бъде с нас с великолепната си пиеса.


  МАНЛИО САНТАНЕЛИ: Ако знаех, че ще ти вземе шест месеца от живота, едва ли щях да я напиша (смях).


  ВАЛЕНТИН ГАНЕВ: Аз се надявам още няколко пъти по шест месеца да вземете от живота ми.


  МАНЛИО САНТАНЕЛИ: На финала на благодарностите искам да кажа, че ако самолетът се приземи в Италия в 07:40, в 08:00 вече ще съм пред компютъра да пращам пиеси насам. И за да затворя вратата - не я заключвам, вие можете да я отворите отново, просто в момента я затварям: вярвам и заплашвам Театър 199 да ми осигури едно кресло. Следователно вече ще се казва "198".


  АНИ МОНОВА: Благодаря ви още веднъж, приемаме предизвикателството. Можем да го прекръстим на "198", вие винаги сте добре дошъл на някои от нашите представления. (Аплодисменти.)


  23.02.2011


  (Свързани теми -последвайте линка. Публикуваме двата материала със закъснение, за което молим за извинение.)


  



  СКАЧАЙ !


  Мюзикъл от Здрава Каменова


  Театър "София"

  Режисьор - Калин Ангелов


  Сценография и мултимедия - Никола Налбантов


  Композитор - Мартин Каров


  Музикален директор - Георги Георгиев - Антика


  Хореограф - Ана Митева


  Фотограф - Ники Литов Студио


  



  Участват: Милена Живкова, Сава Пиперов, Йоанна Темелкова, Петя Силянова, Калин Пачеръзки, Николай Димитров, Юлиян Рачков, Борис Георгиев, Лора Мутишева, Силвия Петкова, Дария Симеонова, Юлиян Малинов, Мартин Гяуров, Николай Върбанов, Михаил Милчев


  



  ПРЕСКОНФЕРЕНЦИЯ


  05.10.2012


  ИРИНЕЙ КОНСТАНТИНОВ (директор на Театър "София"): Благодаря ви, че сме заедно на откриването на сезона, на първата ни премиера. Почваме с песни и танци...


  БОГДАНА КОСТУРКОВА: И ще продължим така, надявам се.


  ИРИНЕЙ КОНСТАНТИНОВ: Дай боже така да продължаваме. Какво ново? Новото е, че направихме една алея, която ще бъде открита следващата седмица и която е рекламната алея на театъра - алеята на славата на Театър "София", така да я наречем.


  КРАСИМИРА ВАСИЛЕВА: Снимки ще има ли?


  ИРИНЕЙ КОНСТАНТИНОВ: Ще има снимки, всичко ще слагаме там. Щастлив съм, че започваме с нещо, което отдавна мечтаехме да има Театър "София", и това е тазвечершния мюзикъл, който предстои да видите. И оттам нататък на добър час на сезона, на добър час на вас, винаги сте добре дошли. Ще ми бъде приятно да ви виждам в салона и, така, разумно да си говорим за това, което се случва. Благодаря ви.


  КРАСИМИРА ВАСИЛЕВА: Успехи.


  ИРИНЕЙ КОНСТАНТИНОВ: Имаме и два дебюта, това да не пропусна да кажа. На едно момче, което играе главната роля в мюзикъла - Калин Пачеръзки. Той сега е втори курс в НАТФИЗ. И Симона Халачева, която завърши в класа на проф. Данаилов. След това тя ще има една по-сериозна работа в следващата ни премиера "Парижката Света Богородица", така че...


  КРАСИМИРА ВАСИЛЕВА: Квазимодо на Лили Абаджиева.


  ИРИНЕЙ КОНСТАНТИНОВ: Квазимодо, не, Лили ще играе Квазимодо (бурен смях).


  КРАСИМИРА ВАСИЛЕВА: Добре, ще бъде интересно да гледаме (смях).


  ИРИНЕЙ КОНСТАНТИНОВ: Приятна вечер на всички и приятно гледане.


  БОГДАНА КОСТУРКОВА: Ириней бърза за алеята, където, като приключим пресконференцията, ще ви поканим и вие да отидете, защото едни прекрасни млади хора ще играят паркур и с други сложни движения ще подгреят атмосферата към нашия спектакъл.


  ИРИНЕЙ КОНСТАНТИНОВ: След това има коктейл, чувствайте се поканени.


  КРАСИМИРА ВАСИЛЕВА: Благодарим.


  БОГДАНА КОСТУРКОВА: С удоволствие ви представям: Здрава Каменова - автор, Калин Ангелов - режисьор, Георги Георгиев - режисьор, в този случай музикален директор на постановката, Ана Митева - хореограф, и Мартин Каров - артист, в случая композитор, автор на музиката. Ириней загатна, това е едно намерение на Театър "София" от началото на неговия мандат като директор - да направим мюзикъл за София, оригинален мюзикъл, написан от български автори, изпълнен от български артисти, за това, което вълнува хората в столицата на България. Здрава Каменова беше авторът, който откликна на нашите намерения. Тръгнахме от една идея, през един сюжет и стигнахме до този, който ще видите тази вечер. Тя събра екип от приятели, съмишленици, хора, които работят заедно и се чувстват добре заедно. Те намериха свои приятели в трупата на Театър "София", която подложиха на жесток кастинг. Преди да направят разпределението, те прослушаха всичките ни артисти, а Ана Митева ги накара да танцуват. След това имахме кастинг за главната роля, която трябваше да се изиграе от млад актьор, според подадената задача - нито момче, нито мъж все още. И мисля, че намерихме екипа, който да се справи с целите и намеренията. Давам думата на Здрава като първопричина да се съберем тази вечер. Още повече, че тя ни зарадва с една голяма новина - ще стане майка на момиченце. То ще бъде човекът, по който измерваме началото и края на създаването на "Скачай!".


  ЗДРАВА КАМЕНОВА: Като навърша 60, ще свалим спектакъла от репертоара.


  БОГДАНА КОСТУРКОВА: На шестстотното представление ще я вкараме в образа на Шарлота, нали? (Смях.)

  К. Ангелов, Здр. Каменова и Б. Костуркова


  



  ЗДРАВА КАМЕНОВА: Аз толкова интервюта дадох напоследък, че имам чувството, че говоря едно и също. Най-важното за мен в случването на този спектакъл е, че съм заедно с много близки и любими хора, на които имам страхотно доверие, и всички преживяхме емоционално създаването на спектакъла и коментирахме всички звена, т.е. не сме се разделяли на: аз пиша само музиката, аз пиша само текста. Момчетата ми предложиха някои промени в сюжета.


  БОГДАНА КОСТУРКОВА: Тоест тя намеква, че солидарно са отговорни, ако нещо не харесате (смях).


  ЗДРАВА КАМЕНОВА: В процеса на репетициите решихме, че ще е хубаво да има още няколко песни, които дописахме... и... ще ми е по-интересно, ако ми задавате въпроси.


  БОГДАНА КОСТУРКОВА: Аз предлагам всеки от вас да каже по няколко думи и след това да ви задават въпроси. Защото знам колко е неудобно да задаваш въпроси за нещо, което не си гледал. Но така или иначе правим пресконференцията преди спектакъла. Калине?


  КАЛИН АНГЕЛОВ: Аз подкрепям това, което Здрава каза, защото много се радвам, че се събрахме такъв екип от хора - съмишленици и приятели. Хора, с които сме правили много неща заедно и винаги се вълнуваме от това, което създаваме. Помежду ни, освен много добри приятелски взаимоотношения, има и много добра творческа енергия, събрана заедно, която вярвам, убеден съм и го виждам, че се реализира в тоя спектакъл. Той би трябвало да е удоволствие и празник за всеки зрител, който има възможност да го види. Но зная, че като стане въпрос за мюзикъл, голяма част от хората, които не са гледали, ще се питат: как така в България? Има ли средства, има ли възможност, има ли школа за такъв жанр? И това беше огромното предизвикателство - да поемем в посоката на създаване на този спектакъл. Ние също много си задавахме тези въпроси, много ги обсъждахме. Имали сме го предвид това и в крайна сметка решихме, че жанрът си е жанр. Той не е запазена марка само за високобюджетни бродуейски продукции, нито само за автори като Уебър, и че трябва да проявим смелост и когато имаме какво кажем трябва да...


  ЗДРАВА КАМЕНОВА: Да скачаме.


  КАЛИН АНГЕЛОВ: ...да се опитаме да изразим себе си - да скачаме в дълбокото. И чрез този жанр, по правилата на този жанр да разкажем една история на зрителите. Така че спектакълът е издържан изцяло в жанра мюзикъл, но в никакъв случай не претендира да бъде...


  ЗДРАВА КАМЕНОВА: Психологическа драма.


  КАЛИН АНГЕЛОВ: ... мюзикъл от Уебър, защото това не е мюзикъл от Уебър, или да бъде бродуейски високобюджетен мюзикъл, защото не е така. Защото музиката е написана от Мартин Каров, текстът е написан от Здрава Каменова и тука, наша милост, любимите ми приятели. Никола липсва в момента, има последна работа да довърши преди премиерата с вижъна: Никола Налбантов е художник, сценограф...


  ЗДРАВА КАМЕНОВА: Магьосник.


  КАЛИН АНГЕЛОВ: ...магьосник, автор на мултимедията, защото това е авторска работа.


  БОГДАНА КОСТУРКОВА: Оператор, шивач.


  КАЛИН АНГЕЛОВ: Костюми, всичко... И така, радвам се, че тази вечер ще видите това, което сме направили.


  ГЕОРГИ ГЕОРГИЕВ - АНТИКА: Аз, освен че съм съгласен с всичко, което казаха за екипа, който прави представлението, искам да благодаря на Театър "София", че ни повери такава задача. За пръв път се опитвам да се реализирам като музикален творец под формата на педагог. Искам също да поздравя актьорския състав на Театър "София", който участва в представлението, защото страшно дълъг и мъчителен, в добрия смисъл на думата, път извървяхме заедно. Те постигнаха много неща, за което съм благодарен. Щастлив съм, че се стигна до резултата, който ще видите. И, надявам се, той във времето също да се развива. Искам специално да поздравя Мартин Каров, защото от всичките постановки, които е правил досега като композитор, тук има една съвършено чиста творческа мисъл и реализация на музиката.


  ЗДРАВА КАМЕНОВА: И аз искам да го поздравя (смях).


  КАЛИН АНГЕЛОВ: Не сме имали време да се поздравяваме досега (смях). Ние бяхме вкопани в това: а сега какво става?


  БОГДАНА КОСТУРКОВА: Аз искам да ги издам: присъствах на една репетиция, на която Георги Георгиев водеше танците (смях), Ани разпяваше артистите (смях)...


  КАЛИН АНГЕЛОВ: Ани пееше.


  БОГДАНА КОСТУРКОВА: Съвсем сериозно, така се бяхме объркали... (Смях.)


  КАЛИН АНГЕЛОВ: Ани?


  АНА МИТЕВА: Аз ли съм наред?


  ГЕОРГИ ГЕОРГИЕВ - АНТИКА: Изтанцувай!


  АНА МИТЕВА: Да, ще се справя по-добре с това... Ами, какво да кажа, много съм щастлива, че едни млади хора затанцуваха. Това беше най-важната работа за мен. И не само да затанцуват, но и да усетят танца като живот вътре в себе си, да събудят малко телата, които бяха позаспали - при някои повече, при други по-малко. И сега, като ги гледам, съм доволна от това, доволна съм от тяхната работа, от тяхното желание. Завиждам им, че са на сцената, а аз не съм при тях да танцувам. Разскачаха се... Беше ми много интересно да работя в сътворяването на цялото, защото всичко ставаше като един пъзел, който започва да се намества с различни модули - с мултимедията, с режисьорски решения, с музиката, която се появява, която не беше готова - всичко ставаше едновременно, всеки работеше и едновременно се формираше това нещо. Ние не го знаехме, ние го виждахме заедно с актьорите този процес. Беше много интересно - трудно, малко със съпротиви, с недоверие малко от актьорите в самите тях: дали ще могат да запеят, дали ще могат да затанцуват, дали ще са достатъчно добри, но мисля, че в един момент решиха да си го вземат това нещо в ръце и да си стане тяхно. И така - в един момент става.


  МАРТИН КАРОВ: Направихме си една лека равносметка вчера с колегите, че от средата на февруари сме започнали да мислим и да обсъждаме този мюзикъл. С всичките промени в текста, с всичките идеи как да се случват нещата, каква да е сценографията, какво да е разпределението... Така че това е... колко става?


  ЗДРАВА КАМЕНОВА: Седем месеца.


  МАРТИН КАРОВ: Почти седем месеца. Така че си е почти... днес почти раждаме.

  М. Каров, А. Митева и Г. Георгиев - Антика



  



  БОГДАНА КОСТУРКОВА: Аз казах.


  КРАСИМИРА ВАСИЛЕВА: Да, седмаче (смях).


  МАРТИН КАРОВ: Да, сами ще видите колко сложен пъзел сме наредили и колко всичко е взаимно свързано, а всъщност това беше много голяма част от работата ни - да напаснем звената си заедно. Слушайте, гледайте, скачайте с нас (смях).


  ГЕОРГИ ГЕОРГИЕВ - АНТИКА: Това, че цялото беше в процес на създаване, е нещо, което може би го разграничава от известни мюзикъли - утвърдени, бродуейски, световни. Това е нещо, което започна от нулата като идея и е първа постановка на "Скачай!". Надяваме се да се постави и на Бродуей един ден (смях).


  КРАСИМИРА ВАСИЛЕВА: Дай боже.


  ГЕОРГИ ГЕОРГИЕВ - АНТИКА: Ако се хареса.


  ЗДРАВА КАМЕНОВА: Ще сеем култура в Америка (смях).


  БОГДАНА КОСТУРКОВА: Вашите въпроси към екипа.


  КРАСИМИРА ВАСИЛЕВА: Може ли?


  БОГДАНА КОСТУРКОВА: Красимира Василева.


  КРАСИМИРА ВАСИЛЕВА: Не мога да се въздържа да не отбележа творческото утвърждаване на Здрава Каменова, която все повече се налага на нашето внимание. Говоря за театралните специалисти. Това е една много талантлива млада авторка, която показа способности в много вече постановки. За мен е логично, че се появява мюзикъл, създаден от нея, защото много от материалите, които тя предложи на театрите, носят в себе си един жив, атрактивен дух. Това, което Василена Радева беше поставила в Шумен миналата година, също беше много подходящо да се направи на мюзикъл. А миналата седмица в Търговище излезе премиерата на постановката "Искам" с режисьор Владо Петков, гастрол - Анна Петрова от Младежкия театър. И мисля, че тези последни нейни изяви говорят точно за това, че тя носи в себе си заряд, който е подходящ и за танцов театър. Разбира се, основан на вербалното, на драматургията, съчетана с танци и музика. Много труден жанр - мюзикълът е един от най-трудните жанрове. Така че, радвам се и ще гледам с любопитство. Успех на спектакъла.


  БОГДАНА КОСТУРКОВА: Надявам се и с добри очи.


  КРАСИМИРА ВАСИЛЕВА: С много добри.


  БОГДАНА КОСТУРКОВА: Други въпроси?... Аз искам да ви кажа, че те са много смели хора, защото взеха студент за главната роля. Взеха артисти, които в процеса на репетициите научиха да пеят и разработиха гласовете им. Позволиха си в репетиционния процес да направят промени в разпределението - не всички играят сега това, което в началото трябваше да играят. Тази бърза адаптивност, тази склонност в процеса на работа да променят, да обогатяват, да изчистват ненужното, според мен допринесе много за това, представлението да разкрие нови и неочаквани черти в някои от артистите на Театър "София". И най-важното, даде шанс на едни млади хора да направят първите си заявки, скачайки в най-дълбокото. Аз не мога да си представя какво е минало през сърцето на това момче, което трябваше да скочи в един ангажимент, в който той е от началото до края на сцената. Той е двигателя на спектакъла, той е този, който трябва да пее, да танцува и да говори добре, нещо, което е, както знаем, проблем за голяма част от новите български артисти. За съжаление, не мога да се похваля, че при нас този проблем е преодолян съвсем, но се надявам, че когато минат премиерните представления и те се почувстват по-спокойни и харесвани, и той ще отпадне.


  ЗДРАВА КАМЕНОВА: Ти като каза, Богдана, какво му мина през сърцето, аз си спомних - и през главата, защото...


  БОГДАНА КОСТУРКОВА: Говорим за втора серия "Паднал" ли?


  РЕПЛИКА: "Скачай!" и после "Паднал!" (смях).


  БОГДАНА КОСТУРКОВА: Имахме втора серия "Паднал", прекарахме няколко часа в "Пирогов", но, живи и здрави, сме тук на премиера. Така че, бъдете благосклонни, бъдете добри и се надявам, че представлението, което ви предлагаме, ще ви хареса... Ако нямате въпроси, ще ми позволите да ви кажа коя е следващата ни премиера. Това ще бъде във втората половина на декември - "Парижката Света Богородица". Адаптацията е на Димитър Стоянович, поставят я Лилия Абаджиева и Васил Абаджиев, като сценограф. Николай Поляков ще започне репетиции за камерна сцена с Милена Живкова и Ивайло Герасков по една прекрасна пиеса на Мартин Уелър, непоставяна досега у нас. Казва се "Една нощ с теб". И след Нова година ще започне работа Крис Шарков по пиесата на Шекспир "Напразните усилия на любовта". Така че в афиша на Театър "София" ще съществуват "Сън в лятна нощ", "Напразните усилия на любовта", "Коварство и любов", "Формата на нещата". Връщаме в афиша на театъра постановката "Грозният", тъй като актрисата Невена Калудова, която беше в майчинство, вече се връща, за да играе. И през ноември ви каня на петдесетото представление на "Суматоха", което ще бъде с участието на Антон Радичев в ролята на Гамаша. Една роля, която той изпълни в Народния театър под режисурата на Иван Добчев, а при нас ще замести Калин Врачански, който, освен че активно снима, ще репетира активно и в "Парижката Света Богородица". Така че, за да можем да съчетаем ангажиментите, ще вкараме артист на неговата роля. Ако нямате други въпроси, приятно гледане.


  



  КОЙ СЕ СТРАХУВА ОТ ЕДУАРД ОЛБИ


  от Вирджиния Улф


  Театър "Българска армия"

  Директор на продукцията - Мирослав Пашов


  Режисьор на представлението - проф. Красимир Спасов


  



  Участват: Стефка Янорова, Радина Кърджилова, Иван Радоев и Веселин Анчев


  



  ПРЕСКОНФЕРЕНЦИЯ С ЕЛЕМЕНТИ НА ИЗНЕНАДА


  11.10.2012


  
    Зрителите, предимно журналисти, са заели местата си в залата на Театър "Българска армия" и очакват да започне премиерата на постановката "Кой се страхува от Вирджиния Улф". На сцената излиза директорът на театъра Мирослав Пашов, следван от режисьора Красимир Спасов и артистите: Стефка Янорова, Радина Кърджилова, Иван Радоев и Веселин Анчев.

  


  МИРОСЛАВ ПАШОВ (директор на театъра): Първо искам да ви поднеса извинение, че тази вечер няма да гледате нашия спектакъл "Кой се страхува от Вирджиния Улф".


  
    Някои журналисти изразяват изненадата си с възклицания: а-не, ау-у, други пляскат с ръце.

  


  МИРОСЛАВ ПАШОВ: Поканих журналистите, за да чуят официалните ни думи, за да не се получи така, че... а то ще се получи, уверен съм - утре да се разнасят неща, които никога не са се случвали и никога не са ставали. Преговорите с г-н Едуард Олби стартираха още през април 2012 г. В хода на кореспонденцията ни беше изискана различна информация, свързана с организацията на работата в театъра, творческата биография на режисьора проф. Красимир Спасов, на актьорите, ангажирани с пиесата, както й данни за средните цени на билетите и разпространението на нашата продукция. Целият набор от изискуеми документи бе своевременно предоставен на г-н Олби, но поради естеството на преговорите процесът на договаряне не успя да бъде финализиран в срок. Театър „Българска армия” винаги е спазвал закона за авторското право. Ето защо сметнахме за коректно да спрем временно проекта до уточняване на всички изисквания на автора за успешното приключване на преговорите. През 2009 година г-н Олби беше тук в България и на една от поредните си срещи със студентите в Софийския университет той цитира интересната китайска поговорка: "Да не дава господ да живееш в интересни времена". Аз също му казвам: да не дава господ да живееш в интересни времена. В тази връзка искам да ви кажа следното: Театър "Българска армия" е изпълнявал изключително стриктно закона за авторските права. Ще ви запозная накратко с една справка, която обхваща годините 2009, 2010, 2011 и 2012 до сегашния момент. В тази справка ние сме публикували 25 заглавия, към които плащаме авторски права за различни неща - било то за превод, било то на автор, било то за музика - за всичко, каквото е написано в закона... За една пиеса има средно по двама - трима човека, на които се плащат авторските права. Това означава, че ние сме били с ангажимент да плащаме авторски права на около 75 човека. Мога да ви изчета няколко популярни заглавия. Това са: "Ножица - трепач", "Комедия на слугите", "Трамвай "Желание", "Много шум за нищо", "Колко е важно да бъдеш сериозен", "По-големият син", "Чайка", "Събота, неделя, понеделник", "Пътува Одисей", "Колекцията", "Тя без любов и смърт", "Десет малки негърчета", "Да отвориш рана", "Лалугер", "Както ви харесва", "Завещанието на целомъдрения женкар", "Откат", "Кръщене", "Сега или никога", "Евгений Онегин". Всички тези пиеси са придружени с авторски права. В тази връзка искам да ви кажа следното: през 2009 година сме изплатили 69 899 лева авторски права. Следващата година - 2010, сме изплатили 63 954 лева. 2011 - 90 281 лева. 2012 - до този момент сме изплатили 54 696 лева. Всичко: за тези 4 години Театър "Българска армия" е изплатил 278 831 лева. Както виждате числото е много сериозно, много голямо, но то говори единствено за изключителната ни коректност по отношение на авторите - нещо, което ние решихме, че трябва да спазим и тази вечер, и утре вечер, и въобще до пълното изясняване на случая с авторските права. Ще спазим закона, в противен случай ние влизаме в други взаимоотношения. Едуард Олби е един изключително голям автор и ние нямаме право да накърняваме неговите права. По никакъв начин. Искам най-искрено да благодаря на творческия екип и конкретно на проф. Спасов - и тук искам да кажа нещо изключително важно: тази пиеса беше избрана от проф. Спасов, с което искахме да отбележим неговата 70 годишнина. Той може да сподели защо избра точно това заглавие. Не ми се навлиза в дълбочина, но именно с това заглавие искахме да бъде отбелязана неговата 70 годишнина. Това е неговият избор. Съжаляваме, че в момента това не може да се реализира. Ние обаче ще направим всичко възможно да решим проблема с авторските права и да се види този спектакъл. Благодаря на актьорите, които положиха неистов труд с един много сложен материал, какъвто е "Кой се страхува от Вирджиния Улф", и, разбира се, на техническия персонал, който взе участие за реализирането на спектакъла.


  РЕПЛИКА ОТ ЗАЛАТА (звучен женски глас): Аз пък казвам браво (аплодисменти).


  
    Следва бърза размяна на реплики: "Тая е луда"... "Напротив"... "Как не е луда, бе?"...

  


  МИРОСЛАВ ПАШОВ: Нека да не влизаме в пререкания... Може ли, извинете, малко спокойствие?... Ще дам думата на проф. Спасов.

  Снимка: ТБА


  



  КРАСИМИР СПАСОВ: Изправям се, за да ме видите добре и, предполагам, виждате, че срещу вас стои един човек на солидна възраст. Някои от вас знаят, че зад гърба ми има и една солидна биография на театрален режисьор. Близко до ума е, че аз съм човек, който е възпитан априори в уважение към личността на автора, особено от величината на г-н Едуард Олби. Възпитан съм в уважение към художествените реалности, които са заложени в емблематични пиеси от рода на "Кой се страхува от Вирджиния Улф?" И е близко до ума, че и аз, а и славният възрастен художник Красимир Вълканов, лекомислено и, така, хулигански, не бихме се отнесли именно към тези реалности, за които говоря. Именно от уважение и от това, че сме задължени да се съобразяваме с тях. Аз съм се старал да бъда и почтен гражданин, а това означава да уважавам законите и законността и решенията, които са свързани със законността. В тоя смисъл няма начин да не се съобразя и с това решение, което се отнася за законната ни работа. Добре, но в момента, стоейки на тази сцена, не мога да скрия от вас, че в съзнанието ми се появяват някакви асоциации, които не са много приятни. Преди повече от двайсет и пет години се е случвало неведнъж мои спектакли да бъдат спирани непосредствено преди премиерата или малко след това и да нямат възможността да се срещнат с публиката. Тогава това се случваше по така наречените "идеологически съображения". Лично аз не познавам нещо по-идиотско от това определение "идеологически", но в крайна сметка съображенията са "някакви съображения". Притеснява ме това, че в конкретния случай в изречението, което повелява: "отказвам разрешението за осъществяването на този проект", аз не мога да открия каквото и да е съображение от какъвто и да е характер. Едно ми е ясно, че забраните са възможно най-лошия начин да се решават проблеми от художествено естество, свързани с изкуството. Аз съм сигурен, че г-н Олби прекрасно знае тази истина, дано да не е забравил през годините за нея. Иначе, днес преди обед тук се състоя последната генерална репетиция на бъдещия спектакъл "Кой се страхува от Вирджиния Улф?" на Театър "Българска армия". Мога да ви кажа, че срещу вас седят актьори, които вие познавате и за които да кажа, че са много талантливи, няма да кажа нищо ново. Но аз ви уверявам, че те с много труд, с много съвместни усилия постигнаха един резултат, който аз лично мога да причисля към категорията на висшето актьорско творение. Горещо се надявах вие да бъдете първите зрители и свидетели на тази постановка. Днес в салона бях само аз, техният режисьор, ментор, приятел, колега, и единствен зрител. Единственото, което мога да направя, е, да се поклоня дълбоко (бурни аплодисменти). И с надеждата, че този казус, твърде необичаен, необикновен, по някакъв начин ще бъде разрешен в името на изкуството (бурни аплодисменти).


  МИРОСЛАВ ПАШОВ: Благодаря ви за вниманието. Аплодисменти за прекрасните актьори (бурни продължителни аплодисменти). Аз искам... колеги, само за секунда... искам да кажа още нещо: тази вечер, по-точно утре вечер, трябваше да бъде и премиера за нашата прекрасна млада актриса Радина Кърджилова, за да ознаменува своето влизане в Театър "Българска армия" (аплодисменти, актрисата плаче). Няма да скрия от вас, че тя вече работи в екипа на следващото ни заглавие "Декамерон" и е определена от режисьора Николай Ламбрев за нашата Жулиета, която ще видите през този сезон. Искам да й пожелая на добър час в нашия театър и да знае, че това няма да бъде единствения й сблъсък с такива неочаквани събития, и за да предпазим нежната й глава, ще й подарим нашата златна каска (бурни аплодисменти). Уверен съм (каската пада от главата на Радина)... каската винаги пада на Аскеерите... уверен съм, че ще получим в скоро време заветното разрешение и вие ще видите този невероятно хубав спектакъл.


  ВЪЗГЛАСИ: Браво! На добър час! (Аплодисменти).


  



  ПРИКАЗКИ ЗА ТРОМПЕТ


  Програма "Фортисимо Фамилия"


  Дело на Максим Ешкенази, Фондация "Америка за България", в партньорство със Софийската филхармония


  Зала "България"



  



  Солист - Петър Македонски


  Диригент - Любомир Денев - младши


  Водещ - Калин Врачански

  Снимки: velyub (T-now)


  



  ПРЕСКОНФЕРЕНЦИЯ


  16.10.2012


  СВЕТЛИНА ТЕРЗИЕВА - АНГЕЛОВА (директор на програмата "Фортисимо Фамилия"): Добре дошли на нашата пресконференция. Събрали сме се екип от съмишленици, обединени от Максим Ешкенази и фондация "Америка за България", за да представим програмата "Фортисимо Фамилия", осъществена с участието на Софийска филхармония. Това, което ни събира, е любовта към класическата музика и нашето мнение, че децата на България заслужават пълноценно музикално образование и възможност за достъп до класическа музика. Максим много съжалява, че не е сред нас физически, но, слава богу, новите технологии позволяват да се свържем с него и очакваме той да представи програмата лично.


  БИЛЯНА СЛАВЕЙКОВА: Здравей, Максим, пуснали сме те на голям екран, можеш да представиш програмата и да поздравиш журналистите.


  



  [image: 10.Fortisimo_preskonf]



  М. Ешкенази (на екрана), П. Македонски, Х. Ешкенази, С. Терзиева, Н. Захариева, Я. Димитров и Б. Славейкова (на компютъра)


  



  МАКСИМ ЕШКЕНАЗИ (директно от Щатите): Здравейте всички, благодаря ви за интереса към нашата нова програма. Последните три - четири години имахме огромен успех с "Фортисимо Фест". Събрахме хиляди, хиляди, десетки хиляди хора на площадите в България. Също и чрез телевизията - Българската национална и другите телевизии, много хора са се докоснали до класическата музика. Освен това с "Фортисимо в клас" докоснахме живота на хиляди деца през последната година. Това е програма, която Хари Ешкенази ръководи. И сега, тази година, за пръв път искаме да ви представим "Фортисимо Фамилия". Това е програма, която представя класическа музика на децата и техните родители или хората, които ги водят на концерта. Светлина Терзиева е директор. Ако имате въпроси за какво точно е програмата и как тя се развива, можете да попитате Светлина, Хари и хората, които са в залата. Всичко това е благодарение на подкрепата на фондация "Америка за България" и Надя Захариева, която отговаря за културната част. Също така благодарим на Софийска филхармония, която е нашият партньор. Ако има някакви въпроси към мен или към останалите, нека да започнат.


  БИЛЯНА СЛАВЕЙКОВА: Сега всеки от тях ще представи своята работа в програмата. Така че можеш да останеш с нас и да слушаш.


  МАКСИМ ЕШКЕНАЗИ: Добре.


  БИЛЯНА СЛАВЕЙКОВА: Моля, Светлина да започне.


  СВЕТЛИНА ТЕРЗИЕВА - АНГЕЛОВА: Аз ще представя концертите на "Фортисимо Фамилия". Те са за децата и техните родители. Този сезон ние ще представим музикалните инструменти. Всеки концерт ще представя различен музикален инструмент и различен поглед към класическата музика. Чрез комбинация от танци, кукли, мултимедия искаме да провокираме въображението на децата. Искаме на нашите концерти децата да не са пасивна публика, а да партнират на артистите и солистите. Искаме с тези концерти да осигурим на младите ни слушатели такова преживяване, което да развие у тях интерес и вкус към класическата музика, да им покажем, че общуването с нея е приятно, забавно, обогатяващо. Първият концерт от нашата програма ще бъде за тромпета. Нашият солист е Петър Македонски. Той, освен изявен изпълнител, има опит и като преподавател в програмата "Фортисимо в клас", в която известни музиканти влизат в четвъртите класове на началните училища. После той ще ни разкаже по-подробно за произведенията, които ще изпълни, и за предизвикателствата, пред които го изправи подготовката на този концерт, защото се оказва, че от професионална гледна точка това си е едно предизвикателство. Петър Македонски ще изпълни много трудни и рядко изпълнявани пиеси. За самата програма искам да кажа още, че освен самото представяне на тези концерти, ние си поставяме за цел да убеждаваме обществеността в ползата от музикалното образование. Искаме да обединим хора и организации, които работят в това поле, да си партнираме, да създадем мрежи от хора, които се интересуват от разширяване на музикалното образование. Смятаме, че музиката отдавна не е занимание за младата или старата част от обществото. Мислим, че музикалното образование може да съществува дотолкова, доколкото обществото разбира необходимостта от него, и затова ще работим в тази посока. Аз бих искала да дам думата на госпожа Надежда Захариева, която ще каже защо ни подкрепи, какво видяха в тази програма, което си заслужава да бъде подкрепено.


  НАДЕЖДА ЗАХАРИЕВА (фондация "Америка за България"): Когато с Максим направихме "Фортисимо Фест", после логично дойде и "Фортисимо в клас". Дадохме си сметка, че години наред в България е нямало целенасочена работа с децата и за развитие на нови публики. Решихме с "Фортисимо Фамилия" да запълним една ниша - да направим "Фортисимо Фамилия" мястото, където всеки родител би могъл да грабне децата си и да прекарат една прекрасна и много ползотворна съботна сутрин. Всъщност имаме две много лесно определими цели с "Фортисимо Фамилия". Първата е всеки родител и всяко дете да излезе с нещо научено от всеки концерт - някакъв факт или нещо ново за музиката. И втората ни цел - ние не сме си поставили задача да заменим образователната програма по музика в училищата, нито с "Фортисимо в клас", нито с "Фортисимо Фамилия". Това, което искаме, е, да запалим една искрица на любопитство, на интерес към класическата музика. Защото има изследвания, които са публикувани, и е доказано, че тя разширява кръгозора, разширява общата култура. Няма смисъл да ги говоря тези неща, вие ги знаете. Изключително съм щастлива, че Софийска филхармония се съгласи да ни стане партньор в това събитие. Колкото повече се обединяват организациите, за да възпитават бъдещите публики, толкова повече за мен ефектът би бил по-голям. Много благодаря на Хари Ешкенази, на неговия екип, на г-н Явор Димитров, на Софийска филхармония, че в този дом на класическата музика те дават възможност на семействата и децата да се докоснат до магията. И пожелавам успех на програмата от все сърце. Дълбоко вярвам в нея.


  ХАРИ ЕШКЕНАЗИ (директор на програма "Фортисимо в клас"): Да кажа и аз няколко думи. Светлина води "Фортисимо Фамилия", а аз ръководя "Фортисимо в клас". Искам само да кажа нещо за историята, как се роди "Фортисимо Фамилия". След тези концерти, които направихме с Любо Нейков, при нас дойдоха родители, които ни казаха: искаме по същия начин да видим тези концерти. Затова направихме концерта с Петър Македонски и Калин Врачански. Петре, ти искаш ли да кажеш нещо?


  БИЛЯНА СЛАВЕЙКОВА: Нека да дадем думата на г-н Явор Димитров, за да обясни защо се присъединява към тази инициатива и как вижда ролята на Софийска филхармония в нея.


  ЯВОР ДИМИТРОВ (директор на Софийска филхармония): Първо, щастлив съм, че един млад човек като Максим Ешкенази има отговорност към още по-младото поколение. Както и г-жа Захариева каза, тук няма дублиране на образователна система, но недостигът от знания по отношение на класическата музика и донякъде отливът на публиката от залите, показа, че не се работи в тази посока. Много съм щастлив, че нашите партньори дойдоха с една систематично изградена програма. Понеже сме отговорни за това какво се случва в страната ни, за нас е важно младите да усетят, че класическата музика не хапе, че тя създава друг миролюбив свят, и че хората, които се занимават с класическа музика, дават повече в живота, отколкото тези, които живеят повече с материалното. Всички музиканти, които участват в тези програми, знаят стойността на музикалното изкуство - как от ранна възраст трябва да работиш върху себе си, за да станеш един прекрасен професионалист. И няма по-подходящо място за тази програма от храма на класическата музика Зала "България". Фактът, че децата ще идват тук, ще ги респектира, ще им покаже, че има друго място, където те могат да дойдат и да живеят в света на музиката. Затова без никакви съмнения поехме предложението и се радвам, че сме на старта на "Фортисимо Фамилия". Пожелавам на програмата действително да е във фортисимо, защото за нас музикантите това е най-силният момент в едно музикално произведение.


  БИЛЯНА СЛАВЕЙКОВА: Благодаря ви. Сега моля Петър Македонски да разкаже повече за "Приказки за тромпет".


  ПЕТЪР МАКЕДОНСКИ: Добър ден на всички. Много съм щастлив, че програмата ще започне с моя концерт. Ще се опитаме с Калин Врачански да пресъздадем по възможно най-лесния и достъпен начин за дечицата тази така наречена "приказка за тромпет". Мисля, че ще стане много интересно - произведенията ще са интересни за децата. Ще накарам Калин да застане на моето място - ще му дам един тромпет да се опита да посвири, ще изкарам някое детенце от публиката, било то насила (смях), да се пробва да свири на тромпет... Заставам зад всичко, което казаха преди мен - нашата идея е да покажем, че класическата музика не е нещо страшно и че колкото и официално да изглеждаме всички с костюми, можем и да се забавляваме по този начин. Важно е децата да израснат с класическата музика и според мен всяко едно дете трябва да има тази възможност. Радвам се, че се случва тук, в Зала "България", радвам се, че дечицата ще разберат къде се провеждат най-важните концерти за нашата страна, и се радвам, че това ще се случи с Филхармонията, може би един от най-добрите оркестри в България.


  БИЛЯНА СЛАВЕЙКОВА: Петър, моля те да добавиш малко повече информация за произведенията, които си подбрал, и защо точно тях.


  ПЕТЪР МАКЕДОНСКИ: Ще разкажем приказка за един човек, който отива в казарма - това ще е Калин Врачански. Затова в програмата ще има "История на войника" от Стравински - само една малка част, разбира се. Ще изсвиря бароково произведение, за да чуят дечицата каква е разликата между музиката преди повече от триста години и по-съвременните неща. Включил съм и "Полетът на бръмбара", което е лесно и достъпно. Всички се радват, когато се свири нещо бързо... освен мен, разбира се (смях).


  СВЕТЛИНА ТЕРЗИЕВА - АНГЕЛОВА: Мога да ви кажа, че аз на живо никога не съм чувала "Полетът на бръмбара", защото е много сложна пиеса, по време на която, доколкото разбрах, само три пъти си взема дъх солистът, което е изключително виртуозно.


  ПЕТЪР МАКЕДОНСКИ: Да, има и други много известни произведения - от "Лебедово езеро" до Неаполитанската песен... Мисля, че програмата е подбрана много добре и ще е много интересно за децата и за родителите. И според мен ще стане... (обръща се към Максим Ешкенази) Макс, добре ли си? (Смях.)


  МАКСИМ ЕШКЕНАЗИ: Да бе, да.


  ПЕТЪР МАКЕДОНСКИ: Въздишаш и ме притесняваш (смях)... Мисля, че програмата ще е много интересна и се надявам да имаме публика, надявам се да успеем да напълним залата, защото това ще е един хубав старт за самата програма "Фортисимо Фамилия".


  ХАРИ ЕШКЕНАЗИ: Между другото, който иска да си купи билети, сега е моментът, защото по-нататък няма да има.


  СВЕТЛИНА ТЕРЗИЕВА - АНГЕЛОВА: Преди да започнете да задавате въпроси, да кажа, че благодарение на технологиите Максим участва в изработването на абсолютно всеки детайл в програмата - от печатните материали до изборът на произведенията. Той има много богат опит в провеждането на такива концерти и ни съветва за абсолютно всяко нещо. Аз лично съм му безкрайно благодарна, защото без тези съвети не бих могла да се справя с цялата тази организация. Той е обединителната личност, която събира всички хора в трите програми, също "Америка за България" и Софийска филхармония.


  НАДЕЖДА ЗАХАРИЕВА: Той е човекът с опита, защото години наред прави това в Щатите - прави семейни концерти, прави концерти за деца. И нещо, което много ми се иска да вметна: той, както и целият екип тук, никога не прави компромис с качеството на шоуто, на музиката. Подбрали сме най-добрите солисти, най-добрия оркестър, най-добрите артисти. Не е да правим нещо просто проформа, действително всеки влага душа в този проект.


  ЯВОР ДИМИТРОВ: Една вмъкната реплика като допълнение: много е важно за децата, когато най-добрите се обединяват и им показват царството на музиката. Защото, когато няма професионален компромис, всичко тече много естествено. Ние музикантите знаем, че "Полетът на бръмбара" е феноменална пиеса, особено за тромпет, и за публиката това ще бъде едно прекрасно забавление. Фактът, че най-добрите се обединяват, се надявам да бъде много важен за публиката, за най-младата ни публика. Аз имам и една друга надежда, че родителите, които понякога животът насочва в една друга посока на мислене, не само ще се върнат с децата си в друго измерение - класическата музика, но може би ще си припомнят и някои други човешки взаимоотношения, които са важни за възпитанието на детето. Класическата музика, смятам, че възпитава много, много хуманни качества в хората.


  БИЛЯНА СЛАВЕЙКОВА: Благодаря. Това са нашите организатори, партньори и участници. Моля, Максим, ако има да добавиш нещо към всичко, което чу до момента, и ще дадем възможност на журналистите да зададат своите въпроси.


  МАКСИМ ЕШКЕНАЗИ: Ами, време е за въпросите. Хайде, че стана почти четири часа (смях). Има ли някакви въпроси? Здравейте, аз не ви виждам, аз на сляпо карам.


  РЕПЛИКА: Но ние ви виждаме.


  ПОЛИНА ТОДОРОВА: Здравейте, аз се казвам Полина и съм от сайта "News.bg". Интересно ми е колко други концерта са предвидени?


  МАКСИМ ЕШКЕНАЗИ: Аа-а, здравейте, сега чак ви виждам.


  ПОЛИНА ТОДОРОВА: Здравейте. С първия се представя тромпетът, какви други инструменти ще бъдат представени като част от тази инициатива? И също така, все пак потърсили ли сте съдействие на училищата, от гледна точка на това, да бъде по-популяризирана тази кампания, да имат възможност повече деца да разберат и да посетят тези безспорно прекрасни концерти, които ги очакват?


  МАКСИМ ЕШКЕНАЗИ: Ще отговоря първо на втория въпрос: училищата са привлечени с "Фортисимо в клас". Програмата "Фортисимо Фамилия" е насочена изцяло към хората - родителите и техните деца, без значение в кое училище са. Тоест разликата между "Фортисимо в клас" и "Фортисимо Фамилия" е, че при "Фортисимо в клас" ние отиваме при децата в училищата и даваме да се докоснат до класическата музика, а при "Фортисимо Фамилия" те идват в залата със своите родители. Тоест създаваме един класически концерт за деца, който отваряме към обществото. Другите инструменти, които ще включим - имаме флейта, арфа, корна, цигулка, чело, виола... Всички главни инструменти в оркестъра ще бъдат представени през тази година на осемте концерта.


  ПОЛИНА ТОДОРОВА: Благодаря.


  БИЛЯНА СЛАВЕЙКОВА: Благодарим ти Максим. Моля за други въпроси.


  ПЕНКА МОМЧИЛОВА (БТА): Може ли да ни представите солистите, които ще вземат участие в концертите, и актьорите, които ще им партнират.


  ХАРИ ЕШКЕНАЗИ: Солистите са ясни.


  СВЕТЛИНА ТЕРЗИЕВА - АНГЕЛОВА: Солистите са преподавателите от "Фортисимо в клас", защото те имат опит в общуването с децата - затова сме ги привлекли. А те пък съответно са привлечени във "Фортисимо в клас", защото са едни от най-добрите инструменталисти в класическата музика.


  ПЕНКА МОМЧИЛОВА: Имена може ли да кажете?


  ХАРИ ЕШКЕНАЗИ: Петър Македонски, Красимир Костадинов ще бъде солист валдхорна, Цветелина Белева - флейта, Анжела Маджарова - арфа, Виктор Белев - ударни инструменти, Михаил Живков - кларинет. Това, за което най-много се колебаем, е за последния урок, който ще бъде по цигулка. Имаме една идея, но още няма да казвам нищо, още не е узряла. Нали така, Максиме?


  МАКСИМ ЕШКЕНАЗИ: Да, да, всичко в момента е в процес на работа. Концертите са готови от самосебе си, но засега ще ги пазим в тайна... Вие казахте кои са музикантите, но ще пазим звездата, докато се потвърди.


  НАДЕЖДА ЗАХАРИЕВА: Когато правихме подбора за "Фортисимо в клас", Хари избра млади хора, които имат отношение към работа с децата. Защото не всеки, колкото и да е добър солист, не е задължително да има успех при работа с децата. Хари ги тества всички до един върху своите собствени деца. Всяка събота и неделя те се изправяха пред тях - много строги съдници между другото. Тази формула работи, защото аз съм ги виждала как работят в клас - всеки един от тях е просто прекрасен. И трябва да видите - това другото, на което ние много разчитаме: че както във "Фортисимо в клас", така и във "Фортисимо Фамилия", я няма дистанцията - изправи се артист и прави нещо. Има огромна енергия от страна на децата, която тече в обратната посока, и се получава нещо абсолютно магическо.


  ХАРИ ЕШКЕНАЗИ: За съжаление синът ми не допусна Бах (смях). Каза: "Не, тате, скучно ми е, не го искам".


  БОРИСЛАВ КОСТУРКОВ: Максим Ешкенази още с първите си появи на диригентския пулт в Зала "България" показа, че умее да установява контакт с публиката и че е роден популяризатор - с простички думи обяснява своята музика. Може ли да разиграем тук една мини версия чрез Максим Ешкенази, защото той оставя неизгладимо впечатление? И също: дали той или вие сте прилагали вече тази концепция за "Фортисимо Фамилия", "Фортисимо в клас", дали той го е правил в Щатите, дали вие сте правили в някакъв по-малък мащаб такъв един експеримент? Защото привличането към хубавата музика, към класическата музика на децата е нещо чудесно, това е може би най-ефективното средство срещу чалгата, която завладя не само музиката, но и цялото общество понастоящем. Въпреки че някой като Мариус Куркински не иска да се говори, че в театъра има чалга, но то и там има, разбира се.


  СВЕТЛИНА ТЕРЗИЕВА - АНГЕЛОВА: Нека Максим да отговори.


  БИЛЯНА СЛАВЕЙКОВА: За съжаление загубихме връзката с Максим, така че ако може някой от вас...


  СВЕТЛИНА ТЕРЗИЕВА - АНГЕЛОВА: Ами опитайте пак да я възстановите.


  ХАРИ ЕШКЕНАЗИ: Аз искам да ви кажа, че всичките тези програми са направени по американски тертип, но естествено ние живеем в България и затова ги променяме - видоизменяме ги в българските условия.


  БОРИСЛАВ КОСТУРКОВ: Той в кои щати го е правил това?


  ХАРИ ЕШКЕНАЗИ: Ами, в Калифорния го прави. Доколкото знам, през тази програма, която е като "Фортисимо в клас", минават по 16 000 деца всяка година.


  БОРИСЛАВ КОСТУРКОВ: В Калифорния? 16 000 деца?


  ХАРИ ЕШКЕНАЗИ: Да.


  БОРИСЛАВ КОСТУРКОВ: "Фортисимо в клас"?


  ХАРИ ЕШКЕНАЗИ: "Фортисимо в клас" - ние в момента сме с около 3 000 деца тук. С големи амбиции сме да продължим и през следващата година.


  ВЪПРОС: Колко са били миналата година?


  ХАРИ ЕШКЕНАЗИ: Миналата година - 1 200. Тази година вече сме в двайсет училища в София.


  БОРИСЛАВ КОСТУРКОВ: Колко, двайсет училища?


  ХАРИ ЕШКЕНАЗИ: Да, двайсет училища в София и освен това имаме още пет града извън София, в които работим.


  БОРИСЛАВ КОСТУРКОВ: И общо 3 000 деца са обхванати, така ли?


  ХАРИ ЕШКЕНАЗИ: Да, даже мисля, че са... нямам точна статистика за момента, но мисля, че са над 3 000 деца.


  БОРИСЛАВ КОСТУРКОВ: Колко време трае тази програма - колко месеца, колко пъти в месеца се прави такова занятие?


  ХАРИ ЕШКЕНАЗИ: Значи, там веднъж на две седмици отива даден инструмент, който изнася съответно урок. Като всички след това завършват с концерт на 27 март с участието на Максим Ешкенази, Веско Ешкенази и Любо Нейков в Зала "България".


  СВЕТЛИНА ТЕРЗИЕВА - АНГЕЛОВА: Сега е за трета поредна година.


  ХАРИ ЕШКЕНАЗИ: Да.


  НАДЕЖДА ЗАХАРИЕВА: Между другото, ние точно преди една година - ноември месец миналата година, ходихме в Лондон с Максим Ешкенази, където се свързахме с Лондонския симфоничен оркестър. Те имат една много голяма програма за обучение на деца в училищата. Присъствахме на техни концерти и се срещнахме с най-добрите преподаватели в тази програма. Те ни дадоха доста идеи, безценни съвети и напътствия, като например мога да цитирам едно от тях: "Работете с учителите в училищата, защото музикантът идва, изсвирва нещо на цигулка - децата са възхитени, и си отива, но след него остава учителят в продължение на един месец до следващия урок. Този учител би могъл, ако му дадете възможност и кратки упражнения или някакви готови програми, да продължи делото на този музикант и да направи часовете по музика по-интересни". Това беше една от идеите, имаше още няколко такива.


  СВЕТЛИНА ТЕРЗИЕВА - АНГЕЛОВА: Това са практики в цял свят. Аз съм изследвала практиките на симфоничните оркестри в Съединените американски щати и Англия. Мога да ви кажа, че големи оркестри като Лондонската филхармония, Чикагската филхармония, Лосанджелиската имат 25 вида дейности, свързани с музикалното образование. Обикновено се стремят да обхванат тези райони, които са най-непривилигировани. Не знам дали знаете за L система, венецуелската - на Аброй (световноизвестна система за музикално обучение на бедни деца - El Sistema, създадена през 1975 г. от Хосе Антонио Аброй - б.р.). През тази система вече са минали 200 000 деца, които свирят в оркестър. Густаво Дудамел, който е главен диригент на Лосанджелиската филхармония всъщност е продукт на тази система, където най-бедните деца чрез занимания със симфоничния оркестър променят своя живот. Дава им се възможност да открият съвсем нова перспектива за себе си, биват издърпани от така наречените "бидон вили", от престъпността. Така че в цял свят в момента се обръща внимание на ресурсите на класическата музика за формиране на креативни личности. Тоест не само това, което всички знаят, че музиката обогатява личността на детето, помага му да се развие, а също така върху възможността на музиката да промени обществото.


  МАРИЯ ЧЕРНООКОВА (Classical-Bg): Преди малко Максим каза, че сте подбрали главните инструменти. По какъв начин подбирате главните инструменти и кога ще имаме възможност да видим останалите инструменти?


  СВЕТЛИНА ТЕРЗИЕВА - АНГЕЛОВА: Ами, просто идва един момент, когато трябва да се избере... Ние избрахме: тромпет, арфа, флейта, перкусии, виолончело...


  ХАРИ ЕШКЕНАЗИ: Взимаме най-добрите учители от "Фортисимо в клас", които имаме. И понеже Пепи е един от най-добрите... и Краси е един от най-добрите, но решихме, че ще сложим най-добрия...


  ПЕТЪР МАКЕДОНСКИ: Краси е по-добър (смях).


  СВЕТЛИНА ТЕРЗИЕВА - АНГЕЛОВА: Просто искахме да има представител на всяка група инструменти.


  МАРИЯ ЧЕРНООКОВА: Благодаря ви, позволете още един въпрос: предлагате ли възможност на децата, които се запалят по някой инструмент, да се сдобият с такъв инструмент или с учебна програма за постоянно?


  СВЕТЛИНА ТЕРЗИЕВА - АНГЕЛОВА: Все още нямаме магическа пръчка, не можем да предложим за момента...


  НАДЕЖДА ЗАХАРИЕВА: Ако Максим беше онлайн, щеше да...


  БИЛЯНА СЛАВЕЙКОВА: Максим вече е онлайн.


  СВЕТЛИНА ТЕРЗИЕВА - АНГЕЛОВА: Попитайте го, той ще каже.


  БИЛЯНА СЛАВЕЙКОВА: Максим, имаме един конкретен въпрос към теб. Чуваме ли се?


  МАКСИМ ЕШКЕНАЗИ: Да.


  БИЛЯНА СЛАВЕЙКОВА (към Мария Черноокова): Извинявай, можеш ли да повториш въпроса си?


  МАРИЯ ЧЕРНООКОВА: Да, здравейте, Мария Черноокова съм от Classical-Bg. Искам да ви попитам: планирате ли да направите връзка между ученика или детето, което е харесало някакъв определен инструмент, и този инструмент - било то в професионално или не толкова професионално обучение?


  МАКСИМ ЕШКЕНАЗИ: Много хубав въпрос. Това вече от година и половина го дискутираме - как най-добре да продължим този пламък в детето за дадения инструмент, но още не сме решили точно какво да правим. Като има някакво решение, ще го обявим.


  МАРИЯ ЧЕРНООКОВА: Благодаря ви.


  БИЛЯНА СЛАВЕЙКОВА: Благодарим ти. Ако има още някакви въпроси? Максим, ти изпусна два-три въпроса по време на техническия ни проблем.


  МАКСИМ ЕШКЕНАЗИ: Нищо, нищо, ако има някакви въпроси към мен, задайте ги, за да мога да си лягам след това.


  БОРИСЛАВ КОСТУРКОВ: Ще повторя това, което попитах: къде в Щатите сте провели подобна програма "Фортисимо Фамилия" или "Фортисимо в клас" - в кои градове горе-долу?... И ви пожелавам да бъдете българският Бърнстейн за популяризаторската си роля на класическата музика.


  МАКСИМ ЕШКЕНАЗИ: Главно в Лос Анджелис и Ориндж Каунти са правени тези концерти... Горе-долу към 23 000 деца минават в еквивалента на "Фортисимо в клас", а "Фортисимо Фамилия" правят 10 % на година, като залата е 2 200 места и всеки път е почти пълна. Още правя програма, която е малко по-различна, като "Фортисимо в клас" я правя с консерваторски оркестър... всъщност посещаваме с малък камерен оркестър различни училища в Лос Анджелис. Така че има много различни модели... Сега в събота имам - за съжаление на същата дата, на която е и нашият концерт в София - концерт в "Пасифик Симфони", т.е. не един, а два. И се надявам някой ден това да стане и в България - да повтаряме концертите. Засега в Камерната зала - с 250 човека, а тук в Лос Анджелис - с 2 200 човека - два концерта. Така че има накъде да се развиваме.


  БИЛЯНА СЛАВЕЙКОВА: Благодаря ти. Ако има още някакви въпроси?


  ПЕТЪР МАКЕДОНСКИ: Аз само да добавя, че концертите ще бъдат всеки месец. Няма да има много голям интервал - всеки месец, винаги в събота и винаги залата ще бъде пълна.


  БОРИСЛАВ КОСТУРКОВ: Е, браво.


  РЕПЛИКА: Така трябва да бъде.


  МАКСИМ ЕШКЕНАЗИ: И ще са в събота, и ще са в 11 часа... Май настъпих някого, но това е, защото има закъснение в скайпа, извинявам се.


  ПЕТЪР МАКЕДОНСКИ: Няма проблеми.


  СВЕТЛИНА ТЕРЗИЕВА - АНГЕЛОВА: Ако няма други въпроси, ви каним на чашка кафе и...


  ХАРИ ЕШКЕНАЗИ: Наистина ли няма други въпроси? (Смях.)


  БИЛЯНА СЛАВЕЙКОВА: Добре, ако това са били въпросите... Максим, благодарим ти, че се включи в този видео разговор и ти пожелаваме лека нощ.


  МАКСИМ ЕШКЕНАЗИ: Само да кажа на всички журналисти: благодаря, че дойдохте. На всички участници: благодаря още веднъж... Ние създаваме нещо, което се надяваме да е стойностно - правим го от сърце. Затова съм станал в 3 часа през нощта да говоря с вас. Моля ви, разпространете го словом, защото от вас тръгва всичко. Вие сте електрическата линия до всички останали, вие сте живота. Благодаря ви много и лека нощ, или там каквото е сега (смях). Чао.


  РЕПЛИКИ: Чао.



  



  ИСТЕРИЯ



  от Тери Джонсън


  Сатиричен театър "Алеко Константинов"

  Постановка - Боян Иванов


  Сценография - Елица Георгиева


  Музика и музикално оформление - S.U.S.F.


  Превод - Златна Костова


  Фотограф - Красимир Арабаджиев


  



  Участват: Тодор Близнаков, Силвана Пишимарова, Веселин Цанев, Благовест Благоев


  



  ПРЕСКОНФЕРЕНЦИЯ


  19.10.2012


  НИКОЛА ВАНДОВ: Добре дошли на първата премиера на Сатиричния театър за този сезон. Това е пиесата "Истерия" на Тери Джонсън. Превод на Златна Костова, постановка на Боян Иванов, сценография на Елица Георгиева, музика и музикално оформление - S.U.S.F. Участват: Зигмунд Фройд е Тодор Близнаков, ролята на Джесика играе Силвана Пишимарова - млада актриса, попълнение в нашия театър, д-р Яхуда - Веселин Цанев, и Салвадор Дали - Благовест Благоев. Няколко думи за спектакъла: това е една много интересна, увлекателна и интелигентно написана история, която може да се разкаже по различни начини. Ние сме се спрели на един такъв начин и за него ще може да ви говори след това режисьорът. Но какво е интересното вътре според мен и според нас въобще? Това е тази необичайна среща, много сюрреалистична - не знаеш сън ли е, какво е - на двама души, свързани от две много важни неща. Първото е, че и двамата надникват в подсъзнанието на човека и се интересуват от демоните, дремещи в това подсъзнание. Единият го фиксира на хартия - това е Фройд, другият - на своите картини. Второто, което ги свърза, е, че и двамата, и това е дълбокият смисъл на този текст, стигат в различни периоди на своя живот: Фройд - драматично, Салвадор Дали, мисля че...


  БОЯН ИВАНОВ: Еуфорично.


  НИКОЛА ВАНДОВ: И той не знае как - автоматично някак си, стигат до извода, че онова, което са мислили за абсолютна правда в техния изказ, търпи някаква, и то съществена, корекция. Салвадор Дали в един момент казва: добре, аз ще се откажа от сюрреализма, ако смятате, че там не съм спонтанен, че правя някаква спекулация, мистификация, само с цел да се продавам по-добре, защото това намира пазар, изненадващо и за него, може би. Фройд драматично изживява своето преосмисляне на една фундаментална позиция за произхода на неврозите в човека. Това преосмисляне на позицията е фактически ядрото, на което се гради сюжетът на спектакъла. Няма да ви го разказвам, вие ще го гледате. Всичко това е подплатено от допълнителния драматизъм - че заварва Фройд една година преди смъртта му, вече болен от рак, в напредваща болест, когато човек е изправен пред необходимостта да прави някакви равносметки. Равносметката е нещо, което на пръв поглед не е присъщо на Дали. Той си върви, така, като голям кораб в малко море и не го интересуват подробностите, но все пак в съзнанието му нещо се човърка, нещо става. Какво точно, ще видим в пиесата. Предизвикател на тези човъркания, на тези допълнителни усложнения във взаимоотношенията е една, може би сънувана млада дама, която се появява в онова, което авторът оставя доста отворено - сън ли е, какво е. И която търси истината за майка си, за себе си и за това, дали лекувайки, не разболяваме някого, дали реално можем да помогнем на този човек и т.н. Сега: това, което казвам, звучи доста драматично и спокойно може да се запитате какво търси такъв текст на сцената на Сатиричния театър. Е, работата е там, че тази пиеса, която през 1993 г. получава две награди за най-добра комедия в Англия, е написана в много сложни жанрови ключове или ключ, ако приемем, че е един. Даже в самия текст ставащото се назовава като фарс, защото виждаме двама, дано не прозвучи много жестоко, но двама мистификатори как се съревновават с истината за себе си. Това винаги е едно комично усилие. Ситуациите в пиесата са точно фарсови ситуации в по-голямата част от действието. Така че, бъдете спокойни - комедия гледаме. Но комедия, която ни кара да се замислим за много интересни и важни неща. Така да се каже, послевкусието на спектакъла ще е, надявам се, такъв размисъл за неща, които приемаме на доверие, а винаги трябва да подлагаме на съмнение. Там някъде се ражда вторият, третият план, обемът на творбата, с която искаме да ви заинтригуваме... Това са много приказки. По-конкретно, разбира се, ще говори режисьорът на спектакъла и аз давам думата на Боян Иванов, който за пръв път работи в Сатиричния театър - честит му дебют на тази сцена, да каже нещо, а след това вие, разбира се, ще имате време за въпроси.

  Н. Вандов и Б. Иванов


  



  БОЯН ИВАНОВ: Добър вечер на всички. Това е наистина интересното и уникалното в този текст, че е една комедия, която се занимава със сериозни теми. Тя може да бъде четена по много различни начини. Да вземем само това, че последният кошмар на Фройд е, че той участва в един фарс. Човекът, който цял живот е подреждал, класифицирал, анализирал смеха, изведнъж се оказва главно действащо лице във фарс. Така че всички тези планове ги има вътре. Като почнах да работя по текста, се съсредоточих върху две от линиите, които предпочитам... А дали не е по-добре първо да гледате представлението? Винаги съм се изненадвал на тези пресконференции, които са преди представлението, винаги ми се е струвало по-логично, след като се гледа едно представление, тогава да се задават въпроси. Сега ще бъде малко на сляпо... но както и да е. Значи, Тери Джонсън е написал една доста уникална комедия, уникална в смисъл, че се занимава така нахално - тя е нахална пиеса, с исторически личности. Тази комедия е част от трилогия. В първата пиеса главни действащи лица са Мерилин Монро и Алберт Айнщайн, които са представени така, сякаш се срещат в един хотел. Има някакви сведения, че може би наистина някога са се срещнали. Третата част се нарича "Блондинките на Хичкок" и както се разбира от заглавието, там Хичкок е един обединен образ на русите жени от неговите филми. В пиесите винаги става въпрос за фактологията от живота на тези хора - за страшните спекулации, иронични спекулации, с техните биографии. Като казваме, че е спечелила две награди за комедия, нужно е да уточним, че те са английски награди. В Англия комедия не е непременно само това, което предлага някакъв фарс. Първото нещо, за което се сетих, когато прочетох пиесата "Истерия", беше "Монти Пайтън". Те имат един брилянтен скеч, в който две средностатистически жени си говорят в една обществена пералня за Сартр и спорят за един негов труд. И човек нищо да не знае за Сартр, само по хумора - по начина, по който те си говорят и спорят, повече или по-малко профански, разбира какво го вълнува. Така че пиесата "Истерия" е в традицията на този умен начин на писане на комедия. Дори да не знаеш кой е Фройд, дори да не знаеш кой е Салвадор Дали, историята е направена така - има дори криминална нишка в нея, че да те увлече с комичните си ситуации. В този смисъл ми беше интересно да направим пиесата сложна за поставяне и се надявам да сме се справили. Въпроси?


  НИКОЛА ВАНДОВ: Само в една скоба: авторът е посочил, че действието се развива през 1938 година. Фройд е починал през 1939. Има индикации, че те са се срещнали през 1938 година, въпреки че Дали има портрет на Фройд от 1937. Там всичко е леко объркано. Но авторът въобще не прави историческа пиеса едно към едно, защото има бомбардировки от войната...


  БОЯН ИВАНОВ: Каквито още няма по това време.


  НИКОЛА ВАНДОВ: Разбирате ли, дори в това отклонение от достоверността има някакъв сюрреалистичен елемент. Просто го казвам, за да не се подведете и да се чудите какви са тези бомбардировки.


  БОЯН ИВАНОВ: Аз това казах - "спекулативна", в ироничния смисъл на думата. Авторът смесва всякакви факти, каквито му трябват за действието. Според мен стана нещо хулиганско, нещо симпатично. Това не е неграмотност, в никакъв случай, това, което ни интересува, е действието: вижте какво става с тези герои и какво ги вълнува.


  НИКОЛА ВАНДОВ: И идеята.


  БОЯН ИВАНОВ: И идеята, разбира се, да.


  НИКОЛА ВАНДОВ: Имате ли въпроси?


  ВЪПРОС: Как подбрахте актьорите?


  БОЯН ИВАНОВ: Още когато мислех върху този проект, Тодор Близнаков беше единственият ми кандидат за Зигмунд Фройд. След това за другите роли обсъждахме различни варианти. Искахме да останем в рамките на трупата на Сатиричния театър, това беше условието. И в последния момент дойде едно ново попълнение на Сатиричния театър - Силвана Пишимарова. И аз директно стоварих избора си върху нея в края на миналия сезон. Нея я познавам по-отдавна. С Благовест работя за пръв път, само съм го гледал на сцената на Сатиричния театър. Веселин Цанев беше другият, за когото ми беше ясно, че искам да играе д-р Яхуда.


  БОРИСЛАВ КОСТУРКОВ: Действително е трудничко да се задават въпроси на пресконференция преди спектакъл, но щом пиесата е британска, и то съвременна британска комедия, очевидно тя не е ситуационна, а е комедия, която се базира на един много остър, интересен, жив, разнообразен, бих казал, фехтовачен диалог. Обаче има ли все пак в тази "Истерия" на Тери Джонсън достатъчно хумор, за да бъде тя най-подходящият и адекватен избор за сцената на Сатиричния театър? Говорим за интелигентен хумор, разбира се. Това е единият ми въпрос, и вторият: бихте ли ни разтълкували съкращението на музиката - S.U.S.F.?


  БОЯН ИВАНОВ: Да. Значи, напротив... вие няма как да знаете, де - казвам "напротив" не за да ви опонирам: това е ситуационна комедия, която в някои моменти достига почти до фарс. Жанровете вътре постоянно се менят. Това е другото, което я прави не просто една комедия, а нещо много по-гъвкаво, нещо, което ти се изплъзва да го определиш жанрово. И затова аз не мога да кажа тя каква комедия е, защото вътре правилата на играта постоянно се менят. То е точно като в съня - сънуваш едно и изведнъж, хоп, това лице се превръща в някой друг, започва някакво ново действие. Така че тя е написана малко и в този план, авторът е вкарал в нея, без да е илюстрирано това визуално, логиката на съня. Примерно, Салвадор Дали редовно се появява, когато Фройд са го приклещили от всички страни, като негов спасител. Така че ситуациите са в центъра на всичко, това е комедия на ситуациите. А относно абревиатурата, това съм го казвал на други пресконференции, моля да ме извинят тези, които го знаят: докато учех в Германия, пред мен имаше два пътя: да продължа с театър или с една доста по-успешно започнала музикална кариера. Аз се занимавах с електронна музика там и имах вече покани за големи събития. Продължих с театър и от време на време си доставям удоволствието и лукса, когато не мога да намеря нещо, което да ми хареса достатъчно, да пиша авторска музика. Абревиатурата тук за пръв път седи резонно в представление, защото съкращението е от немски: Sigmund und seine Freunde. Игра на думи е: "Зигмунд и неговите приятели".


  БОРИСЛАВ КОСТУРКОВ: Тоест това е ваша музика, нали така?


  БОЯН ИВАНОВ: Пиша "Музика и музикално оформление - S.U.S.F", защото едно от парчетата вътре не е мое и няма как да го оторизирам.


  НИКОЛА ВАНДОВ: Само ще допълня, че освен ситуационен хумор, има и достатъчно интелектуален хумор, така че ако това очакваш, ще го получиш.


  БОЯН ИВАНОВ: С една дума, който е чел Фройд, който познава Салвадор Дали, ще хваща едни други реплики, които са, как да кажа...


  БОРИСЛАВ КОСТУРКОВ: Скрити.


  БОЯН ИВАНОВ: Скрити реплики за масовия зрител. Аз затова правя сравнение с "Монти Пайтън", защото и те смесват високото и ниското по един смел и нахален начин.


  КРАСИМИРА ВАСИЛЕВА: Следейки театралния процес, аз мога да кажа, че Боян винаги се ориентира към един по-сложен драматургичен материал. Започна кариерата си от Плевенския драматичен театър с постановка по "Какво да се прави" от Чернишевски. Един текст, който трудно можем да си представим на театрална сцена, но беше възпроизведен много талантливо и успешно. Още тогава той ми направи впечатление с подбора на сложен, разработен в интелектуален план, материал. Неговият танцов, невербален театър - всъщност дали е танцов също може да се спори, по-скоро е движенчески - той на няколко места направи такива постановки: във Варна и Русе, също говорят за неговия стремеж към пределна театрална изразност, дори когато няма базата на литературното слово. Това са негови експерименти. Мисля, че Боян Иванов неслучайно е завършил и театрознание като второ висше образование, защото е добър анализатор на сценичните изразни средства и ще ми бъде много интересно да видя тази интелектуална комедия. Мисля, че действително е много близо до "Монти Пайтън" и техния стил.


  НИКОЛА ВАНДОВ: Има ли други въпроси или изказвания?


  ЕЛЕНА НИКОЛОВА: Извинете, другите две пиеси от трилогията поставяни ли са?


  БОЯН ИВАНОВ: Къде, в България ли?


  ЕЛЕНА НИКОЛОВА: Не, не в България.


  БОЯН ИВАНОВ: Да, даже по едната има филм, много приятен филм - по тази, която е за Алберт Айнщайн и Мерилин Монро. На български би трябвало да се преведе "Значими хора". И Тери Джонсън си му е режисьор.


  ЕЛЕНА НИКОЛОВА: А той появил ли се е изобщо в България?


  БОЯН ИВАНОВ: Филмът? Той е някъде от средата или края на деветдесетте...


  ЕЛЕНА НИКОЛОВА: Май не е давано такова нещо в България.


  БОЯН ИВАНОВ: Не, аз го намерих в интернет преди време. Най-специфичната пиеса от трилогията е с Алберт Айнщайн и Мерилин Монро. По средата някъде е "Истерия", и най-комерсиалната, но в хубавия смисъл на думата, е тази за Хичкок - "Блондинките на Хичкок", и аз съм се загледал в нея, но ще видим, живот и здраве, по-нататък. Но първият въпрос е кой актьор ще изиграе Хичкок.


  РЕПЛИКА: Блондинки ще се намерят (смях).


  БОРИСЛАВ КОСТУРКОВ: Кислородна вода дал бог (смях). А как е оригиналното заглавие на "Значими хора", както казахте, филмът за Мерилин Монро и Алберт Айнщайн?


  БОЯН ИВАНОВ: "Insignificant people".


  БОРИСЛАВ КОСТУРКОВ: Значи, незначими?


  БОЯН ИВАНОВ: Аз какво казах? Незначими e: "Незначими хора".


  КРАСИМИРА ВАСИЛЕВА: Незначителни.


  БОЯН ИВАНОВ: Да.


  ЕЛЕНА НИКОЛОВА: А от трите пиеси тази ли е най-добрата?


  БОЯН ИВАНОВ: Аз се обърках от немското заглавие. Не знам защо на немски са го превели "Значими хора", но иначе "Insignificant" е на английски.


  ЕЛЕНА НИКОЛОВА: От трите пиеси тази ли е най-хубава според вас?


  БОЯН ИВАНОВ: На мен ми е най-интересна тази. Най-близка е до това, което ме интересува чисто стилистически. Тази с Айнщайн е много хубава и много смешна, защото има една прекрасна сцена, в която Мерилин Монро разиграва Теорията на относителността, за да пита Айнщайн дали правилно е разбрала това нещо. Тя е по-политическа и не е много подходяща за българска публика, защото там става въпрос за едни американски сенатори, за Студената война - Айнщайн нали е въвлечен през средата на петдесетте в Студената война и в опитите с ядрени оръжия. И тя е малко по-така, специфична, а Хичкок, както се казва, то си е една заигравка с повечето образи - клишета от филмите му... Направих една реклама на Тери Джонсън.


  НИКОЛА ВАНДОВ: Има ли други въпроси?


  БОЯН ИВАНОВ (след кратка пауза): Благодаря ви, приятно гледане.


  



  ВЕЛИКИЯТ ИНКВИЗИТОР


  по Ф. М. Достоевски (драматизация - Вельо Горанов)


  Театър "Провокация"

  Постановка - Борис Радев


  Сценография - Вельо Горанов


  Костюми - Боряна Горанова


  Музик. оформление - Р. Робев


  Фотограф - Иван Добромиров


  



  Участват: Вельо Горанов, Димитър Иванов, Жан Илиев


  



  ПРЕСКОНФЕРЕНЦИЯ


  28.10.2012, Театър "Сълза и смях"


  АДЕЛИНА РАДЕВА: Искам да ви поздравя с добре дошли и изключително много да ви брагодаря за това, че ще споделите с нас предпремиерата на едно представление, в което е вложено много сърце, много любов и прецизност. Не е необходимо да анализираме това, какво смело решение е да се постави Достоевски и в частност една глава от романа му "Братя Карамазови", каквато е "Великият инквизитор" - може би най-емблематичната в целия роман. За това решение огромна отговорност носи човекът в главната роля - Вельо Горанов, който преди повече от единайсет години, в един труден момент от живота си, както разказва сам, сяда и започва да пише. Отнема му горе-долу седмица да адаптира тази творба, за да се превърне в театрално представление, и още между десет и петнайсет години, за да види бял свят този проект и днес да се появи на сцена за пръв път - нещо, на което всички ще станем свидетели тази вечер. Този път към сцената е споделен от режисьора Борис Радев, от г-н Петър Райжеков, който му повярва, даде му сцена, за да се превърне, поне според мен - вие ще си кажете мнението след спектакъла, в една от емблематичните постановки за този сезон в афиша на театъра. За г-н Радостин Робев, който се занимава с музикалното оформление и за г-жа Боряна Горанова, която е автор на костюмите, това е едно предизвикателство. Аз като зрител на много от репетициите мога да кажа, че за мен това е един изключително честен проект, с изключителна прецизност и любов към текста и към гения на Достоевски, и с много скромност от страна на всички, които се намесиха в това, той да бъде създаден и да се появи на сцена. Сега искам да дам думата на режисьора Борис Радев, който може да каже много повече за тази пиеса. Заповядайте.


  БОРИС РАДЕВ: Този проект се появява точно навреме, защото по време на криза се появяват диктаторите, инквизиторите и въобще хората, които не търпят различно мнение от своето. Аз смятам, че в момента в България има подобен проблем, и си мисля, че това е едно политическо представление. А текстът на Достоевски идва, за да ни каже да бъдем спокойни, че и тази беда ще отмине. Той е писан преди повече от сто години и след сто години също ще бъде актуален. Самото представление - дай боже да говори за себе си само. Искам да дам думата на г-н Петър Райжеков, който ни повярва и ни подкрепи в това начинание.


  ПЕТЪР РАЙЖЕКОВ: Какво мога да кажа - това е първият голям проект на Театър "Провокация" към Народно читалище "Славянска беседа", значим проект. Хвърлят се наистина и средства, но си заслужава. Не само защото е проект на ръководството на Открита сцена "Сълза и смях", но и защото пътят на Театър "Провокация" - виждате как звучи името му, е доста дълъг. Театърът е основан през 1998 година и зад гърба си има около 29 премиери. Тази може би е тридесетата, не съм ги броил. Така че как няма да повярвам на Вельо, след като сме съмишленици за идеята на Открита сцена "Сълза и смях". Това е първият ни опит, надявам се сполучлив, да се изявим и на голяма сцена от името на Театър "Провокация". Помогнахме финансово, защото не получихме средства нито от отдел "Култура", където кандидатствахме с проекта пред Софийска община, нито от Министерството - не получихме нито стотинка. Така е, може би са мислели, че си играем на самодейност. Вярвам, че вие ще станете свидетели на нещо друго.

  А. Радева, Б. Горанова, Б. Радев, П. Райжеков и Р. Робев


  



  АДЕЛИНА РАДЕВА: Ако мога да ползвам паралела, който прави г-н Райжеков, провокацията в случая е тази, че става въпрос за онзи класически театър, за онзи тип актьорска игра, която като че ли сме позабравили в последно време. Това не е театър, който се маркира, в който се използват различни техники, за да направят нещата по-атрактивни. Това е един дълбок, изключително изповеден стил на игра, в която ще видите Вельо Горанов. Ние сме свикнали да го виждаме в ролята му на мим и това е съвсем естествено, но тук той се раздава и влага в думите и в играта толкова много, че за мен това е един спектакъл, който не просто не оставя човек безразличен, но го прави различен, след като излезе от салона. Това, разбира се, е моето скромно мнение. Вие с вашия опит и с критерия, който имате като професионалисти, можете да видите друго. Надявам се, че представлението ни ще ви хареса и сме готови да отговорим на вашите въпроси. А преди това само да кажа, че за колегите от печатните медии и от електронните сайтове имаме приготвени снимки на компактдискове, които са от репетиция с костюми и ви показват много добре това, което може би няма да имате възможност да заснемете толкова професионално тази вечер. Така че който изяви желание, ще получи такъв диск. Сега можете да задавате вашите въпроси, ако има такива, разбира се.


  БОРИС РАДЕВ (след кратка пауза): Или ако искате... - готов съм и след премиерата да отговарям.


  АДЕЛИНА РАДЕВА: Всъщност, това щях да кажа. За нещо, което още не си видял, е трудно да се задават въпроси, но естествено, принципно сме отворени... Актьорите не могат да присъстват в момента сред нас - те вече са в образ, вече се подготвят за представлението, така че им спестихме тази нова емоция - да отговарят в момента на различни въпроси и да се представят пред вас. Ще го направят по начина, по който умеят най-добре - на сцената. Освен Вельо Горанов, в постановката участват Димитър Иванов и Жан Илиев. Димитър Иванов - в ролята на Муму, това е слугата на Великия инквизитор, а Жан Илиев е Исус Христос. По отношение на костюмите и на сценографията - те са направени така, че да се усеща максимално епохата. Мисля, че г-жа Горанова може да каже какво е вложила в това, което ще видим на сцената.


  БОРЯНА ГОРАНОВА: Сценографията като решение е създадена изцяло от Борис Радев и Вельо Горанов. Те вътре са намерили начин да пресрещнат точките на своите визии - в единия има повече абстрактност, а в другия - повече епоха и конкретност. Ще видите след малко сцената. Мисля, че се получи една много красива - изчистена и в същото време стилна, сцена. И действително носи заряда на епохата. Това е. Друго да кажа, ще е излишно.


  АДЕЛИНА РАДЕВА: И за музиката.


  РАДОСТИН РОБЕВ: Използван е Вагнер, който просто допълва цялата картина, която се опитваме да пресъздадем всички. Разбира се, с обработка, с ефекти и с много желание направено. Това е за музиката.


  АДЕЛИНА РАДЕВА: И Моцарт, може би?


  РАДОСТИН РОБЕВ: И Моцарт, разбира се.


  АДЕЛИНА РАДЕВА: Все пак това са две начала.


  РАДОСТИН РОБЕВ: Да.


  БОРИС РАДЕВ: Аз мога да кажа няколко думи за музикалната концепция. Божествената тема - темата на Господ, я открихме в Моцартовия "Реквием" - това са темите на Господните сълзи, а темата на Инквизицията и на инквизитора открихме в "Гибелта на боговете" от Вагнер. Мисля, че това също е една интересна среща - Моцарт и Вагнер.


  ПЕТЪР РАЙЖЕКОВ: Сега е Вагнеровата година - 200 години от рождението на Вагнер.


  БОРИС РАДЕВ: Имате и тази тема.


  ПЕТЪР РАЙЖЕКОВ: Това е проект.


  АДЕЛИНА РАДЕВА: Няма как класиката да не се срещне с класика...


  БОРИС РАДЕВ: С Достоевски. Една малка тайна е, че освен Моцарт и Вагнер, присъства и един голям руски композитор - Рахманинов. Това е темата на прелюдията преди спектакъла, т.е. тогава, когато влиза публиката, звучи Рахманинов.


  АДЕЛИНА РАДЕВА (след кратка пауза): Ако няма въпроси, можем да се отдадем на свободни разговори преди представлението.


  



  КЛЕР & МАДАМ & СОЛАНЖ


  Игра на Любов и Смърт


  по Жан Жьоне

  Постановка - Касиел Ноа Ашер


  Сценично пространство - Венцислав Занков


  Звуково пространство - Емилиян Гацов-Елби


  Фотограф - Нели Томова


  



  Участват: Касиел Ноа Ашер, Иво Желев, Силвия Станоева


  



  ПРЕСКОНФЕРЕНЦИЯ


  29.10.2012, Червената къща


  КАСИЕЛ НОА АШЕР: Добър вечер, вече по неофициален начин. Тази вечер присъствате на нещо като премиера, нещо като генерална репетиция с публика и на нещо като пресконференция. За нас е важно мнението ви за това, което видяхте - журналисти, критици и публика. Не случайно поканих и публиката да присъства на тази среща, която в театрите обикновено се прави преди спектаклите и журналистите си отиват с малко дописка - някои дори не гледат представлението, но пък аз съм насилник и ми е важно - и е важно за екипа ни, да се гледа и след това да коментирате. Така че чакам вашите въпроси.


  ЮЛИАН МИТЕВ: Ако позволиш, за да съкратя тая дистанция на мълчаливо изчакване, да започна.


  КАСИЕЛ НОА АШЕР: Представете се, моля.


  ЮЛИАН МИТЕВ: Юлиан Митев - изкуствовед, от една страна, и журналист - от друга, т.е. имам две образования. Казвам го, за да стане ясно моето по-нататъшно изказване. Преди всичко, позволи ми в деня на твоя рожден ден и на това, което ти нарече "нещо като премиера", да ти честитя и да пожелая сила на твоите ръце, които вместо да са ръце на скулптор и да мачкат и формуват глината - ти формуваш млади актьори, което знаем, виждаме, ценим и уважаваме, или поне аз го правя. Това от една страна. От друга - ще взема отношение по оформлението - по декорите, тъй като те са на...


  КАСИЕЛ НОА АШЕР: Венци Занков. Ще ви представя екипа: Емилиян Гацов - Елби е композитор на нашето представление, Галина Тонева - продуцент, Силвия Станоева - дебют на софийска сцена, Иво Желев - дебют на софийска сцена, и скромната ми личност... Венци Занков, който липсва тази вечер - сценограф за пръв път.


  ЮЛИАН МИТЕВ: Да, за пръв път. Аз го познавам като скулптор, познавам го като наш колега. Помня неговата прословута изложба, на която ти беше домакин в театъра. Хубавото е, че има известна дистанция между това, което гледаме на сцената и това, което виждаме като декор. Тоест той не повтаря буквално това, което става. Другото е, че ти не се боиш да въведеш голото тяло на сцената - нещо, което беше спасителен пояс за нашия театър в грубите 90-те години, но тогава то не беше сценично, нито драматургично оправдано, за разлика от днешния случай. Така поне мисля аз и се възхищавам на умението ви да се съпротивлявате на природното условие, ако мога така метафорично да се изразя. И да добавя към това своята благодарност и да кажа наздраве за целия ви екип.


  КАСИЕЛ НОА АШЕР: Благодаря.


  ИВО ЖЕЛЕВ: Подкрепям. Кой е следващият?


  ЖАНА КАРАИВАНОВА (директор на фестивала за независимо кино So!Independent): Добър вечер, аз съм почитател на Касиел и нейна колежка и приятелка от много години. Тук съм с една група американски творци и въпреки че нямахме възможност да гледаме представлението, защото имахме наше събитие, специално дойдохме, за да ви поздравим и да ви пожелаем "на добър час". Истински вярвам в това колко много талантливи сте и заслужавате да се радвате на изкуството си и да радвате хората с него.


  КАСИЕЛ НОА АШЕР: Благодаря много.


  СИЛВИЯ СТАНОЕВА: Благодаря.


  ИВО ЖЕЛЕВ: Благодаря, утре пак играем.


  ЖАНА КАРАИВАНОВА: Утре ще дойдем.


  ГАЛИНА ТОНЕВА: Това е Жана Караиванова, която е директор на фестивала So!Independent, и я моля да представи своите гости.


  ЖАНА КАРАИВАНОВА: Вдясно от мен е Матю Ейкърс, който е режисьор на великолепния филм за Марина Абрамовиц "Артистът присъства". Мисля, че има още една прожекция в рамките на фестивала, заповядайте. До него е Мубашир Мохи-Уд-Дин, който е композитор на един от филмите в нашата селекция "Долината на светците" (Индия, САЩ, 2012 г. - б.р.)... и най-вляво е Карл Бъркман, който е директор на архитектурния и дизайн филмов фестивал в Ню Йорк. Много ще се радвам да ви видим на фестивала, но не сме тук, за да ви говорим за него, а да ви пожелаем "на добър час" с вашия спектакъл.

  ИВО ЖЕЛЕВ: Много благодаря.


  КАСИЕЛ НОА АШЕР: Въпроси?


  ИВО ЖЕЛЕВ: Кое ви издразни най-много?


  ЗРИТЕЛ: Силната музика.


  ИВО ЖЕЛЕВ: А кое ви хареса най-много?


  ЗРИТЕЛКА: Е, чакай, не сме свършили с дразненето (смях).


  ЮЛИАН МИТЕВ: Всъщност може би е имало моменти, които да раздразнят, но те са били текущи и като цяло после са туширани. Дразнещото не остава... за мен поне.


  ИВО ЖЕЛЕВ: Покрихме си следите.


  ЮЛИАН МИТЕВ: Нещо такова, да.


  ЗРИТЕЛКА: Мога ли и аз да кажа нещо? Аз съм Ана и съм зрител. Нямам въпроси, просто исках да споделя, че все още не мога да говоря, в смисъл, че за мен това беше преживяване и дори не мога да го отделя като фрагменти. Цялостно, като усещане, за мен беше преживяване за изкуство и ви благодаря.


  БОРЯНА АНТИМОВА (в-к "Преса", блогът "Икар"): Аз съм личен почитател на всичко, което прави Касиел - писане, режисура, игра на сцената, в киното... Въпросът ми е: в много части от текста проличаваше твоя стил - знам, че сценарият е по Жан Жьоне, какъв процент е твоя текст?


  КАСИЕЛ НОА АШЕР: Сценарият основно е по Жан Жьоне. Стигна се дотам, че когато решихме да направим "Слугините", аз попаднах на два превода, които са ужасни. Наложи се да прочета пиесата в оригинал с помощта на приятел. Тя е правена на доста места по света. Изгледах различни клипове и цели представления. Горе-долу разбрах с какво се занимават колегите - треньори, защото аз "режисьор" не я смятам за точната дума - по-скоро "треньор". Много от версиите се повтаряха като тема - конвейрно и неинтересно за мен. Казах си, че трябва да намисля нещо ново и след като почнах да правя представлението точно с тези двама човека, с които от една година почти денонощно сме заедно и минахме всякакви гранични състояния на душата, реших да разкажа и за нас тримата, и за нашата доста странна професия... И така: от лошия превод, от теми, които повече ме занимаваха, се появиха три монолога. Има, разбира се, малко Жорж Батай, има малко от "Света Богородица на цветята" (от Жан Жьоне - б.р.), има един много малък мой текст, който е за актьора и е инспириран от една поема на Песоа. Но не е мешавица - основно, 95 % да кажем, е Жьоне и "Слугините".

  БОРЯНА АНТИМОВА: Възхитена съм. Гледала съм само част от "Star Machine". Бях много възхитена от проекта "TOXIC", който правихте преди това. И тъй като аз самата съм се занимавала, но на много по-ниско ниво, с театрална режисура, това, което ти правиш с младите, е страхотно. Знам, че в България има много вузове, в които има театрални групи - не е само НАТФИЗ, където биха могли да те поканят, но пък си мисля, че ти едва ли би могла да се вместиш в системата, където и да е (смях). С тези двама прекрасни млади актьори ти все едно, че започваш да създаваш един нов клас, и се надявам около вас да се съберат още... На теб не ти е необходимо да имаш договор с театър...


  КАСИЕЛ НОА АШЕР: Не, не ми е необходимо да имам договор и с тях двамата.


  ИВО ЖЕЛЕВ: А-а, имаме договор, всичко е легално.


  КАСИЕЛ НОА АШЕР: Имаме, да, от няколко дни, и почнахме да се притесняваме за нашите отношения, които не са договорни, нито са учителско-ученически, те са на, как да кажа...


  ИВО ЖЕЛЕВ: На доброволни начала.


  КАСИЕЛ НОА АШЕР: На доброволни начала, съмишленически - рядко срещано занимание.


  БОРЯНА АНТИМОВА: Все пак има менторство от твоя страна, не може иначе, това са млади актьори...


  КАСИЕЛ НОА АШЕР: Доколкото допускат...


  БОРЯНА АНТИМОВА: И освен това ти режисираш този спектакъл.


  КАСИЕЛ НОА АШЕР: Да не говорим за това, че май всеки в нашата група е ментор на другия.


  РЕПЛИКА: А пък и си си определила ролята на МАДАМ, все пак.


  БОРЯНА АНТИМОВА: На МАДАМ, точно така.


  ИВО ЖЕЛЕВ: Ами аз ли да я изиграя? (Смях.)


  ЮЛИАН МИТЕВ: Преди малко ти каза, че актьорът е странна професия в България. Може ли да развиеш малко повече тази мисъл?


  КАСИЕЛ НОА АШЕР: Изобщо, актьорът е странна професия. Това е занимание за един таен кръг специално избрани хора...


  ЮЛИАН МИТЕВ: Езотерици.


  КАСИЕЛ НОА АШЕР: ...които са повече от мазохисти, повече от садисти, повече от невинни, повече от порочни - хора, които бърникат в раните на другите хора. Хирургическа професия, и не само.


  ЮЛИАН МИТЕВ: И трябва да могат да се кефят.


  РЕПЛИКА: Е, не се кефят.


  КАСИЕЛ НОА АШЕР: Понякога и това. Странна професия, медиаторска, магнетична... Всеки, който притежава този талант...


  ЮЛИАН МИТЕВ: Странна професия в странна държава.


  КАСИЕЛ НОА АШЕР: ... може да владее, може да стане много добър политик - професия на лъжата (смях).


  ИВО ЖЕЛЕВ: Аз ще ставам въжеиграч... Не, шегувам се, няма да стана.


  БОРЯНА АНТИМОВА: Освен това искам да поздравя Галина Тонева. С нея сме говорили за филма "July". Вие сте кинопродуцентска фирма, а сте решили да продуцирате този спектакъл. Защо?


  ГАЛИНА ТОНЕВА: Продуцентът е Касиел. Ние от "Гала филм" сме само съпродуценти.


  БОРЯНА АНТИМОВА: Подпомагате ли, каква е вашата роля?


  ГАЛИНА ТОНЕВА: Да, ние финансираме това начинание и вярваме напълно в Касиел. Удовлетворени и щастливи сме, че можем да помогнем. Аз нямам претенции да разбирам театъра като театрален продуцент. Такава професия тук не съществува за съжаление.


  ЮЛИАН МИТЕВ: Все още.


  ГАЛИНА ТОНЕВА: Може би това са първи стъпки. Би трябвало да има такава професия и тук, както има филмов продуцент. Но в крайна сметка това е поделен риск - творческият е на Касиел и ние стоим зад това с пълна стопроцентова подкрепа, защото й вярваме. Смятам, че както в киното има възможност да се правят филми, така тази отдаденост е необходима и в театъра. Не вярвам, че директори на държавни театрални институции могат да бъдат съпричастни към всеки спектакъл. Тази професия наистина липсва в България, но независимият театрален живот показва, че има много хора - млади и другомислещи, които правят спектакли буквално с жълти стотинки и отдават цялата си енергия. Те наистина са великолепни - тези две същества, както и Касиел, и ми е страшно мъчно, че това е толкова зле заплатено, просто ми се плаче.


  БОРЯНА АНТИМОВА: Похвално е, защото знаете колко много шоута се правят за таланти - това е абсолютно комерсиална история, и след това тези таланти някъде потъват. Нито им се правят албуми, нито се реализират по някакъв начин. Докато това, което Касиел започна... всъщност тя ги извади на показ първо чрез "TOXIC", след това с тази постановка, т.е. не ги остави. Аз много съжалявах, че Иво не взе първата награда от "Star Machine"...


  ИВО ЖЕЛЕВ: Е, и аз съжалявам, но какво пък.


  БОРЯНА АНТИМОВА: ...но си казах, че пък... ти имаш достатъчно големи възможности, за да пробиеш сам.


  ЮЛИАН МИТЕВ: Ако намеквате, че на "Star Machine" всичко беше предварително нагласено, то...


  ИВО ЖЕЛЕВ: Чакайте, чакайте, чакайте! Не сме се събрали да обсъждаме началото на сблъсъка ни. Ние се сблъскахме поради някакви определени обстоятелства.


  БОРЯНА АНТИМОВА: Да, не сме се събрали за това. Може би изместих акцента - акцентът беше върху това, че Касиел ви даде възможност да продължите да се развивате извън НАТФИЗ, нека го кажем така.


  ИВО ЖЕЛЕВ: Да.


  КАСИЕЛ НОА АШЕР: Ние взаимно си дадохме възможност.


  ИВО ЖЕЛЕВ: Да, бием си шамари и...(смях).


  КАСИЕЛ НОА АШЕР: Аз искам да кажа за Галина и Кирчо - "Гала филм". Те се занимават с един бизнес, който е стотици, хиляди пъти по-скъп от театъра. Досега сме се срещали и си имаме доверие, но това е на база обща работа във филми. Тоест нито Галина, нито Кирчо изобщо знаеха какво правя. Гледали са едно представление, да, но само толкова и в един разговор по телефона аз веднага получих "да". Това нещо в наше време е много рядко срещано. Галина знае, че минах разговори с много богати хора, които отказваха пари за какъвто и да било проект - некомерсиален, комерсиален - каквото и да било. И аз съм изключително трогната и щастлива от това, че при липса на база данни за какво ще става въпрос, "Гала филм" застана зад този проект. И трябва да ви кажа, че свободният театър в момента в България е в такова състояние, че трябва да ходим да го оплакваме в Орландовци. Изключително зле са нещата... и да, получихме субсидия и от Министерството на културата, но все още...


  ИВО ЖЕЛЕВ: И цветя (смях).


  КАСИЕЛ НОА АШЕР: ... но все още тази субсидия... - ето, вие гледахте това представление, не е пристигнала в сметка. Проектът е субсидиран и от М.Р., няма да ви кажа кой е той - също много богат човек, който също от един разговор...


  БОРЯНА АНТИМОВА: Тайнствен бизнесмен.


  ВЪПРОС: Той гледа ли го това?


  КАСИЕЛ НОА АШЕР: Само ние си знаем, в кухнята, за какво става въпрос. Значи, да, представленията в държавните театри са си с държавни субсидии. За старт - деветдесет хиляди, сто хиляди, цял екип от хора бачка. Тук свободният театър се дига от хора, които вярват в това нещо и тези хора са повече професионалисти от онези със заплатките всеки месец.


  ЮЛИАН МИТЕВ: Точно така.


  КАСИЕЛ НОА АШЕР: Повече професионалисти и влюбени любители - Жана знае за какво говоря. Това е.


  ЮЛИАН МИТЕВ: Добре, следващият ми въпрос е за репетиционния период: как протекоха репетициите, какви пътища изминахте, докато се превърне в готов продукт, който днес наблюдавахме? За вътрешните колизии ни разкажете нещо.


  ИВО ЖЕЛЕВ: Аз мога ли да кажа... или Силвето да каже?


  ЮЛИАН МИТЕВ: Който иска.


  СИЛВИЯ СТАНОЕВА: Честно казано, репетициите в началото бяха много приятни, но към края - много мъчителни. Защото и тримата сме с много тежки характери, да кажем, и имахме доста противоречия относно това, какво трябва да се получи, как да се получи... Ние си гласувахме нашите претенции, които бяха оправдани (смях). И така... но беше много интересно - в началото нещата ни бяха неясни, гледахме много филми, Касиел ни проведе нещо като психоанализа с много въпроси и дълги вечери, през които сме си говорили за нас, за нашите семейства...


  ИВО ЖЕЛЕВ: Много неща си казахме.


  СИЛВИЯ СТАНОЕВА: ... за книги, за Жоне...


  ЮЛИАН МИТЕВ: И невидимата сянка на Фройд витаеше...


  СИЛВИЯ СТАНОЕВА (смее се): ... и Фройд витаеше... Според мен обаче представлението се получи в последните няколко дни и тепърва ще се развива много, защото Жоне не е слаб автор и това не е слаб текст, в който актьорът си казва: тук ще измисля някакви неща и ще се спася, както аз си знам - с анализи по Станиславски и т.н. А е нещо, което трябва да го осмислиш и трябва дори да израснеш за него. Аз не знам дали ще израснем достатъчно в рамките на тия представления, които ще имаме до юни, за да се докоснем до Жоне и въобще до играта и до летенето на фантазията с цел да осмислиш собствения си живот и да излезеш от лайната, най-грубо казано. Обаче, мисля, че последните дни се докоснахме до нещо такова и сега тепърва ще се развива това представление.


  ЮЛИАН МИТЕВ: Ако не ме лъже паметта, Жоне е мъртъв отдавна.


  ИВО ЖЕЛЕВ: Да, не беше на премиерата (смях).


  ЮЛИАН МИТЕВ: Казвам го, защото един жив автор (Едуард Олби - б.р.) попречи на премиерата във Военния театър, да речем? При вас я нямаше, слава богу, тази опасност.


  БОРЯНА АНТИМОВА: Силвия, имахте ли усещането двамата с Иво, че Касиел ви хвърля в най-дълбокото?


  ИВО ЖЕЛЕВ: Да, каза: плувай, справяй се.


  БОРЯНА АНТИМОВА: Моля?


  ИВО ЖЕЛЕВ: Не ни дава много жокери, в смисъл - дава ни напътствия само в началото, после ни шокира. И ако можем да летим - правим го, ако ли не - яко се караме после.


  ПЕТЪР ЧАВОВ: И аз бих искал да споделя моето впечатление. Казвам се Петър Чавов - архитект по професия. Ние се познаваме с вас отпреди две-три години. Професор съм в Нов български университет, където има магистърски факултет по архитектура. И наскоро с нашите студенти имахме една дискусия в Съюза на архитектите: каква е приликата между професията на композитора и професията на архитекта. Сега ще го споделя с вас, за да го прехвърля и върху професията на актьора, във връзка с това, което споменахте - как вие разбирате смисъла и стройността на вашата професия. Композиторът пише своите ноти на петолинието, създава партитурата, за да може музикантът да я изпълни на сцената; архитектът чертае своите проекти на хартия, за да може майсторът строител да ги изпълни на строежа; а при вас в момента няма голяма сцена, затова пък вашето актьорско майсторство беше великолепно, направо ви благодаря за това представление, което показва, че със своето актьорско майсторство при най-условни декори вие успявате да внесете в нас това, което искате да ни кажете. И желая все по-голям успех в бъдеще.


  КАСИЕЛ НОА АШЕР: Благодарим ти.


  ИВО ЖЕЛЕВ: Иначе репетициите на независимите проекти протичат в пространство, което е метър на два, и едно куче. Ние репетирахме дълго време в моя дом, където няма такива условия, каквито виждате тук. Беше много трудно, всеки от нас има много други ангажименти, които изпълнява...


  СИЛВИЯ СТАНОЕВА: Но въпреки това, смятам, че трябва да благодарим на Червената къща.


  ИВО ЖЕЛЕВ: Да, за гостоприемството.


  СИЛВИЯ СТАНОЕВА: Които също са партньори на проекта.


  КАСИЕЛ НОА АШЕР: Ти май се оплакваш.


  ИВО ЖЕЛЕВ: Не, не се оплаквам. Просто нещата, които се случват, са много...


  ЮЛИАН МИТЕВ: Пък и да се оплаче, какво толкова?


  ИВО ЖЕЛЕВ: ... много боязливи.


  ВЪПРОС: Колко репетиции имахте на сцена?


  КАСИЕЛ НОА АШЕР: Червената къща направи всичко възможно, за да излезем - първо от моя гараж, след това от метър на два с неговото куче и още към двайсет и пет - двайсет и осем репетиции по различни зали. Така че много им благодарим. Те направиха голям жест - тази работа е без наем. Само съжалявам, че не използвахме тези зали, колкото трябваше, не бяхме тук денонощно.


  РЕПЛИКА: На теб ти се репетира още.


  КАСИЕЛ НОА АШЕР: Не мога да спя (смях). Репетира ми се, обаче те все пак имат нужда да поспят малко и да си починат от мен.


  БОРЯНА АНТИМОВА: Колко отслабнаха двамата?


  ИВО ЖЕЛЕВ: Аз бях сто и осемдесет килограма в началото (смях). Обаче за двайсет и осем репетиции ги свалих и вече съм шейсет и пет.


  КРЕМЕНА ДИМИТРОВА: Помагал ли ви е някой за хореографията? И вторият ми въпрос е за интервенцията в публиката на първия ред: тя е режисирана и какво ще се случи, ако има един ред жени или ако има празен първи ред?


  КАСИЕЛ НОА АШЕР: Танцът го научиха двамата по една зададена хореография, която...


  ИВО ЖЕЛЕВ: Която е самба.


  КАСИЕЛ НОА АШЕР: ...която е самба и която гледаха от едни финалисти от "Те си мислят, че могат да танцуват". Това избрах сред сто клипа. Иво специално много се съпротивляваше и каза: "Ние трябва да си измислим наша си хореография". А аз му казах: "Първо научете, ако можете, това от тези финалисти". И така, примирени, почнаха да учат. За артисти те имат изключително добри танцови данни. Разбира се, този танц отдавна няма нищо общо с онзи танц и той се превърна като част от представлението, но затова пък имат хореография... За композитор платих - за пръв път в живота си, и съм щастлива от това, но за хореограф все още не мисля, че - с изключение на Иво Димчев - някой би могъл да свърши работата по представлението.


  КРЕМЕНА ДИМИТРОВА: И аз ти пожелавам да работиш с Иво Димчев.


  ИВО ЖЕЛЕВ: И ние си го пожелаваме.


  СИЛВИЯ СТАНОЕВА: А иначе влизането ми в публиката беше режисирано като излизане от другото пространство. И няма значение кой ще седи там - аз си сядам тук някъде и това е. Сега Юлиан се оказа щастливеца.


  ИВО ЖЕЛЕВ: Те се познават отпреди.


  ЮЛИАН МИТЕВ: Не забравяйте, че все пак театърът е условност, така че отдайте там голямата доза условност.


  ВЪПРОС: Явор, ти как работи с Касиел - получи просто текста или и някакви насоки?


  ИВО ЖЕЛЕВ: Това е Явор, който е автор на клиповете отзад на платната. Той засне нещата, които вие гледахте през цялото време.


  РЕПЛИКА: О, страхотни са.


  КАСИЕЛ НОА АШЕР: Тези филмчета бяха за друго, но ги избрахме за това нещо. Явор Веселинов е и човекът, който засне представлението и с когото ще направим итеиза. Нели Томова - фотографът на сесията и на всичко, един велик, прекрасен фотограф. Това е май целият ни екип. Кажи сега, хайде отговаряй.


  ЯВОР ВЕСЕЛИНОВ: Касиел очевидно има навика да предупреждава хората, когато започва да работи с тях, че е лоша. Но какво беше разочарованието ми, когато от самото начало тя всичко хареса, всичко прие.


  ЮЛИАН МИТЕВ: Това е било клопка.


  ЯВОР ВЕСЕЛИНОВ: Ами да, може би, клопка в бъдещето... Не знам, заради собствения опит или нещо друго - аз не съм си подбирал средствата, не съм излязъл с някаква обикновена концепция за нещата. Работата между нас беше интуитивна, още повече, че аз на самите репетиции дойдох доста късно... и така - много лесно мина всичко.


  КАСИЕЛ НОА АШЕР: Ние си пишехме писма. Аз му разказвах сънища, казах му: трябва да има ток, защото в един мой сън... - той знае кой. И от тока към другите неща - пращаше от чужбина парчета, от които само последното, което донесе на телефона си, не вкарахме в представлението. Много добре ме разбра.


  ПЕТЪР ЧАВОВ: Още един въпрос - Силвия се казвахте, нали?


  СИЛВИЯ СТАНОЕВА: Да.


  ПЕТЪР ЧАВОВ: Красавица. Вие като играхте вашата индивидуална роля тази вечер, седнахте на коленете на този мъж до мен, а не на моите. Защо? (Смях.)


  СИЛВИЯ СТАНОЕВА: Защото той беше най-добре осветен.


  ПЕТЪР ЧАВОВ: А-а, ясно.


  БОРЯНА АНТИМОВА: Отдавна искам да ви питам: тримата самодостатъчни ли сте си, не бихте ли поканили за следващия си спектакъл още някого?


  КАСИЕЛ НОА АШЕР: Аз мисля, че е крайно време вече да намесим и други хора. Опитвам се мръснишки да прокарам това нещо в представлението - че е крайно време малко да си починем и да намесим други същества в нашия таен кръг. Мисля, че прекалих. Освен тях двамата са ми нужни още седем-осем души, за да мога да се изнервям и да насочвам агресията и лошотията си на много страни. Да не са ми само те боксовите круши, а и аз на тях.


  СИЛВИЯ СТАНОЕВА: Тя има вече проект за следващо представление. Въпрос на време е да го реализира.


  ЗРИТЕЛКА: Аз съм почитател на вашия тандем още от премиерата на "TOXIC". И мисля, че емоционалната спойка между вас е достатъчна, за да направите нещо като "Трамвай "Желание". Естествено Касиел е Бланш, Силвия - Стела, а Иво ако иска да конкурира Марлон Брандо, и други седем-осем. Това е.


  КАСИЕЛ НОА АШЕР: Имаме такова предложение, но е тайна.


  ЗРИТЕЛКА: Аз имам един въпрос към Силвия: кое беше най-голямото ти предизвикателство този път?


  СИЛВИЯ СТАНОЕВА: Ох, не знам, може би да издържа докрай с тях двамата (смях). Не е било голотата в никакъв случай. В началото на репетициите трябваше да се душа с въжето - беше малко болезнено, но после го променихме. Да, може би да издържа докрай с тях двамата, най-грубо казано.


  ПЕТЪР ЧАВОВ: Силвия, вие сте адашка на Силвио Берлускони и приличате малко на италианка, по моя преценка. Познавате ли Италия? Била ли сте там?


  СИЛВИЯ СТАНОЕВА: Само веднъж във Венеция.


  ПЕТЪР ЧАВОВ: Във Венеция!?


  СИЛВИЯ СТАНОЕВА: Само за малко.


  ИВО ЖЕЛЕВ: Някой някакви въпроси да има и към мене случайно (смях)?


  БОРЯНА АНТИМОВА: Защо не пя този път? Танцувахте великолепно двамата, но защо не пя?


  ИВО ЖЕЛЕВ: Ами реших този път да съм актьор.


  КАСИЕЛ НОА АШЕР: Ако нямате повече въпроси... благодаря. Вино. Аз в крайна сметка днес имам рожден ден. И хайде да свършим тези тегоби и да вземем да изпием по една-две-три-пет чаши вино, и да пушим цигари. (Аплодисменти.)


  



  ДЕКАМЕРОН


  по Джовани Бокачо (адаптация - Ангел Еленков)

  Режисьор - Диана Добрева


  Сценография и костюми - Нина Пашова


  Музика - Петя Диманова


  Хореография - Татяна Соколова


  Стихове - Данушка Матова


  Фотограф - Иван Дончев


  



  Участват: Радина КЪРДЖИЛОВА, Веселин АНЧЕВ, Анастасия ИНГИЛИЗОВА, Ангел ГЕНОВ, Антоанета ДОБРЕВА - НЕТИ, Борислава КОСТАДИНОВА, Георги КЪРКЕЛАНОВ, Гергана ДАНДАНОВА, Екатерина СТОЯНОВА, Иван РАДОЕВ, Милен МИЛАНОВ, Мирослав КОСЕВ, Мимоза БАЗОВА, Стефка ЯНОРОВА, Тигран ТОРОСЯН


  



  ПРЕСКОНФЕРЕНЦИЯ


  28.11.2012


  МИРОСЛАВ ПАШОВ (директор на Театър "Българска армия"): Добре дошли в Клуб "Максим". За следващата пресконференция ще се съберем пак тук. Този бар няма да го има - ще я има онази приятна обстановка, сред която години наред са ставали хубави събития, както тази вечер - пресконференция за предстоящата ни премиера. Вие имате достатъчно информация по отношение на творческия екип на "Декамерон". Единственото, което бих желал да ви кажа тази вечер, е, че аз безкрайно благодаря на целия творчески екип, най-вече на Диана Добрева, Нина Пашова, Петя Диманова... не виждам тук хореографката Таня Соколова. Разбира се, и на човека, който работеше върху драматизацията - Ангел Еленков. Ще ви припомня, че Диана Добрева започна работа в Театър "Българска армия" с три "Аскеера". Нейното присъствие тук не е плод на някаква случайност. Тя беше много силно, радушно приета от трупата. Аз се радвам, че когато й предложих да работи през май миналия сезон, започнахме много интензивни разговори за заглавието - кое да бъде то. Имаше няколко интересни предложения, които няма да ви ги кажа...


  РЕПЛИКА: Нищо, тя ще ги каже.


  МИРОСЛАВ ПАШОВ: ...но основното и най-хубаво предложение беше това за "Декамерон". Диана е изключително интересен творец... Другото няма да ви го кажа (смях). Хубавото е, че тя има общ език с екипа, с който работи. Създаде много добра атмосфера. Повярвайте ми - за тези, които не знаят, изявявам се и като актьор.


  РЕПЛИКА: Някои знаят.


  МИРОСЛАВ ПАШОВ: Случва се. Затова за мен е много важна точно тази спойка между режисьора и актьорите, за да се получи онова, което вие тази вечер имахте възможност да видите. За концепции, методологии, представени със сложни изречения, аз няма да се постарая въобще да говоря. По-важното е друго: това да създадеш настроение, да създадеш атмосфера, която да може след това да бъде прехвърлена от сцената в зрителната зала, е изключително силно, любопитно и интересно за мен, а, предполагам, и за публиката. Следващите дни ще видим нейната реакция. Поне засега, от видяното тази вечер, става ясно, че сме си свършили работата... Принципно в Театъра на армията сме свикнали да работим с много здрави текстове, с изключение на постановките на Теди Москов, който има свои прийоми. Диана обаче вкара коренно различен начин на работа, съвсем различни провокации. Стилът й е особен и аз много се радвам, че тя увлече актьорите, увлече екипа - сценографа, композитора, хореографа, и така се достигна до резултата, който тя преследваше... Аз обаче прекалено много ви говоря, а тук има представители от екипа. Ако имате въпроси, задавайте ги на тях.


  МАРИАНА ЕНЕВА (БНР): Най-напред искам да поздравя дамата - Диана Добрева, която следя от години: нейното творчество в киното, в театъра, и въобще като режисьор и актриса. Не на последно място - и директора Мирослав Пашов за това, че са се заели с тази трудна, но много благородна задача. В тази заобикаляща ни - опростачена действителност, субкултура и вирусна чалга, постановките на Диана са един светъл лъч на надежда, че изкуството ни е дадено, за да не ни погуби действителността. Нейното изкуство граничи с любовта и красотата - както тя самата е даровита, талантлива и красива. За мен тази постановка беше един танц - феерия. Не знам, търсено ли е като пластика - от началото до края видях повечето картини, герои и новели като фрески от флорентинските живописци. Повече няма да философствам, само искам да я попитам: защо, мила, след "Казанова", реши и "Декамерон"? Спорни от време оно архетипи, които говорят за любовта, за нашите грехове - ти си го казала и в програмата. Извинявайте, че на "ти", но отдавна се познаваме. Това е.


  МИРОСЛАВ ПАШОВ (след кратка пауза): Диана Добрева.


  ДИАНА ДОБРЕВА: Малко съм изморена... Защо "Декамерон" след "Казанова"? Този избор се случи по логичен, но някак си несъзнателно логичен начин. Защото и "Казанова", и "Декамерон" се занимават точно с този ранно ренесансов човек, който е тръгнал да се освобождава от всички догми и да приема персоналитето - личността, като водещо начало. Това е може би една естествена крачка след "Казанова". Да, "Декамерон" - на границата на средновековие и ранен ренесанс, първата новелистика в европейската литература и първото освобождаване на човека с неподчинението и ненагласата, че всичко зависи от някой друг, а че той е в някакъв момент господар на съдбата си. И затова така този избор.

  П. Диманова, Д. Добрева и М. Пашов


  



  ДИАНА ДОБРЕВА: Нещото, което е впечатляващо в "Декамерон" и ни е водило - аз и в програмата го пиша, но да го повторя - е невероятната способност на човешката природа да се смее в сянката на смъртта - винаги и задължително. Аз в едно интервю разказах случая с последното земетресение, което беше в София. Ние тогава репетирахме за "Аскеерите" - след като до седем часа бяхме по улиците, в девет се събрахме в театъра и ми направи много силно впечатление, че абсолютно всеки разказваше своето преживяване на земетресението, но от смешната му страна. И си казах: наистина, каква е тази човешка природа, дето може така, дето може само през смешното. Аз също имах интересен случай от земетресението - излязох по пижама и десет секунди след мен излезе една съседка, която беше със същата пижама като моята (смях). И това беше нещото, което най-много ме развълнува в този момент. Ето така, някак си винаги смешното тегли човешката природа и това може би е по път на невероятната му страст към живота и абсолютното желание да се продължи, и то винаги се продължава. Така или иначе, каквото и да стане, човек продължава.


  МИРОСЛАВ ПАШОВ: Да, Краси.


  КРАСИМИРА ВАСИЛЕВА: Понеже тук стана дума за личността на режисьорката, аз също искам да отбележа, че далеч преди "Аскеера" и работата й в Театър "Българска армия" тя направи впечатление на специализираната театрална публика с изключителното си усещане за театралното пространство, с визуалния облик на нейните спектакли. Имам предвид "Макбет" в Родопския драматичен театър - Смолян, тогава, с Любо Чаталов в ролята на Макбет, и след това "Казанова", спектакъл, който имаше голям успех в Авиньон. Идеите на Диана Добрева за театър явно са доста напредничави в сравнение с общата панорама на българския театър. Тя е творец с богата информация в световни измерения и това се усеща в нейните постановки. Рядко бих казала веднага след спектакъл, че съм удовлетворена от видяното, но този случай е такъв. Изключително съм доволна от нейното виждане за "Декамерон". Това е световната класическа еротика - за пръв път в света утвърждава човешките щения, и то в позитивен аспект. Спектакълът като цяло е с добра структура, но имам две забележки: на финала с вече трагичните новели - главата в гърнето, му беше отредено много сценично време - повече беше акцентирано, отколкото на другите новели.


  ДИАНА ДОБРЕВА: Много си я обичам.


  КРАСИМИРА ВАСИЛЕВА: Това си пролича, но все пак то е несъразмерно в рамките на постановката.


  РЕПЛИКА: Има и Дзен, Дзен Будизъм има.


  КРАСИМИРА ВАСИЛЕВА: И другата ми забележка е, че някои от актьорите в малките появи, в малките образи, които градят, буквално за минути, ми се иска да бъдат по-ярки, една идея по-ярки. Мисля, че все още не са си, така, легнали в своите места, в смисъл, че тепърва има да расте постановката като цяло. Но, разбира се, виждаме някои от нашите познати лица, актьорски лица, в една нова светлина - че могат да интерпретират по друг начин себе си на сцената, да се пласират по друг начин, и това е особено интересно. Мисля, че този спектакъл ще има голям успех. Това е моята лична прогноза по две причини: първо, защото "Декамерон" и по сюжетика е много богат, интересен и забавен, и второ, защото самата постановка е изградена с голям естетически усет - музиката е прекрасна, сценографията е чудесна, пластиката също прави много сериозно впечатление. Целият спектакъл показва едно добро владеене на цялостната структура с всичките компоненти на театъра.

  Театроведката Красимира Василева


  



  МИРОСЛАВ ПАШОВ (към Борислав Костурков, който иска думата): Ако ще е отрицателно, моля ви се (смях).


  КРАСИМИРА ВАСИЛЕВА: Аз в случая харесвам постановката...


  МИРОСЛАВ ПАШОВ: Не, аз към Борислав Костурков.


  БОРИСЛАВ КОСТУРКОВ: Това несъмнено е един спектакъл, който ще се запомни и ще остави следи в зрителите като режисура и като всеотдайна актьорска игра, и тази интересна сценография с чувалите с пясък, които обикновено пазят срещу наводнение, но в случая срещу чумата, и, разбира се, пластичността на актьорите. Имам един въпрос към г-жа Добрева: използвате шест новели, защо сте избрали за финал тази с драматичния, трагичния край, което малко е, така да се каже, в дисонанс с общото звучене на "Декамерон", с тази сатира и изобличение на догмите на римокатолическата църква?


  ДИАНА ДОБРЕВА: Защото го има.


  БОРИСЛАВ КОСТУРКОВ: Не, то го има безспорно, и вие казвате, че обичате трагедията, обаче може би на зрителя малко ще му падне тонусът и настроението пред финала. Това е единият ми въпрос. Вторият ми въпрос е...


  ДИАНА ДОБРЕВА: Не чувам, извинявайте.


  БОРИСЛАВ КОСТУРКОВ: Прави изключително впечатление пластиката в този спектакъл, който започва с правилното движение на актьорите, през пантомимата и дори има елементи на модерния балет. Ако г-жа Соколова е тук, бих я попитал: как постигна това с актьорите, колко време отне тази хореография?


  ДИАНА ДОБРЕВА: Ние сме работили заедно през цялото време, така че аз мога да ви отговоря на този въпрос. Колко време отне? Отне толкова време, колкото и репетирахме. Откакто сме започнали репетиции, почти всеки ден се занимаваме и с това.


  БОРИСЛАВ КОСТУРКОВ: Кога започнахте репетиции?


  ДИАНА ДОБРЕВА: Сега, октомври. Началото на октомври.


  РЕПЛИКА: Че много бързо.


  ДИАНА ДОБРЕВА: Ами да, бързо, защото малко понатиснах актьорите (смях), но се оказа, че те имат огромно желание да правят точно това, т.е. малко да излязат от психологическия театър и да влязат в друг стил на работа. Много им беше интересно през цялото време, с голяма всеотдайност работиха. Някои пострадаха физически (смях), след това се оправиха. Мога да кажа, че не беше и трудно, защото те самите имаха огромно желание това да се случи и много ми помогнаха - те самите предлагаха много неща, те самите се размърдаха и непрекъснато мислеха какво, как, така че те също са участници във всичко, което виждате.


  БОРИСЛАВ КОСТУРКОВ: Много точно, благодаря ви.


  МИРОСЛАВ ПАШОВ: Извинявай, само секунда. За пластиката - тук ще поправя Диана: актьорите на Военния театър са изключително пластични. Така че ние поднесохме готов материал (смях).


  ДИАНА ДОБРЕВА: Те ако не са, няма как да стане.


  МИРОСЛАВ ПАШОВ: Именно, в това не се съмнявайте.


  БОРИСЛАВ КОСТУРКОВ: Не, не се съмнявам, то е просто много точно. Това е естествено продължение на действието. Въпросът ми беше за финала.


  ДИАНА ДОБРЕВА: Сега тук ще бъда честна с вас - трябваше да влязат осем новели, но не ми стигна времето. Това е първото. И второто: да, опитах се... опитахме се да не е това финалът, да се върнем към друго, но се оказа, че не е възможно, че има нещо, което след това не можем да върнем назад. По тази причина финалът ни е свързан с това, че ние отново започваме да разказваме нещо и че всъщност има едно perpetuum mobile, което не може да бъде спряно, и че винаги ще следва някакъв друг разказ - някаква друга история ни чака. Затова и финалът на трагичната новела, който е, знаете, с тези жени, които умират на всяка крачка, е отворен. Дали това беше история, дали беше истина, дали беше сън или реалност - оставяме финала отворен, и това съм го направила абсолютно съзнателно.


  ВЪПРОС: Отпадна ли нещо от оригиналният текст за сметка на актьорската импровизация? Имаше ли в репетициите случаи, когато текстът е трябвало да изчезне за сметка на психо-физическата актьорска импровизация?


  ДИАНА ДОБРЕВА: Не, не бих казала. Драматизацията е на Ангел Еленков, който, ако някой не знае, е мой съпруг. Винаги ми е помагал във връзка с текстовете. Това, което ми е подал като текст, не сме го прескочили за сметка на нещо друго.


  ВЪПРОС: Кой е преводачът? По оригиналния превод ли е драматизацията?


  ДИАНА ДОБРЕВА: Да.


  МИРОСЛАВ ПАШОВ: Виолета Даскалова, ако не се лъжа.


  БОРИСЛАВ КОСТУРКОВ: Но все пак има доста импровизации. Тази бърза реч на италиански и на арабски.


  РЕПЛИКА: И на други езици.


  ДИАНА ДОБРЕВА: Да, това да.


  ПЕНКА МОМЧИЛОВА: А може ли да кажете нещо за гостуващата актриса - Борислава Костадинова? Откъде е тя?


  ДИАНА ДОБРЕВА: Борислава Костадинова е една актриса, която играе във всичките ми представления. Но не нарочно, просто така се получава. Играе в "Макбет", играе и в "Казанова", играе и тук.


  ЮЛИАН МИТЕВ: Да не би да ви е нещо като талисман?


  ДИАНА ДОБРЕВА: Може да се каже.


  МИРОСЛАВ ПАШОВ: Има ли други въпроси?


  ЮЛИАН МИТЕВ: Доколкото ми се струва, вие искате да направите една тенденция, едно леко обръщане на мейнстрийма към човешкото и да се откажете от постмодерното. Така го виждам аз. В този случай ви се е получил много човешки спектакъл. Ще започна със сетивната картина. Броих до четирийсет и петата смяна на светлинната картина - оттам нататък се отказах. Тя е до голяма степен още един актьор към тези, с които разполагате на сцената. Второто нещо, което ми направи впечатление, е използването на звука. Вие използвате изкуствено генериран звук, използвате и естествено генериран звук и музика, които общо взето са в синхрон с движението на актьорите и отново до голяма степен изземат ролята на актьорския глас. Тук е въпросът ми: преднамерено ли е търсено това или просто вътрешната логика на спектакъла ви е водила натам? След това искам да продължа с костюмите. Общо взето добре намерени костюми от ленен плат, единствено на Лоренцо сте акцентирали с памучната бяла риза. Доколко е съобразено: кройката на костюмите със свободата, която актьорите трябва да имат на сцената, и най-вече с партерната им игра, тъй като лягането ниско долу предполага по-свободни дрехи? И сега вече искам да засегна актьорската игра: отново само с две думи. Моите колежки казаха за пластиката. Отначало на мен малко трудно ми дойде разбирането на чуждата реч, която всъщност не е реч, а реченаподобителни някакви актове. Защото, да речем, на отделни места се хванаха някакви думи, но аз не вярвам актьорите да са учили текст на чужд език, специално написан логичен. Значи, кое ви подтикна на българска сцена да карате героите ви да говорят на чужд език? И последно: благодаря за спектакъла.


  ДИАНА ДОБРЕВА: Много ви благодаря. Относно музиката, вие знаете, че аз винаги работя с Петя Диманова. Ние винаги сме разглеждали и сценографията, и музиката, и осветлението - много правилно казахте - като отделни персонажи. С това съм абсолютно съгласна с вас. Така е, да, в нашите представления поне се опитваме, не казвам, че винаги успяваме, но поне се опитваме те да бъдат действително дишащи, живеещи персонажи, които като някакви кукловоди успяват да водят действието и да превеждат актьорите през историите. Относно костюмите, не са съобразявани с това да могат да бъдат свободни в движенията си актьорите. Относно чуждия език на сцената, не мисля, че това е нещо толкова сложно, за което да трябва да давам някакво много голямо логично обяснение. Мисля, че всеки от вас е разбрал какво е това нещо - това е едно многообразие, какъвто е и нашият живот, в който можем да чуем всякакви езици и да не ги разбираме. На мен лично често ми се случва.


  БОРИСЛАВ КОСТУРКОВ: Ако може г-жа Диманова да каже нещо за ренесансовия дух на музиката на спектакъла.


  ПЕТЯ ДИМАНОВА: Какво искате да кажа, вие казахте всичко.


  ЮЛИАН МИТЕВ: И все пак, каква беше основната, водещата ви идея?


  ПЕТЯ ДИМАНОВА: Нямам идея, имам усещане.


  ДИАНА ДОБРЕВА: Ние с нея работим заедно по следния начин - аз обяснявам в детайли какво е необходимо. Музиката не може да се обясни, можем само да изискаме композиторът да постигне определено сетивно въздействие. Това е музиката - нещо необяснимо, най-божественото изкуство, точно защото е необяснима.


  ВЪПРОС: От какво ви се иска вашият спектакъл да освободи нашия съвременник?


  ДИАНА ДОБРЕВА: Днешният човек е прекалено освободен от всичко, за да го освобождавам и аз от каквото и да било. Целта по-скоро е да припомним някои неща, някои позабравени усещания.


  МИРОСЛАВ ПАШОВ: Вижте, няма да успеем да ви разкажем всичко, пък нямаме и желание, защото така няма да ви е интересно - като кажем някои тайни.


  ДИАНА ДОБРЕВА: Много благодаря на всички, че бяхте тук тази вечер.


  БОРИСЛАВ КОСТУРКОВ: Например, дали спектакълът не е ваш принос към избора на нов български патриарх.


  ДИАНА ДОБРЕВА: Надявам се не.


  РЕПЛИКА: Ще има публика това представление.


  ДИАНА ДОБРЕВА: Благодаря ви от сърце за хубавите думи. Надявам се да сме живи и здрави и да се видим на следващи спектакли.


  



  МЕДЕЯ - МАЙКА МИ


  от Иван Добчев и Стефан Иванов


  Театрална работилница "Сфумато"

  Спектакъл на Иван Добчев и Маргарита Младенова


  Сценография и костюми - Даниела Олег Ляхова


  Музика - Асен Аврамов


  Снимки - Симон Варсано


  



  Участват: Маргита Гошева, Елена Димитрова, Невена Калудова, Димитър Николов, Бойко Кръстанов, Ивайло Драгиев, Антонио Димитриевски, Станислав Ганчев


  



  ПРЕСКОНФЕРЕНЦИЯ


  14.12.2012


  РАДА БАЛАРЕВА: Това е Нели Горанова, представител на Дирекция "Култура" на Софийската община, която подкрепи проекта "Медея - майка ми". По вашето присъствие се вижда, че за Сфумато това е събитието на годината. Дано, след като го гледате, да се потвърди това наше усещане. Маргарита Младенова и Иван Добчев не правят особено често съвместни проекти. Новият спектакъл идва след Програма "Шекспир", която създадоха преди две години. И така, преди да им дам думата, ще ви представя екипа на този проект, инспириран от проекта "Средиземноморие" на Съюза на европейските театри, на който сме член от една година. Идеята е изцяло сфуматовска - текстът беше създаден специално за него от Иван Добчев, в съавторство с младия поет Стефан Иванов, който е от кръга "Сфумато". Той за съжаление е възпрепятстван да бъде тук. Сценография и костюми - Даниела Олег Ляхова, музика - Асен Аврамов. Актьорите - това отново е кръгът "Сфумато", като се има предвид, че в женските роли са Маргита Гошева и Елена Димитрова, но също така и Невена Калудова, която, може да се каже, напоследък стана актриса на Иван Добчев, но не в сфуматовски проекти. Надяваме се, че тя ще бъде един нов член на кръга "Сфумато". Димитър Николов, първокурсникът от "Лазарица", сега второкурсник, студент по актьорско майсторство на двамата професори в НАТФИЗ; Бойко Кръстанов познавате от "Зимна приказка" – това е негов втори проект при нас, Антонио Димитриевски и Станислав Ганчев, също от Програма "Шекспир". Новото име за кръга "Сфумато" е Ивайло Драгиев, който ще помоля да бъде представен от режисьорите, ако някой от вас проявява любопитство към него. "Медея - майка ми":


  ИВАН ДОБЧЕВ: Този проект има доста странна съдба. Ние започнахме, ако си спомняте, преди година една ревизия на "Сфумато" - на собствените си интереси, с цел да започнем да се занимаваме с нещо, което е много топло, което става около нас. Ще насочим вниманието си към проблеми, които се случват днес на улицата. Ще престанем да вземаме текстове от Шекспир или Достоевски и да се опитваме да ги прилагаме, да ги привеждаме към днешните риалии. Така че, когато решихме да се включим в проекта "Средиземноморие" на Европейския съюз на театрите, чийто лидер е "Пиколо Театро", ние тръгнахме към мита за Медея като нещо, което по някакъв начин може да има връзка, да има конотации с това, което се случва в нашето Средиземноморие, доколкото и ние имаме някакво участие в това Средиземноморие, и, естествено, че вниманието ни се насочи към ония жени, които забременяват, отиват в Гърция или в Италия, там раждат децата си, тези деца се продават, за да бъдат отглеждани, а някои от тях и за органи. Знаете ги тези неща, вие сте журналисти, това е тема, която съществува от доста години. И знаете, че въпреки усилията на държавата тази практика продължава. Явно това е добър бизнес. И постепенно, установявайки че децата стават бизнес, даването на сперма е бизнес, даряването на кръв - това, което ние наричаме "кръводаряване", също е бизнес и този бизнес има много сериозна организация. Пред всяка болница с кръвопреливно отделение има едни групи, които посрещат хората и им предлагат услугите си срещу пари, и то доста големи пари. Това привлече вниманието ни и започнахме да търсим една провокация, една ситуация, да създадем ситуация, в която този феномен, тая аномалия, това изкривяване, да стане обект на един спектакъл. Някога през България са минавали английски, френски, немски пътешественици, учени, интелектуалци, по пътя за Изтока и са оставили безкрайно много текстове - техните отражения за това какво представляваме ние, къде се намираме. Някои от тези хора се сблъскват с ужасни неща, говорят ужасни неща, т.е. интересува ни тоя момент, когато един човек идва от друга цивилизация, сблъсква се с тази тук и по този начин я тества, проверява я. Така в замисъла ни се появи необходимостта от един персонаж, ние го наричахме в началото "протагонист", чието завръщане тук е именно с някаква такава цел - не туристическа, не просто да мине оттук да види как сме обезобразили нашето Черноморие или какво правим с нашите зимни курорти, а да търси майка си. Признавам, както се казва и в монолога на нашия "протагонист", че това започна и от четенето на Елиас Канети - евреин, който, знаете, е написал един прекрасен текст. Казва се "Спасеният език". В него се отделя голямо внимание на завръщането в Русчук или на неговото детство в Русчук. Канети твърди, че всичко, което му се е случило тогава, е имало отражение върху целият му живот, т.е. целият му живот е имал своя генезис, своето оправдание, своите натрупвания в тия първи шест години в Русчук. Това е нещо важно в нашия спектакъл - като репер, като нещо, от което се оттласкваме, от което нашият герой се оттласква. Признавам, че първоначално бяхме решили това да става в някаква клиника, някъде другаде, но постепенно стана ясно, че ние трябва да катапултираме, да изплюем героя си в нашия регион, в нашата географска ширина, да се сблъска с някои неща, които са оттук, а не да го срещаме с българи, които евентуално биха давали кръв в някоя швейцарска болница. Така се появи, неочаквано и за мен даже, необходимостта това място да стане моя роден град Харманли. Реалиите на този град, спомените ми от детството, започнаха да стават обект и на сцените, да стават плът на спектакъла, на сценария, който започнахме да пишем. Така че, да, Харманли - Алмалий, както се е казвал някога неслучайно...


  ВЪПРОС: Как?

  М. Младенова, И. Добчев и Н. Горанова


  



  ИВАН ДОБЧЕВ: Алмалий. От турски - значи "ябълка". В текста присъстват един куп реалии, които са от този град, там има един прословут гърбав турски мост, местности, диалект, който е също от този край - от моя роден град, имена и понятия, които са валидни само за този регион. И някак си в този контекст започнахме да търсим възможната майка на нашият герой Божидар. Към това сме прибавили, вие ще ги усетите, шест документални монолога на деца - момчета и момичета, които са изоставени - живели са без родители, живели са в нашите домове за деца. Някои от тях са живели на улицата. Момичета, които са изпаднали в ситуацията на жени, които влизат в режим на проституция, на жени, които са принудени да абортират децата си, на жени, които продават децата си. Тези документални текстове стоят като своеобразни брехтови отчуждени монолози извън сюжета, който минава през тях. Те буквално, директно никъде не го обслужват, това ще го усетите, но му придават някаква своеобразност, правят един бекграунд на сюжета. Сюжетът сам по себе си, колкото и да се мъчи да бъде убедителен, се занимава с някакви неща, които текат през кръвта, които идват през кръвта, това ще го видите, и които са плод и на някакви сънища, на някакви спомени, на някакви видения, които героя може да има. Докато тези монолози са за неща, които са се случили и са убедителни именно с това, че са автентични. Това е пътят, който извървяхме, за да заформим конструкцията на тоя спектакъл, който е първата крачка в тази наша ревизия - да се занимаваме с нещо, което е от днешното време, да влезем в днешното време.


  РАДА БАЛАРЕВА: Маргарита?


  МАРГАРИТА МЛАДЕНОВА: Значи, проектът първо се казваше "Медея и нейните деца". И сега, на финала, след цялата метаморфоза на тази посока, на този хоризонт: "Медея - майка ми". Сами виждате, че "Медея и нейните деца" гледа проблема отстрани, а "Медея - майка ми" влиза вътре в проблема от гледна точка на детето - този човешки продукт, който не е желан, в голяма степен излишен. Първо, не е желан от майката и таткото, после, даже да е продаден, той не е желан от кръвта и гена си, от корена. Или не е желан като общност от механизмите на тази цивилизация, която по някакъв начин флиртува с тези общности, но всъщност ги изплюва, не ги допуска, те й тежат и, както казва нашият Теодор, който е интелекта на Божидар: те са бурени, те не се развиват. Тези две заглавия за мен очертават полюса на нашето пътешествие, на нашето влизане вътре в проблема. И трябва да ви кажа, че неслучайно това е първото представление на Сфумато, което по брехтовски в голямата си част е директно отворено към залата. "Директно отворено към залата" - това е друг гестус на срещата между Сфумато и залата на Сфумато. Ние винаги създаваме едни светове, в които увличаме нашия зрител, целта ни е да го заведем някъде. Този път шоково за актьорите ни, за самите нас, може би и за самата зала, ние някак си срутихме четвъртата стена, минахме през стената. Трябва да ви кажа, че аз самата излизам по-различен човек след този проект, отколкото влязох в него, и това го казвам без абсолютно никаква демагогия. Парадоксът е следният: аз не съм по-ужасена и потресена от тези случки и факти, защото ние ги знаем, ние четем за тях, ние ги гледаме. Сигурно има и по-ужасни случаи и текстове, отколкото тези, които влязоха в представлението. Парадоксът не е в това. Парадоксът е, че когато човек започне да пипа тази тема, да допуска същински живота на тези хора през сънищата, а тяхната потенциална ценност - през други сънища, идват въпросите: какво ги превръща в продукти, какво ги поврежда, защото там има нещо, родено неповредено и после повредено. Къде са причините за това? Този е анализът, този е пътят на представлението, което за мен има по-скоро етически, морален, философски, императивен хоризонт, отколкото естетически, за разлика от много други пъти. Това не значи, че представлението няма естетика. По-различна съм, защото съм по-ужасена от себе си, заради това, че човек свиква с всички тези факти, приема ги като част от реалността, някак си се изкушава от това да сложи своите художествени занимания като че ли по-високо, като нещо по-важно. Влизането в тези съдби и тези случаи преобръща балансите. И аз се надявам, че за част от зрителите също ще бъде така. Ние не се опитваме да шокираме залата с невероятни, чудовищни случки. Ние се опитваме да отчуждим както залата, така и себе си от навика да се приемат всички тези явления за естествени. Това е пътя, по който сме вървели, това е същинската ни цел. Не сме нито прокурор, нито адвокат. Опитахме се през няколко пласта да засечем някаква истина за този тип човек, безпризорния, отместения, и по тоя начин да светнем червена лампа, която мига на финала на нашето представление, във възприятието на така наречения развит, цивилизован човек, защото ние се имаме за такива.


  РАДА БАЛАРЕВА: Мисля, че всички трябва да благодарим за откровените изповеди, които току-що чухте. Искам да използвам случая, за да ви кажа, че тази вечер имаме един много специален и скъп за нас гост. Това е френският критик Жан-Пиер Тибода. Може би сте чели във вестник "Култура" всички неща, писани за "Сфумато" от него. Това е човекът, който ни откри за Франция. Може да се каже, че европейският път на "Сфумато" тръгна през Франция заради него. Той дойде през 1990 година, без въобще да знае кои сме, и започна да пише за нас. Тогава той работеше във вестник "Либерасион", където имаше своя рубрика. Сега вече е артистичен директор на фестивал, така че не се занимава със журналистика в този смисъл, но за сметка на това има блог и съветвам онези от вас, които могат да четат на френски, да го погледнат, защото неговите статии за Европейския театър са уникални... И сега, за да приключим с протоколната част - вече ви представих Нели Горанова. Освен от Софийска община, нашият проект беше подкрепен и от Община Харманли. Можем да продължим пресконференцията по два начина: да зададете своите въпроси или да помолим Жан-Пиер да каже една-две думи за "Сфумато"...


  МАРГАРИТА МЛАДЕНОВА: Преди да преминем към въпросите, искам да благодаря от името на "Сфумато" на Секцията за култура на Софийска община, която за пръв път, но затова пък точно навреме ни подпомогна финансово за този проект. Без тяхната помощ нямаше да можем да го започнем. Община Харманли се присъедини и така нещата станаха възможни. Ефикастността, коректността, навременността, оперативността при въвеждането на цялата процедура след решенията на Сесията за мен са изумителни. Аз съм свикнала да работя в един контекст на деструкции, на разминаване и т.н. В този смисъл искам да благодаря - за това, че парите идваха навреме и ние можехме да поръчаме декор, можехме всичко да направим, а не да търсим, после да връщаме, и да се чудим как да стане. Благодаря.


  НЕЛИ ГОРАНОВА: Ако ми разрешите, за нас е чест като институция да подкрепим такъв проект с такива стойностни творци и това, че вашият проект спечели финансиране от Столична програма "Култура" е в контекста на подкрепата на кандидатурата на София за Европейска столица на културата през 2019 година. Благодарим ви, че я подкрепяте с този проект.


  ЙОРДАН ГЕОРГИЕВ (Радио "Алма Матер"): Разкажете ни за Ивайло Драгиев.


  МАРГАРИТА МЛАДЕНОВА: Ивайло Драгиев е завършил преди една година Театралната академия, сега учи магистърска степен. Там работихме с него едно представление. Той участва и в наши ателиета, участва във "Вселенската душа на сметището" - един проект, резултатът на който, надявам се, да имате възможност да гледате по БНТ. Това е Ивайло Драгиев - едно много будно, работливо, амбициозно... - не просто работливо, ами направо работохолик, момченце. Надяваме се, че е откритие за "Сфумато" не само за този проект.


  ЕЛЕНА НИКОЛОВА: Той на кого е ученик?


  МАРГАРИТА МЛАДЕНОВА: На Пламен Марков. Жалко, че Стефан Иванов не можа да дойде. Той също е изключително интелигентен и интересен за слушане. Можеше да говори за своята писта на работа. Той стои на всички репетиции, притеснява се повече от нас, т.е. неговото участие не се измерва само с документалните текстове, които издири, с вариантите на текстове, които подаваше, с участието в обсъждането на драматургичните конструкции. Ние цяло лято с Иван и Стефан сме стояли всеки ден и сме мислили, след което Иван написа целия текст, който е по-скоро една особена пиеса върху темата, отколкото сценарий за това представление.


  ВЪПРОС: А стихове има ли, след като Стефан е поет?


  МАРГАРИТА МЛАДЕНОВА: Не.


  ЕЛЕНА НИКОЛОВА: Музиката авторска ли е?


  МАРГАРИТА МЛАДЕНОВА: Авторска на Асен Аврамов, както винаги.


  ЕЛЕНА НИКОЛОВА: Тя винаги е хубава.


  ИВАН ДОБЧЕВ: Много.


  МАРГАРИТА МЛАДЕНОВА: Този път - много, и е, как да ви кажа - различна.


  РАДА БАЛАРЕВА: Жан-Пиер има един въпрос: документалните текстове, за които говорихте, едно към едно ли са взети, както са в оригинал, или все пак са...?


  МАРГАРИТА МЛАДЕНОВА: Само са редактирани, т.е. някои от тях не са абсолютно цели, има и по десет страници съкратени.


  РАДА БАЛАРЕВА: Иначе думичките са техни.


  МАРГАРИТА МЛАДЕНОВА: Да, абсолютно.


  ИВАН ДОБЧЕВ: Думите и сюжетите са техни.


  МАРГАРИТА МЛАДЕНОВА: Тоест това са действителни случаи и техни протоколи.


  ИВАН ДОБЧЕВ: Има един-два текста, които са от телевизионни предавания.


  ВЪПРОС: Пак документални?


  МАРГАРИТА МЛАДЕНОВА: Абсолютно.


  ИВАН ДОБЧЕВ: В някои от предаванията те не желаят да имат лица - заснети са в гръб.


  МАРГАРИТА МЛАДЕНОВА: При нас те нямат имена, те стоят с фактите на биографиите си, т.е. пазим анонимността им.


  ИВАН ДОБЧЕВ: Да, там където има нужда от име, ние сме го сменили. Сложили сме някакви наши произволни имена. Но нищо друго не сме променяли.


  РАДА БАЛАРЕВА: Други въпроси?


  ЕЛЕНА НИКОЛОВА: Кой е художникът на плаката?


  МАРГАРИТА МЛАДЕНОВА: Леонардо да Винчи.


  ЕЛЕНА НИКОЛОВА: А, така ли? (Смях).


  ИВАН ДОБЧЕВ: Идеята е моя, аз го открих.


  МАРГАРИТА МЛАДЕНОВА: Идеята да бъде тази рисунка на Леонардо.


  РАДА БАЛАРЕВА: Той има една серия фетуси и целият този фетус продължава надолу, в смисъл има и други елементи.


  БОРИСЛАВ КОСТУРКОВ: Най-после "Сфумато" цитира Леонардо, т.е. кръстника си.


  РАДА БАЛАРЕВА: Искам да кажа, че изборът на елемента е на Иван Добчев - все пак има авторство, така да се каже, защото това е част от по-голяма рисунка.


  МАРГАРИТА МЛАДЕНОВА: Понеже говорим за тези деца, не очаквайте да видите, както сутринта Стефан Иванов каза по БНТ: "лигаво и сантиментално представление". Нищо подобно - тези същите крадат, тези същите са ужасни понякога. Просто там по тяхната виталност и нейното изместване - измятане, има някакъв голям въпрос.


  АВГУСТА МАНОЛЕВА: Смятате ли да поканите тези автори в кавички, които са ви дали текстовете? Те ще дойдат ли?


  МАРГАРИТА МЛАДЕНОВА: Ами смятаме, както смятаме да поканим и представители на тези общности, за които става дума. Така направихме и с каракачаните навремето, когато правихме представление за номадите. Искам да ви кажа, че те никак не харесаха нашето представление. Те не можаха някак си да понесат красивостта, художествеността на всичките тези неща - не се познаха конкретно. Сега може би авторите на тези документални монолози по ще харесат представлението, защото това са техни монолози - ще се познаят.


  ИВАН ДОБЧЕВ: Но повечето от тях са почти анонимни.


  МАРГАРИТА МЛАДЕНОВА: Те не искат да се знае, че са автори на текстовете.


  АВГУСТА МАНОЛЕВА: Така или иначе тези, които бъдат поканени, ще бъдат сред публиката, никой няма да знае кои са. Интересно е общуването им с вас като творци.


  МАРГАРИТА МЛАДЕНОВА: За нас също е интересно.


  РАДА БАЛАРЕВА: Други въпроси? Предлагам, ако проявявате и вие любопитство, да дадем думата на Жан-Пиер да каже няколко думи.


  ЕЛЕНА НИКОЛОВА: Да, разбира се.

  Жан-Пиер Тибода


  



  ЖАН-ПИЕР ТИБОДА: Искам да кажа как се запознах със "Сфумато". Това е една простичка история. При вас настъпиха промените, а ние във Франция въобще не знаехме какво представлява българският театър. Беше организирано едно пътуване до София, за да видим вашия театър. Останахме една седмица. Имаше много директори на френски театри, критици. Организатор беше Филип Кили, една изключително уважавана личност във Франция. Гледахме много спектакли. Спомням си "Татко Юбю" в Малък градски театър "Зад канала", който аз много харесах. Гледахме, разбира се, и други спектакли, които на мен специално по-малко ми харесаха. След това ни казаха, че трябва да отидем на някакво място, където пак ще има нещо за гледане. Приближаваме се към един огромен Дворец на културата и на мен ми става смешно. Викам си: а, значи тук ще има един такъв официален спектакъл. Гледал съм такива в Русия, а и в други държави. Малко ме достраша, ама влязохме. Бяхме само двама от групата. Обаче видях нещо, което никога не бях виждал преди това: все едно, че хората са напуснали театъра и нещо са натрупали там, преместили са се, за момента просто. Някакви бели завеси - влизаш в едни бели завеси, беше абсолютна тъмнина, и виждаш един спектакъл - дума не разбрах от него. Не само, че не говоря български, но това беше спектакъл от български автор, който изобщо не е превеждан на френски. Обаче силата на театъра е такава, че когато един спектакъл е силен, всичко разбираш, независимо че не знаеш езика. Изпитах невероятно вълнение. И това беше техният спектакъл - на Иван и Маргарита, които аз не познавах. Дори сега си го спомням. Все едно, че си пиян и се лашкаш по някаква улица. Върнах се в хотела и им викам на другите: видях нещо изключително, това трябва да се докара във Франция, за да го види френската публика. Защото, когато преживееш едно голямо театрално приключение, все едно че откриваш пустинен остров, който го няма на географската карта. Разбираш, че театърът е нещо голямо, като някаква страна, която изплува пред очите ти. Бях толкова ентусиазиран, че в този последен ден Филип събра всички от групата и каза: ето, значи, в България има нещо, което трябва да се покаже във Франция - това е спектакъл на Театър "Сфумато", който самият той не беше гледал. Просто се довери на моя ентусиазъм. Каза, че ще подкрепи спектакъла. И този ден в хотела, в един такъв руски тип хотел, не си спомням името му, беше решено, че "Сфумато" ще дойде във Франция. И следващата година "Сфумато" беше във Франция за пръв път. След това, разбира се, и на много други места, между които фестивалът "Пасажи", който аз сега оглавявам, където са идвали нееднократно.


  РАДА БАЛАРЕВА: Веднъж даже репетирахме там, когато "Сфумато" нямаше покрив. Предлагам ви да помислите дали нямате още въпроси. Ако не, да пожелаем на добър час, защото Маргарита и Иван трябва да отидат при актьорите.


  МАРГАРИТА МЛАДЕНОВА И ИВАН ДОБЧЕВ: Приятно гледане.


  РЕПЛИКИ: На добър час.


  



  ЗА КАКВО Е НОЩТА


  от Майкъл Уелър


  Театър "София"


  



  [image: 25.Za.kakvo.e.noshta_spekt]



  



  Постановка - Николай Поляков


  Сценография - Невена Белева


  Превод - Харалампи Аничкин


  



  Участват: Милена Живкова и Ивайло Герасков


  



  ПРЕСКОНФЕРЕНЦИЯ


  17.12.2012


  БОГДАНА КОСТУРКОВА: Добър вечер. Ще дам думата на г-н Аничкин да разкаже за пътя на пиесата към българския театър. Искам да кажа само, че тя е написана през 2002 година, има своята премиера в Лондон и две години по-късно в Съединените щати, обиколила е много европейски сцени и е преведена сравнително бързо, по нашите критерии. Нали?


  ХАРАЛАМПИ АНИЧКИН: Да, две години, след това вече я имаше преведена.


  БОГДАНА КОСТУРКОВА: А пък г-н Поляков имаше удоволствието и, надявам се, радостта да я постави в Театър "София". Имате думата г-н Аничкин.


  ХАРАЛАМПИ АНИЧКИН: Не знам доколко е интересно това как пристигат текстовете, как тръгват тук, как си намират театрите, режисьорите и актьорите. Но Майкъл Уелър за мен беше една изненада, защото той пише доста мащабни творби - за голям театър, много често прави интерпретации на други текстове, други теми, не негови. Това е една от моите любими пиеси. Аз съм превел 11 - 12 пиеси за Театър 199, където, както знаете, форматът е много често за по двама души. А тази пиеса преведох с активното настояване на директора на този театър, който тогава още не беше директор, но си търсеше текстове и аз общо взето му ги намирах. Така стигнахме до извода, че като бъде преведен, този текст най-вероятно ще си намери майстора, макар и, както виждаме сега, осем години след превода. Двама души, които прекарват една нощ заедно... Характерно за творческия подход на американските драматурзи е не само да представят, но и да правят нещо като беседа от една пиеса с цел на публиката да й бъде подсказано, че някои елементи в пиесата са по-интересни, по-значими, по-вълнуващи... Какво да ви кажа, преводаческият труд е една въпиюща самота, в която преводачът си разговаря с едни сенки, които иска да превърне в плът, и ето, тази вечер аз ще имам щастието тези сенки, с които съм се борил преди толкова години, да ги видя уплътнени, направени, създадени.


  НИКОЛАЙ ПОЛЯКОВ: Не е гледал нито една репетиция и сега...


  ХАРАЛАМПИ АНИЧКИН: Пазя се от репетициите, въпреки че по време на репетиционния период си говоря много с режисьорите: в началото, в средата, винаги, когато трябва, особено когато режисьорът уважава труда на преводача. Има много режисьори, които получават текста и след това нямат преводач. Те самите стават едни езикотворци и прочие, но това също е творчески подход. Аз работя за трети път с Николай и пред вас искам да му кажа благодаря за отношението му към текста, който е придобил българската си форма. Защото по някакъв начин преводачът учи онзи автор да говори на този език - не знам дали това е достатъчно ясно, но ми се струва, че има такова нещо: онзи автор, ама да говори на този език. И когато той е разбираем - позволява една живост, тогава и режисьорите имат основанието да искат още по-така или по някакъв друг начин. Смята се, че преводачът е един пълноценен участник в този творчески процес, при който индивидуалната творба на драматурга стига до една друга публика. И за да стигне до другата публика, режисьорът хваща и прави... и аз давам думата на Николай.


  БОГДАНА КОСТУРКОВА: И правилно постъпваш. Има думата режисьорът.

  Б. Костуркова, Н. Поляков и Х. Аничкин


  



  НИКОЛАЙ ПОЛЯКОВ: Забелязахте ли, че преводачът ми благодари за моята старомодност - за това, че обръщам достатъчно внимание на текста, че мен ме интересува текстът?


  КРАСИМИРА ВАСИЛЕВА: Това не е демоде.


  НИКОЛАЙ ПОЛЯКОВ: Вече е демодирано.


  КРАСИМИРА ВАСИЛЕВА: Не.


  НИКОЛАЙ ПОЛЯКОВ: Не е ли така?


  КРАСИМИРА ВАСИЛЕВА: Не, това е просто правилно отношение към текста (смее се).


  НИКОЛАЙ ПОЛЯКОВ: Надявам се да е така, но общо взето визията, стихията на театъра, и може би не без основание, вече е...


  БОРИСЛАВ КОСТУРКОВ: Нье, нье е фешън, майна - както казват (смях).


  НИКОЛАЙ ПОЛЯКОВ: Аз почти не се шегувам, защото много дълго време българският театър беше театър само на словото, на смисъла, театър уж на правдоподобието, ама разбирано според каноните на соцреализма, и много по-малко го занимаваше проблемът за това как изглежда самият театър. Естествената реакция на всичко това е силното втурване в другата посока и това никак не е страшно и никак не е лошо. Театърът търси, според мен, и намира своите нови основания за това как да се развива и как да продължава нататък. И, разбира се, винаги ще има двама - трима такива старомодни, които ще продължават да се ровят в текста, ще продължават да се занимават предимно с човешката психология, с онова, което разтърсва героите, което ги кара да преживяват нормите на естетическия и нравствения катарзис. Това беше в скоби. Що се отнася до самата пиеса, днес чак си дадох сметка, че аз в своите 109 представления за пръв път поставям пиеса с двама актьори. Чак сега разбрах, че никога не е късно човек да научи нещо, че това е възможно най-трудната конструкция в театъра. Монодрамата - това е лесен подход. Там имаш един актьор, достатъчно е той да притежава необходимите качества за това - спектакълът става сам по себе си. Трима, четирима или там колкото повече, толкова по-добре, по-лесно е да се изгражда театралният разказ. Докато при двама герои, това е някаква много особена и много трудно постижима форма на взаимно събиране на два интелекта, на две души, на две чувствености в едно. Тази пиеса е така построена, че дъхът на единия зависи от чувствителността и реакцията на партньора му, конструкция, която е изключително сложна за постигане. Нужни са двама съвършено отдадени, не само към драматургията, но и помежду си партньори, за да реализират една такава трудна структура. Искам да кажа, че аз случих на такива двама актьори и съм достатъчно доволен от тяхната работа. И като се справих с актьорите по някакъв начин, бях изключително впечатлен от климата, който има в този театър. В разстояние на една година правя втора постановка тук - един път на голяма сцена, сега на малка. С удоволствие дишам климата тук, защото той е добър, властват някакви норми, не само естетически, но очевидно и творчески, които задават ниво, което няма как да прекрачиш. Как го постигат това в театъра, аз не знам, но толкова съм доволен от помощник-режисьора (Зарина Яничкова - б.р.) и от едно момче, което работи на осветлението. Това е първата му работа - той е студент автоматика в Техническия университет, а сега работи тук, за да си изкарва прехраната. Това е неговата първа работа и той е ужасно неловък още, не знае кое как се прави, но попива всичко, т.е. тук се изгражда... - знаете какво е положението с кадрите в театъра: артисти колкото искаш - дал бог, но театърът, за да бъде осигурен в най-важната си част от всички ония, които правят възможно създаването на един спектакъл, е много трудно. Това става все по-голям проблем навсякъде - заради ниски заплати, заради лоши условия на труд, виждате какви са... Колко време не е ремонтирана тая сграда? Един бог знае... Всичко това обаче тук някак си остава назад, остава един добър работен климат и аз благодаря, Богдана, във ваше лице, като представител на театъра, за условията, в които работих. Благодаря.


  БОГДАНА КОСТУРКОВА: Благодаря, Николай, за добрите думи. Ще се убедите, че те наистина работиха с много хъс. Невена Белева преобрази нашата камерна сцена, това интимно пространство. Аз лично много харесвам работата й. Вие за втори или за трети път работите заедно?


  НИКОЛАЙ ПОЛЯКОВ: Два пъти.


  БОГДАНА КОСТУРКОВА: Те са намерили един език, който позволява сценографията да допълва режисьорската работа и да дава възможност на артистите да се чувстват добре, за да разкрият своите възможности. Напомням ви, че Ивайло Герасков не е играл няколко сезона. Той имаше снимки и беше малко встрани от работата си в театъра, и това е неговото връщане с една голяма и хубава роля. Имате възможност да зададете вашите въпроси.


  ПЕНКА МОМЧИЛОВА: Г-н Поляков, какво ви подтикна да ги изберете? Те са семейство, освен че са добри актьори. Това повлия ли по някакъв начин, улесни ли работата, те вложиха ли нещо лично?


  НИКОЛАЙ ПОЛЯКОВ: Като казвам, че е много сложна конструкцията - двама души на сцената, имам предвид и онези прекрасни примери: "Двама на люлката", "Варшавска мелодия"...


  КРАСИМИРА ВАСИЛЕВА: Двамата вече са играли в "Ангели-чудовища" на Жан Кокто в Театър "София".


  БОГДАНА КОСТУРКОВА: Да, но бяха повече хора.


  КРАСИМИРА ВАСИЛЕВА: Те бяха основните.


  НИКОЛАЙ ПОЛЯКОВ: Сложността е, че за да се изгради спектакълът достатъчно добре, освен взаимното партниране, което трябва да бъде постигнато, режисьорът трябва особено да внимава за баланса в представлението. Защото ако този баланс не бъде постигнат и натежи вляво или вдясно, т.е. към мъжката или към женската, или към едната от двете страни - ако са двама актьори (не мъж и жена), разрушава се структурата, която е намислена от автора. А поради това, че те са и съпрузи в живота - работата е наполовина усложнена и в някакъв смисъл опростена. Те нямат нужда да преодоляват разстоянието помежду си, което при несемейни партньори е неизбежно. В киното има хиляди примери за това как се създават специални условия, за да може да бъде постигната една от така наречените "горещи сцени". Има необходимост да се преодолее пространството между двамата. От друга страна обаче отношенията между двама души в семейството не са отношенията между героите в пиесата. Те трябва, вземайки част от своя личен човешки и семеен опит, да го вкарат в спектакъла. Едно заглавие в медиите ми направи впечатление: "Мъж и жена играят любовници". Мисля, че това е точно. Да накараш съпрузи да играят любовници е в някакъв смисъл облекчена задача, но в друг смисъл е ужасно усложнена. Според мен работата на Ивайло Герасков и на Милена Живкова в тази постановка ще освежи семейния им живот (смях).


  РЕПЛИКА: Коледен подарък.


  КРАСИМИРА ВАСИЛЕВА: Понеже сме заговорили за актьорите Милена Живкова и Ивайло Герасков, искам да кажа няколко изречения за това, че те са една прекрасна, брилянтна, много красива и много талантлива театрална двойка, която всички ние познаваме от години, и бих казала даже, че има голяма доза идеализъм в тяхното творческо присъствие, чувства се едно сериозно отношение към професията, една зрялост, един стремеж към върхове на професионализма. Тук бих отбелязала, че те работиха много добре и с Елена Цикова, която за съжаление от години не присъства в Театър "София".


  РЕПЛИКА: Те започнаха във Враца.


  КРАСИМИРА ВАСИЛЕВА: Още във Враца, да. Една добра творческа биография има зад гърба си тази двойка и отделно, разбира се, са техните персонални изяви, най-вече на Ивайло в много филми, напоследък и в Народния театър, където той прави опити да работи с художествено слово - не казвам, че много му се удава. Така че аз адмирирам тази двойка по всякакъв начин, отношението ми е тотално позитивно.


  НИКОЛАЙ ПОЛЯКОВ: Аз нямам привилегията да ги познавам, както вие ги познавате, не съм работил с тях.


  КРАСИМИРА ВАСИЛЕВА: Гледали сме ги, общували сме с тях.


  НИКОЛАЙ ПОЛЯКОВ: Аз също съм ги гледал, но за мен те са абсолютно непознати. Тук чух за пръв път техните гласове в работна обстановка, те пък чуха моите ремарки (смее се).


  КРАСИМИРА ВАСИЛЕВА: Ами хубаво, запознали сте се.


  ВЪПРОС: А защо ги избрахте, или ви ги избраха? (Смях.)


  НИКОЛАЙ ПОЛЯКОВ: Хайде да не се ровим в кухнята на театъра (смях). Разбира се, че никога не мога да приема безусловно едно разпределение, ако не съм съгласен с него. Не съм го допускал през живота си. Случвало ми се е дори да отказвам, и то в този театър - отказах да поставя една пиеса, защото директорът се опита да ми внуши какво да бъде разпределението. Не ми се стори нормално.


  БОГДАНА КОСТУРКОВА: Ама това е преди години, признай сега.


  КРАСИМИРА ВАСИЛЕВА: При друг директор, не при Ириней.


  БОРИСЛАВ КОСТУРКОВ: Останалото е мълчание.


  НИКОЛАЙ ПОЛЯКОВ: Но че театърът искаше това разпределение, аз няма да го скрия - така е, да. Нищо лошо не виждам в това - на мен то ми хареса.


  БОРИСЛАВ КОСТУРКОВ: Как точно звучи на английски заглавието на пиесата? И още нещо да попитам: тъй като Майкъл Уелър все пак е автор и на легендарния мюзикъл "Коса", има ли в тази постановка препратки към времето на хипитата, на децата цветя?


  НИКОЛАЙ ПОЛЯКОВ: Той е роден 42-ра година и няма как хората от това поколение - аз съм 41-ва, да не го помним и да не го връзваме със своя живот, със случките, които разтърсиха света.


  БОРИСЛАВ КОСТУРКОВ: В постановката има ли някакви такива теми, препратки?


  НИКОЛАЙ ПОЛЯКОВ: Не се занимаваме с това, но се чуват някакви гласове от онова време.


  БОРИСЛАВ КОСТУРКОВ: Заглавието?


  ХАРАЛАМПИ АНИЧКИН: "What the Night is For".


  БОРИСЛАВ КОСТУРКОВ: "What the Night is For", ОК.


  РЕПЛИКА: Точно е преведено.


  ХАРАЛАМПИ АНИЧКИН: "Точно", стига с тези точности. Въпросът е какъв е смисълът. Но като казвате "точно", да ви кажа и аз: да, точно е преведено, въпреки че в английския смисъл изречението не е въпросително. То е разказвателно или съобщително: това, за което е нощта. Но на български звучи съвсем добре.


  БОРИСЛАВ КОСТУРКОВ: Като "За кого бият камбаните". (Смях.)


  ЕЛЕНА НИКОЛОВА: Съкращавахте ли нещо в текста, променяхте ли го, има ли музикално оформление?


  НИКОЛАЙ ПОЛЯКОВ: Съкращения има, музикално оформление има. Съкращенията са неизбежни заради обема. Пиесата е писана за друга публика - търпелива, задоволена...


  БОГДАНА КОСТУРКОВА: Обичаща да ходи на читателски срещи.


  КРАСИМИРА ВАСИЛЕВА: Макар и да не сме задоволени, и тук има любители на читателските срещи.


  БОГДАНА КОСТУРКОВА: Имате ли други въпроси?


  КРАСИМИРА ВАСИЛЕВА: Не.


  БОГДАНА КОСТУРКОВА: Сигурни сте?


  КРАСИМИРА ВАСИЛЕВА: Да.


  БОГДАНА КОСТУРКОВА: В такъв случай, на добър час.


  КРАСИМИРА ВАСИЛЕВА: На добър час.


  



  ПАРИЖКАТА СВЕТА БОГОРОДИЦА


  от Виктор Юго (драматизация - Димитър Стоянович)


  Театър „София“

  Постановка - Лилия Абаджиева


  Сценография и костюми - Васил Абаджиев


  Фотограф - Явор Ганчев


  



  Роли и актьори:


  Клод Фроло (архидякон в „Парижката Света Богородица“) - Пламен Манасиев,


  Квазимодо (звънар в „ Парижката Света Богородица“, подхвърлено дете, осиновен от Клод Фроло) - Калин Врачански,


  Пиер Гренгоар (поет, борец за свобода) - Юлиян Малинов,


  Феб дьо Шатопер (капитан в кралската войска) - Мартин Гяуров,


  Луи дьо Бомон (епископ на Париж) - Николай Антонов,


  Робер д' Естутвил (парижки съдия, наместник на краля) - Росен Белов,


  Жил Льокорню (бонвиван с упадъчен морал и писар) - Николай Върбанов,


  Жан (студент пройдоха, брат на Клод Фроло) - Юлиян Рачков,


  Клопен Труйфу (крал на просяците, сред цигани и крадци) - Михаил Милчев,


  Гийом Русо (бунтар от свитата на Клопен) - Антон Григоров,


  Матиас Юнгади (крадец от свитата на Клопен) - Николай Димитров,


  Есмералда (циганка, улична танцьорка) - Симона Халачева,


  Шантфльори (уличница) - Йорданка Любенова,


  Фалурдел (сводница) - Майя Остоич,


  



  Улична тълпа, монаси в „Парижката Света Богородица“, цигани, просяци, крадци от свитата на Клопен Труйфу, палач, градска стража - студенти в Театрален колеж „Любен Гройс“.


  



  ПРЕСКОНФЕРЕНЦИЯ


  23.01.2013


  БОГДАНА КОСТУРКОВА: Добър вечер на всички. Радвам се, че Театър „София“ и екипът имат толкова много приятели. За мен е удоволствие да ви представя Димитър Стоянович, който е автор на драматизацията, Лили Абаджиева – постановка, сценична версия и музикална картина, и Васил Абаджиев – сценография и костюми. Наистина съм щастлива, че премиерата на „Парижката Света Богородица“ е на сцената на Театър „София“. Осъзнаваме колко смелост, кураж и талант трябва да има, за да се постави на сцена роман с такава слава. С постановката „Коварство и любов“ Театър „София“ започна да развива една линия, свързана с тези две силни и определящи до голяма степен човешкия живот чувства: коварството и любовта. Те минаха през постановката ни „Сън в лятна нощ“. Ще ги видите и в интересната интерпретация на Лили и нейния екип в „Парижката Света Богородица“. Ще продължат и в следващата ни постановка „Напразни усилия на любовта“ на Шекспир, и след това в „Маскарад“ на Лермонтов. Но това са планове и някакъв опит за равносметка. Сега искам да дам думата на виновниците да се съберем тази вечер - да кажат своите думи към вас, и след това ще имате възможност да задавате въпросите си, с които днес – от сутринта, ме мъчите, задавайки ги на мен, вместо на тях. Така че, Лили, като дама и като основен виновник да предчувстваме празника в Театър „София“ - с един голям екип, който свърши много работа: твоите думи към присъстващите.


  ЛИЛИЯ АБАДЖИЕВА: Благодаря ви. Единственото, с което не мога да се съглася, е, че „Парижката Света Богородица“ е в това пространство на коварството и любовта.


  БОГДАНА КОСТУРКОВА: Това е в нашия план, а пък твоята интерпретация би могла да остане като тълкование леко встрани...


  ЛИЛИЯ АБАДЖИЕВА: Не, не вярвам, че...


  БОГДАНА КОСТУРКОВА: ... но идеята да подходим към „Парижката Света Богородица“ и да те поканим да я поставиш беше мотивацията ни. А какъв е резултатът, ще видим след представлението.

  В. Абаджиев и Л. Абаджиева


  



  ЛИЛИЯ АБАДЖИЕВА: Имах предвид - на идейно ниво, а не в аспект на естетическо сравнение. Много се радвам, че всички вие сте тук. Искам да кажа няколко думи, ако ми позволите. В последните години се питам кое е най-голямото пристрастие на живота ми. Заниманието с театър за мен е едно изключително вълнение, възможност да дам имена на желанията си и плът на виденията си. То се е превърнало в необходимост и зависимост едновременно. Имам предвид не само вглеждането в човешкото в човека, но и невъзможността да си представя живота си без него. Мога да кажа, че след като получих покана от директорския екип на театъра, се занимавах с този роман, сама, в продължение на шест месеца, а с актьорите - три месеца. Това е роман, който е верен на епохата на романтизма. Всички вие знаете, че този проект на Просвещението, в който се издига в култ познанието, знанието, доминирането на човешкия живот от разума, намира своята умора и своя бунт в романтизма. Бунтът в света на идеите и абстракциите прави възможно човекът да преоткрие и да се вдъхнови от изкуствата, мистериите и чувствата. В този смисъл романтизмът проповядва възможността на човека да се превърне в индивидуалност, да не се срамува от чувствата си, да не ги потиска в плен на подчинението на законите на живота. Ние – целият екип, по някакъв начин се оттласнахме от драматизацията на Дими, т. е. ние почнахме да я четем, но след това се върнахме към романа и заедно четяхме тези глави и пасажи от конкретни глави, които аз бях проштудирала предварително и в които ми се струваше възможно да намерим за себе си мотив и вдъхновение, и почти като едни криминалисти да се опитаме да си представим какъв е тоя живот на персонажите и на сюжета „Парижката Света Богородица“. С актьорите още в началото си казахме, че това е една готическа, романтическа приказка, която като някакво естетическо дихание, като визуален и естетически образ трябва да се прояви на сцената. Но освен тая романтическа поетика, мисля, че сме верни на духа на романа дотолкова, доколкото той има своята травестия в трагическото, и то почти като в античната драма. Защо казвам античната драма? В началото на романа Юго говори за съдбата. В този смисъл през перипетиите на сюжета и през това, в което са захвърлени героите – почти съдбовно, те не могат да избягат от предопределения им живот. Много е силна темата за Бога и въобще за вярата. Има и едни четири проекции на мъжествеността, които според мен обединяват представата на Юго за мъжествеността. Това са големите, изтеглени по различен начин, линии: на Клод Флоро, който е архидякон в „Парижката Света Богородица“, с неговата почти титанична битка, която води със сърцето си - вътрешните му терзания, желанието му да остане верен на отдадеността си към Бога, за да не потъне в морето от чувства. Смятам, че това е един от фундаменталните образи в романа и в спектакъла. Има и поетическо, артистично проявление на мъжеството в лицето на един поет, който не може да живее без вдъхновение – Пиер Гренгоар. Също така вечното присъствие на мъжа любовник, на синдрома Дон Жуан, в лицето на капитан Феб дьо Шатопер. И Квазимодо – самият Юго му дава това име: подобие на човек или получовек. Някои изследователи го наричат романтическа гротеска, защото от всичко, което му е отнето и от начина, по който приемат външността му, не може да се предположи, че е възможно именно той да въплъщава в себе си цялото благородство на духа. Това съм се опитвала да правя заедно с актьора Калин Врачански, който се превъплъщава в тази роля. Тук искам да отворя една скоба: имах изключително партньорство с всеки от екипа. Струваше ми се невъзможно да се яви на сцена божествената светлина на чистотата на душата, но мисля, че в този образ, заедно с Калин Врачански, го постигнахме. Искам да кажа още няколко думи за актьорите. Колкото и да изпадам в параноични меланхолии, когато ми се струва, че губя смисъл и че въобще животът ми има смисъл, винаги при срещата с актьорите това усещане се анулира, изчезва. Дълбоко съм убедена, че актьорите са айклауда на света. По някакъв начин имат една памет за архетипните възможни чувства, които съдържа цялата човешка история. В процеса на мазохистичното ровене в душите си – не знам по какъв начин се вдъхновяват, къде в сърцето и в ума си бъркат, от дъното на душата си ли или от безкрайното си въображение - но тук, в този театър, с този екип, смятам за изключително качество на работата, която ще видите тази вечер, това пълно отдаване. Мога да кажа, че това беше и е голямо събитие за мен – тая среща, именно по тази причина, защото те ми се довериха. Безкрайно вдъхновяващо е едно такова доверие и понеже то беше взаимно, се стигна до един естетически образ, който - надявам се да не е някакво наше самовлюбване, надявам се, че след като ние сме изпитвали това вълнение ден след ден на репетициите, то да стигне и до публиката... По отношение на екипната работа, пак казвам, не като естетически резултат, благодарение на това взаимно отдаване и безкрайната любов, с която работихме, нареждам този спектакъл до „Елизавета Бам“ и „Три сестри“ - до тоя колективен възторг от играта. Във времето, в което живеем, все по трудно се удържат тези територии, актьорът има все повече причини да се чувства притиснат и да губи усещането си за свобода... По отношение на сценографския и костюмографския образ на спектакъла искам да кажа само две думи – добре, няма да са точно две - но ние с Васил минахме през пет или шест проекта, преди да стигнем до това, което ще видите тази вечер. Големият образ на романа е „Парижката Света Богородица“ и бяха безкрайни притеснението и страха, че като пространствено решение ще може да се яви това на сцена. Васил беше воден от идеята на готиката – може би той трябва да говори за това, извинявай. Нека той да каже по какъв начин е стигнал до това, но Юго казва, че тялото на Квазимодо вече прилича на тая църква. Той познава всичките й кули, всичките й галерии, всичките й балюстради – няма кътче от нея, което да не познава. Има една глава от романа, която прилича на естетическо есе. Нарича се „Това ще убие онова“. В нея Юго говори за архитектурата. А и в предговора на романа той казва, че го е написал, за да защити правата на архитектурата. Монументалността на декора е голямо достижение на службите, на инженерите - че го изработиха, че повярваха, че е възможно. Но при цялата му монументалност, декорът има едно изключително качество - не съсипва актьора. Дори ни даде възможност да работим в различни пространства и ситуации.


  БОГДАНА КОСТУРКОВА: Нека Васил да допълни, ако има да каже още нещо за декора, за да има време и Дими да каже няколко думи, и да преминем към въпросите, които предполагам, че журналистите искат да зададат.


  ВАСИЛ АБАДЖИЕВ: Лили каза основните неща. Само да ви припомня, че тук се срещнахме с едни млади и много талантливи професионалисти, които страшно много ни помогнаха да осъществим този проект. Като почнем от осветителите, чийто принос е много голям за естетическата визия на проекта, преминем през техническите служби, ателиетата... Всички бяхме пропити от основната идея в романа, която ни даваше сила да направим това нещо.


  БОГДАНА КОСТУРКОВА: Допускам, че споменаваш основно ателиетата и техническите служби, защото това са хора, които обикновено стоят извън погледа на пресата.


  ВАСИЛ АБАДЖИЕВ: Да, които ежедневно полагат огромни усилия, за да се осъществи технически проекта.


  БОГДАНА КОСТУРКОВА: Искам да обърна внимание, че всъщност "Парижката Света Богородица" е филмирана много пъти, но на сцена в България е играна през 50-те години в два театъра: Враца и Благоевград, като по един ученически начин са представени сюжетните линии от романа. Имаме самочувствието, че този път предлагаме един спектакъл, който има авторски поглед, но верен на Юго, и затова ще си позволя да дам думата на Дими, който преведе романа на езика на театъра, върху който да стъпи постановъчният екип. Ако иска да каже няколко думи за неговите мотиви и после да дадем думата за въпроси.


  ДИМИТЪР СТОЯНОВИЧ: Няма да ви губя времето, от мен се очаква да пиша, а не да говоря умно. Моите мотиви са много ясни: това са Лилия Абаджиева и Ириней Константинов, които ме поканиха да направя това на пръв поглед невъзможно задание - много плашещо в началото, защото е все едно да направиш пиеса по "Война и мир". В същото време събуди у мен искрено възхищение към хората, които са се наели с този самоубийствен процес. В един такъв случай трябва или да избягаш, или да се хвърлиш с главата надолу. Аз предпочетох да се хвърля. Имахме интересен и вълнуващ процес - с много натъкмяване, и в крайна сметка аз искрено се гордея със свършената работа.


  БОГДАНА КОСТУРКОВА: Благодаря. Имате възможност да зададете въпросите, които усещам, че напират във вас.


  БОРИСЛАВ КОСТУРКОВ: Г-жо Абаджиева, съдейки по вашето силно аргументирано изявление, вие сте останала вярна на духа на произведението на Виктор Юго, на смисъла на романтизма, защото редица ваши колеги може би биха приели ултрамодерния подход: ЕСМЕРАЛДА да бъде чалга певица, архидяконът да бъде от Светия синод, а КВАЗИМОДО да бъде някакъв неугледен академик от БАН. Хубаво, че вие не сте тръгнали по този път. Все пак кои сюжетни линии основно двамата с г-н Стоянович извадихте от романа и какви трудности срещнахте при тяхното извеждане на сцената?


  ЛИЛИЯ АБАДЖИЕВА: Аз пропуснах да кажа нещо много важно и благодаря за този въпрос. Някои от критиците наричат "Клетниците" социален роман. Не с такава сила, разбира се, това стои в "Парижката Света Богородица". Животът на народа, на тълпата, за мен беше много важен и по никакъв начин не искам да се лиша от този план. Пак казвам, не с такава сила присъства той в "Парижката Света Богородица", отколкото в "Клетниците", но това е много важен план за Юго. Една такава тема като копнежът по свободата не присъства в романа, но ние я развихме или привидяхме на някои места. Защо ЕСМЕРАЛДА не е чалга певица? Тя по някакъв начин е всепривличаща. Не се сещам за друг сюжет, в който четирима мъже да са привлечени по едно и също време от една жена. В този смисъл тя можеше да бъде и някаква пънкарка, но влечението ми към трагичното през романтичното - поетиката и красотата на живота не са от вчера, ме насочи към това да бъда вярна на оригинала.


  ЛЪЧЕЗАР ЛОЗАНОВ: Социалният елемент ли спасява романа от мелодрамата?


  ЛИЛИЯ АБАДЖИЕВА: Аз не бих го определила така. Може би трябва да проверим понятията си за мелодрама.


  БОРИСЛАВ КОСТУРКОВ: Романтиката е в моторите.


  ЛИЛИЯ АБАДЖИЕВА: Трагизмът е въпрос на гледна точка, т. е. по това как реагират персонажите в едни ситуации, може да се определи един жанр като мелодраматичен, комедиен или трагичен. Струва ми се, че е по-вярно на Юго да е през трагическото. Смъртта като врата към вечността на КВАЗИМОДО ме кара да мисля, че по-скоро това е жанрът.


  ВЪПРОС: Ще ни кажете ли няколко думи за кастинга?


  ЛИЛИЯ АБАДЖИЕВА: След първите разговори, които имахме с Ириней Константинов в края на миналия сезон, поканих Калин Врачански. Той ми каза, че е привлечен от идеята да играе КВАЗИМОДО, но е възможно да почне да снима, т.е. да се опитам да мисля и за друг актьор. Не мога да кажа, че съм гледала всичките му проявления на сцена. Той има изключителен талант, някакъв вълнуващ живот се случва между него и камерата. Помоли ме да изчакам, за да сдобри плановете си с продуцентите, към които беше поел ангажимент. Не се отказах да мисля за участието му в постановката. Когато обсъждахме конкретни визуални решения по отношение с декора, винаги с Васил говорехме за Врачански. Някои елементи са съобразени дори в мащаб с неговото тяло. Мисля, че това, което се случи между мен и него, е едно взаимно предизвикване, едно взаимно доверие, и не знам дали трябва да го кажа сега, когато предстои да го видите, за да не ви повлияе така, че да не сте съгласни с това, което мисля. А аз мисля, че с тази роля той ще влезе в историята на българския театър. Младата актриса Симона Халачева беше поканена от Ириней Константинов в театъра, след като аз я поканих да участва в този спектакъл. Радвам се, че началото на пътя й е свързано с мен, защото това е едно чувствително, безкрайно деликатно и интелигентно момиче. Всеки от актьорите, които ще видите тази вечер, има своето незаменимо място в спектакъла - всеки жест е важен, всяко дихание е важно. Всеки от тях има съзнание, че е безкрайно важна част от тялото на спектакъла. То е все едно да си помислим, че първата фаланга на безименния пръст не е важна. Може би едва, когато при някаква злополука се окаже, че я няма, тогава можем да оценим липсата й. Безкрайно вдъхновяващи са срещите ми с всеки от тях. Сякаш отключих някакви неподозирани дори и за тях самите възможности, които те са си мислели, че не са им интересни или не могат да тръгнат в тази посока - и при Николай Върбанов, и при Юлиян Малинов, и при Юлиян Рачков. Изключителна е актьорската работа на Пламен Манасиев. Респектиращо вглеждане и отдаване от негова страна. Пак казвам, от първия до последния са безкрайно отдадени на това, което се случи между нас, и всички живеят с усещането, че са верни на духа на Юго. Надявам се да ви убедим в това тази вечер.


  БОГДАНА КОСТУРКОВА: Приятно гледане.


  



  СПЕКТАКЛИТЕ НА VOX POPULI


  (Студио за документален театър)


  



  НЕВИДИМИ №1

  Режисьор - Неда Соколовска


  Сценичната среда - Деница Аргиропулос


  Хореография - Garage Collective


  Снимки - Vox populi


  Участват: Юлиян Боянов, Деница Петкова, Диана Енчева, Йонко Димитров, Любомир Любенов, Велислав Велчев



  



  ЯЦЕ ФОРКАШ


  



  [image: 30.Vox.populi_Yace.forkash_spekt]



  



  Режисьор - Неда Соколовска


  Сценичната среда - Деница Аргиропулос


  Музикалното оформление - Ееро Туркка


  Участват: Георги Къркеланов, Васил Читанов, Елена Димитрова, Деница Петкова


  



  МАЙКИТЕ


  



  Режисьор - Неда Соколовска


  Хореография - Николина Тодорова


  Асистент-режисьор - Вилма Карталска


  Сценичната среда - Деница Аргиропулос


  Участват: Невена Калудова, Мила Банчева, Лина Златева, Надежда Панайотова


  



  ПРЕСКОНФЕРЕНЦИЯ


  06.03.2013, Червената къща


  НЕДА СОКОЛОВСКА: Здравейте, аз съм Неда Соколовска и съм режисьор и основател на Студио за документален театър „Вокс Попули“. Основахме го в началото на 2012 г. и до този момент имаме три реализирани спектакъла. Това са „Невидими“ №1, „Яце форкаш“, който се играе днес, и „Майките“, който можете да гледате утре. Трите представления се различават доста в тематиката си. Целта на този на пръв поглед случаен избор на теми беше да покажем широкия тематичен диапазон, в който документалният театър може да работи. Първият спектакъл изследва проблемите на хората с двигателни увреждания. Желанието ни беше да реабилитираме човека с увреждания и да разбием стереотипите, че той е тъжен, грозен и не иска да живее. По време на предварителната работа по този спектакъл, а именно събирането на интервюта, установихме, че всички интервюирани хора са обединени от абсолютната жажда за живот. Те са загубили физическата, но не и духовната си цялост, която движи човека напред. Макар, че не може да ходи, той продължава да живее и да се развива. Вторият спектакъл „Яце форкаш“ беше създаден след една етнографска експедиция в Родопите, която направихме през август 2012 г. (Влизат артистите Елена Димитрова и Васил Читанов – б.р.) Ето, идва Елена – една от нашите актриси в „Яце форкаш“, ето го и Васил Читанов. Ако имате въпроси към тях, те могат да ви покажат друга гледна точка към начина на създаване на нашите представления... По време на тази експедиция минахме през 21 села в рамките на 7 дни. Можете да си представите – това е по три села на ден, общо взето. Срещнахме се с много самотни възрастни хора, защото селата са доста празни. От тях ние имахме желание да чуем родопски песни, които никой никога не е чувал. Имахме една утопична представа, че в Родопите все още има нечути, невидени и неразказани неща. Когато отидохме, аз лично се разочаровах доста, защото разбрах, че автентичният фолклор вече не съществува във формата, в която го разбирам, че той се е трансформирал в нещо друго и живее в рамките на фолклорни фестивали или някакви такива изпълнителски видове. С изчезването на селския живот и замирането на традициите, замира и самият фолклор. Оказа се, че това е представление за последните остатъци от автентичност, която ние успяхме да открием по време на това наше пътешествие в Родопите, и е също един призив и вик към младите хора, към следващото поколение, да се обърне назад и да се върне към корена си – поне за малко да осъзнае корена си. Накрая спектакълът като че ли се превърна в акт на приемственост, който ние осъществяваме – взимайки парченце от тази родопска действителност, пренасяйки я тук в нашия градски контекст на Червената къща, в нашето съвсем различно общество, което живее с друг ритъм, с някаква друга рутина. Тук актьорите биха могли да кажат по някоя дума, после аз ще продължа за „Майките“ - важно е да чуем какво ще споделят те.

  В. Читанов, Е. Димитрова, Н. Соколовска


  



  ЕЛЕНА ДИМИТРОВА: Интересното е, че ние не сме слушали всичките материали - всеки отива и събира, но така и не стигна времето да чуем материалите на абсолютно всички, т.е. аз интерпретирам неща, на които не съм присъствала.


  НЕДА СОКОЛОВСКА: Тук може би трябва да кажем няколко думи за самата технология на актьорско възпроизвеждане: това е така наречената вербатим техника. Ние събираме интервюта, които след това обработваме - прави се аудио монтаж и от тях се получават монологични или диалогични форми. Стигали сме най-много до сцени с трима души – форми, които актьорите възпроизвеждат директно на сцената. Това означава, че те слушат през цялото време автентичните гласове и говорят върху тях - симултанно ги възпроизвеждат. Това е вербатим техниката. При нея има позитиви и негативи. Един от големите негативи е, че трудно може да се направи сцена между трима души, защото трима души не могат да синхронизират едни и същи записи. Другото е, че тази техника предполага една статичност, едно приковаване към устройството, от което излиза гласа. Точно поради това, нашето голямо усилие е по посока на динамизиране на спектакъла със ситуационен и движенчески материал, т.е. да създадем невербална динамика. От тази гледна точка, това, което каза Елена - че когато ти си провел интервюто е съвсем различно от това да не си виждал този човек, а само да си получил това готово парче – контактът ти със самия прототип и начинът ти на възпроизвеждане е на съвсем различно ниво. Дени, искаш ли ти да кажеш нещо, защото ти май че създаде най-близки отношения със свои прототипи. Кажи първо кой е Ванката и какво се случи?


  ДЕНИЦА ПЕТКОВА: Иван е моят прототип, който изпълнявам в „Невидими“. Той е на 15 години – момче с церебрална парализа. Вземане на интервю не е точната дефиниция за нашата работа. Става дума за един друг вид общуване с човек, който има сигнали да изпълняваш неговата история. Вербатим техниката дава възможност да представим историята и духа на даден човек. Ако всеки път тя бъде искрена и се подходи с чисто сърце, то ще се случи.


  НЕДА СОКОЛОВСКА: Аз пропуснах да кажа най-важното. Ние говорим: „вербатим“, „вербатим“, но някои хора може би не знаят какво означава това. „Вербатим“ идва от латински и означава „дословно“. Това стои в основата на документалния театър, където на базата на интервю се създава драматургичен текст, който после може да бъде превеждан и поставян. Пример за това е постановката, която в момента се показва в Червената къща - „Заполярная правда“. Текстът е писан след тремесечен престой на режисьор и драматург в общество на серопозитивни млади хора от един сибирски град. Материалът е организиран в пиеса - тя се превежда и играе. Но нашите актьори вече нямат тази връзка с прототипите, която са имали първоначалните актьори или даже тези, които са записвали. Поради това вербатим техниката е още по-дословно представяне, т.е. самият човек, който е чул разказа, след това го пресъздава от позицията на човек, който разказва. И тук има една много специфична особеност на вербатим актьорската техника – тя носи голяма отговорност, голяма морална и етична отговорност към това да предадеш разказа на този човек, без да наслагваш отгоре, без да го променяш, без да го изопачаваш, без да го манипулираш по някакъв начин и да спекулираш с него. Тук ние не работим с думи и с фиктивни персонажи, а с живи хора и с техния истински живот. Затова отговорността и нашият дълг да ги предадем такива, каквито са, е много голяма. Има силен етичен момент в тази работа, който предопределя една мисионерска задача на вербатима – да се чуят тихите гласове на хората от обществото. Това са истории, които никога няма да стигнат до широката публика, ако някой не ги зачекне. Актьорите, бидейки проводник на тези разкази, дават възможност на тихите гласове от народа - да кажем, защото ние се казваме и Студио „Вокс Попули“ (от латински: „глас народен“), да бъдат чути. Много от тях носят голяма мъдрост – казват важни неща. Но те не са медийни, те имат нужда от медия, която да ги предаде и по възможност да не ги изопачава.


  ДЕНИЦА ПЕТКОВА: Истината е, че самата техника на слушането на гласа на душите вече е предпоставка за друг вид представяне на каквото и да било – на история или на човек, личност и т.н. Ние имаме късмет, че попадаме на личности с интересни истории.


  НЕДА СОКОЛОВСКА: Аз вярвам, че богатата световна драматургия не може да предложи толкова големи бисери, каквито можете да намерите в живите разкази на живите хора. Третият ни спектакъл след „Яце форкаш“ е „Майките“. Премиерата му беше преди един месец. Той е построен върху разкази на жени, които са раждали, които са бременни, на акушерки - всички онези, които по някакъв начин са обвързани с процеса на раждане и на бременност. Спектакълът е интересен не само за жените, но и за мъжете, защото всеки човек може да се замисли за собствената си майка, за собственото си майчинство, въобще за този толкова важен и като че ли недостатъчно разглеждан от изкуството акт. Казват „проблемна тема“. По някакъв начин темата за раждането е много интимна, много гинекологична. В нея се крие рискът да навлезем в територии, в които пристъпваме със свян.


  ДЕНИЦА ПЕТКОВА: Като в „Яце форкаш“ (на родопски диалект това означава "много бързаш"). Независимо, че отидохме в Родопите, всеки от нас има баба – живот и здраве, и ние ще станем – постановката засяга по-мащабно различни теми, които трудно могат да се разгледат в театъра.


  НЕДА СОКОЛОВСКА: „Яце форкаш“ е близо до една голяма българска творба: „Забравени от небето“ на Екатерина Томова, за която сигурно сте чували, чели или пък сте гледали постановката с великата Златина Тодева (реж. Юлия Огнянова – б.р.). Аз имам едно усещане - лека завист към интервютата и разказите, които са записани тогава, защото това е 20 години назад. Съвсем други хора са вървели по тия села и планини. Цяло едно поколение е изчезнало за тези 20 години. Хората, които ние срещнахме днес в Родопите, са сравнително млади, може би шейсетгодишни, толкова амортизирани от тютюна, от работата, от цял живот къртовски труд. Те приличат на старци, без да са такива. Във всичко това има една ТКЗС култура или един ТКЗС стил, който е помел голяма част от тези легенди и митологизми, и въобще от автентичните песни. Те помнят още, но помнят все по-малко и по-малко. И това е гледката, която ние заварихме. А какво ще бъде след още 20 години, никой не знае. Но все пак „Яце форкаш“, според мен, не е спектакъл, който потиска или по някакъв начин назидателно сочи с пръст: защо забравихме възрастните хора в Родопите, а напротив, ние искахме да покажем цялата виталност на тези хора и на това място.


  МИЛЕНА МИХАЙЛОВА: Аз имам два въпроса. Единият е към актьорите: какво е усещането, актьор да играе себе си в представлението, да представи автентично своята история? И към режисьорката: документалният театър провокира много сериозна социална ангажираност. Вие една година играете на сцена. Имате ли усещането, че публиката е социално ангажирана, че се ангажира с това, което представяте? Има ли диалог с публиката от ваша страна, как се осъществява диалогът със зрителите?


  ДЕНИЦА ПЕТКОВА: Истината е, че всеки път при слушането на гласа, който е като музика, аз забравям какво слушам и става една празна глава. Въпреки това имам опита, който съм придобила от експедицията, а и нося нещо в себе си като заряд, и пускам гласа, и то просто се случва (смях). И другото готино е, че всеки път, когато представлението свърши, аз имам сила още веднъж да го завъртим, да го изиграем. Това зарежда енергийно.


  ВАСИЛ ЧИТАНОВ: Аз дори не мисля, че играя себе си, аз просто разказвам една абсолютно реална история, в която имаше някои неща, които не знаех. Много разпитвах баща ми за баба ми, за целия ми род. Не знам дали точната дума е „играя“. По-скоро представям нещо, което е абсолютно реално и автентично. То няма нужда да се представя по друг начин, освен просто да се каже. Вълнувам се от тези неща, защото това са ми роднини и доскоро съм ги виждал. Може би тук е разликата от това да седна и да разкажа някаква история.


  НЕДА СОКОЛОВСКА: Нашата публика не е много социално ангажирана. Аз мисля, че ние нямаме толкова силно усещане за социална емпатия. Може би защото има достатъчно много проблеми – много проблематичен е светът, в който всеки един от нас живее, и е по-трудно да възприемеш и чуждите проблеми. Хората не търсят това, когато отиват на театър, те искат една доза забавление, искат нещо, което да ги разтуши, да забравят за собствените си грижи. Но аз съм сигурна, че всеки един от зрителите се ангажира на лично ниво със спектаклите, защото всеки има майка, всеки един от нас има роднина някъде в малките градове, в селата. Може би не всеки познава хора с увреждания - ето, тази тема е като че ли по-непозната, но със сигурност всеки един от нас се е замислял за това: какво бих правил аз, ако загубя целостта си, ако се разболея, как бих продължил нататък. Така че в нашите теми има толкова много допирни точки с личния живот на всеки човек, че това моментално създава много близки връзки между зрителя и актьора, между зрителя и представлението. Аз така мисля - от отзиви на зрители като че ли съм останала с такова впечатление. А социална ангажираност в мащабен вид, в смисъл, че ние се ангажираме с проблемите на социума изобщо, мисля че гражданското ни чувство още е много младо и неразвито за такова нещо. Трябва време, за да се създаде такъв механизъм за разпознаване на големи социални проблеми и желанието да ги премахнем.


  ВЛАДИМИР МИХАЙЛОВ: Първо да приветствам вас като режисьор и вашия творчески екип за това, което правите. Наистина е уникално. Мисля, че вие сте първите в България, които го правите.


  НЕДА СОКОЛОВСКА: Първенец сме.


  ВЛАДИМИР МИХАЙЛОВ: Първенец сте в това отношение... Доколкото разбрах, актьорите пресъздават по фантазия историята без директно да са се запознали предварително с повечето от типажите, които сте посетили. Това умишлено ли сте го направили?


  НЕДА СОКОЛОВСКА: Може би не сте разбрали правилно, то всъщност е обратното: актьорите провеждат интервютата и след това представят историите на хората, с които са разговаряли. Но това не винаги е възможно по чисто вътрешно-организационни причини. Така че понякога актьорът предава историята на човек, когото не е виждал и не познава.


  ВЛАДИМИР МИХАЙЛОВ: Също искам да приветствам това, че сте разменили образите: актрисата играеше мъжка роля, момчето пък играеше женски образ и много сладкодумно говореше. Предполагам, че това е направено умишлено. Много добре се получи, беше блестящо от актьорска гледна точка.


  НЕДА СОКОЛОВСКА: Знаете ли, в театъра има един начин на тенденциозна смяна на половете - преднамерено, с други цели, различни от нашата. Ние нямаме за цел да ви покажем, че мъжът може да играе жена, нашата цел е, че един човешки разказ може да влезе в устата на всеки човек и тогава най-ясно виждате духа на персонажа. Защото, когато духът на тази възрастна дама Лили мине през тялото и говора на едно момче, ние я виждаме много по-ярко, отколкото, ако актриса на нейната възраст изиграе този персонаж. Това е много интересно като явление. Момчето се абстрахира тотално от собствената си личност и не се опитва по никакъв начин да характеризира този глас - да играе жена. То просто казва една история. Това е още една от характерностите на вербатим театъра – той е надполов, надрасов, там просто се срещат човешките души и истории.


  ДИАНА ЕНЧЕВА: Тъй като напредваме с времето, ако нямате други въпроси, да приключим с пресконференцията.


  НЕДА СОКОЛОВСКА: Много ви благодаря за интереса и добре дошли да гледате спектаклите ни.


  



  ПОСЕЩЕНИЕТО НА СТАРАТА ДАМА


  от Фридрих Дюренмат


  Малък градски театър „Зад канала“

  Постановка - Бина Харалампиева


  Сценография и костюми - Петя Стойкова


  Музика - Асен Аврамов


  Превод - София Тоцева


  Фотограф - Симон Варсано


  



  Участват: Анета Сотирова, Веселин Мезеклиев, Любомир Ковачев, Емил Котев, Иван Петрушинов, Албена Михова, Стоян Младенов, Петър Калчев, Пенко Господинов, Александър Кадиев, Владимир Зомбори, Владимир Димитров, Симеон Бончев, Александър Димов, Никола Мутафов, Таня Пашанкова, Стела Стоянова, Антоний Аргиров, Диана Димитрова


  



  ПРЕСКОНФЕРЕНЦИЯ


  04.04.2013


  ЮРИЙ ДАЧЕВ: Здравейте и добре дошли. Радваме се, че сте толкова много, радвам се, че сте тук в Малък градски театър по повод нашата премиера „Посещението на старата дама“ от Дюренмат. Постановка на Бина Харалампиева, която е до мен и която няма нужда от представяне. На нея ще й се падне трудната задача да представи почти двайсетте действащи лица в спектакъла. Дюренмат сам прави редакция на своята пиеса, написана през 1956 година, но и в новата си редакция от 1981 година оставя тази многолюдност, която е нещо не особено често срещано явление на нашата сцена. Все пак ние сме малък градски театър. Ще видите обаче, че не броят на действащите лица, а представеното от тях определя равнището на спектакъла, и се надявам той да ви хареса. Какво можем да кажем още за попадането на това заглавие в афиша на нашия театър? Открай време сме се опитвали да съчетаваме търсенето на неизвестни, нови за българския репертоар, заглавия, с такива, които имат история в българския театър. „Посещението на старата дама“, която историците и театралните критици определят като едно от най-значимите явления на европейския следвоенен театър, има и на българска сцена своята добра история, свързана със спектакли на Леон Даниел, с актриси като Леда Тасева, Татяна Лолова...


  БИНА ХАРАЛАМПИЕВА: Рени Врангова.


  ЮРИЙ ДАЧЕВ: ...Рени Врангова, извинявайте. И ние търсейки нашето заглавие, решихме, че ето, за Малък градски театър е време за среща с тази забележителна пиеса. Нямам намерение надълго и нашироко да разказвам и да ви припомням кой е Дюренмат – едно изключително име. Автор на пиеси като „Бракът на господин Мисисипи“, „Физици“, „Метеор“, още... „Авария“, също доста популярна. Много от тях имат и своята българска сценична биография. Искам обаче да разкажа нещо лично дотолкова, доколкото Бина Харалампиева е един режисьор, който винаги е бил много внимателен към това, което подбира, и интересът й е бил в много посоки. Така че, когато след напрегнатите й последни сезони възникна идеята за „Посещението на старата дама“, аз бях много радостен, че тя избра това заглавие, което работи с голяма радост с многото наши актьори, в центъра на които, разбира се, е една от актрисите с които много се гордеем - Анета Сотирова. Ще видите колко млада изглежда на сцената нашата стара дама и въобще ще видите още много неща, различни от натрупаните представи за този текст и за тези роли в нашето съзнание. Мога само да допълня, че и в този спектакъл Бина Харалампиева работи в сътрудничество с двама постоянни свои партньори: сценографът – Петя Стойкова и композиторът – Асен Аврамов. Всъщност това са постоянни имена и в нашия афиш. Останалото - от режисьора, който има много да ви каже и който е готов да отговори на вашите въпроси.

  Ю. Дачев и Б. Харалампиева


  



  БИНА ХАРАЛАМПИЕВА: Аз ще направя малка уговорка: това е огромна пиеса - сто и кусур страници, и вие, хората, занимаващи се с театър, си давате сметка за какво практически става дума. Аз съм си позволила да премина през нея, без да наруша онова, което е в центъра на интереса на Дюренмат. В реда на мисли, които Юрий изложи, искам да добавя, че между многото неща - не само хубави, които са ми се случвали през годините, най-хубавото е, че имам два-трима приятели, с които работя в екипа и на Малък градски театър, и Юрий е един от тях. За тази пиеса - той това ви го спести, защото не обича да изтъква своите заслуги, ме навива от много време - повече от дванайсет години. Аз не съм се чувствала готова за нея, откровенно го признавам. В един момент мислех, че това е пиеса, на която трябва да й намериш точното време: един път - времето, в което я правиш, и втори път – времето, в което ти се чувстваш. Имаше няколко неща, които бяха важни за мен и тя наистина се оказа в точното време и на точното място. Светът, който е около нас и онова, което се случва с нас и което мен изключително много ме занимава през последните години, успях да осмисля чрез този изумително добър текст. Искрената ми надежда е вие да можете да разчетете абсолютната съвременност на онова, което се случва на сцената. Като всяка пиеса, която е в някаква степен и притча, в която образите са уж абсолютно действителни, но едновременно с това и метафорични, събирателни, образи-категории... - във всяка една такава пиеса възможностите за режисьорска интерпретация са страшно много и това е много вкусно и любопитно, защото виждаш как в различните времена те звучат различно. Когато искам да направя някое заглавие, аз избягвам да го гледам. Това си е моя лична особеност, защото аз не обичам да споря с някой друг или да имам нещо, което да не ме прави абсолютно начисто в това, което ще започна... Днес ми зададоха въпрос: по какво се различава постановката на Леон Даниел от това, което ще видим тази вечер? И аз, понеже беше много дълго да обяснявам, казах: със сигурност разликата е във времето, в което се е случил онзи спектакъл и в което се случва този. И вие ще видите колко е важно времето, в контекста на което можете да четете този, и не само този спектакъл. Времето през последните два месеца, онова, което ставаше навън, за мен беше изключително важно. То беше страшно динамично, някак си като че ли изчисти картината на малкото градче, в което предстоеше да се случи всичко. Едно малко градче, заобиколено от богат свят, една огромна група бедни хора и някакви абсолютно богати хора. Вие самите съзнавате, че това попада в територията, в която живеем ние самите. В едно време, което ние наричаме бездуховно, ние можем да потърсим отговорите на въпросите: защо то става бездуховно, кое измества духовността? На тези въпроси, които мъчат всички нас, мисля, имах възможността да потърся отговорите тук. Няма да получите отговори, но във всеки случай много дълбоко сме се ровили във всичките възможни варианти, в търсенето им. И любимите ми приплъзвания в жанрове – тук текстът просто пищеше за подобен ход, който аз обичам, защото самата съм, как да кажа, една смесица от жанрове в личен план (смее се). Не искам да говоря много, защото вие ще видите представлението. Изключително ми е важно да го видя чрез вас. Може би сте го чували и от други колеги, но когато застанеш с публика в салона и погледнеш към представлението, някак си съвършено другояче започва да звучи. Репетиционният период беше безкрайно сложен за мен, защото в днешно време е изключително луксозно преживяване да направиш пиеса с двайсет души. Мога да кажа, че то е почти на ръба на невъзможното. В позицията, която имам тук по административен път, предполагах, че няма да ми е толкова трудно, но държа да ви кажа, че това не е така, защото от друга страна пък аз познавам всичките тези артисти, много са ми скъпи - всеки един от тях е по някакъв начин избиран, не е влизал случайно тук, и аз преживявам с тях желанието им да живеят малко по-добре. Те са непрекъснато канени на разни места. Това е изключително съблазнително, много е трудно да се откажеш от тази съблазън, защото тя е част от пиесата, която правим. Вие ще видите колко страшна е съблазънта вътре в пиесата. Когато ме канят някъде да поставя пиеса, лесно мога да кажа: артистите трябва да са тук или това не ме интересува, но да го каже човек в своя театър е много трудно. Те страшно много и всеотдайно репетираха, но казвам ви, технологично е изключително сложно - аз излизам като изстискан лимон, положих огромни усилия, за да не ви изплаша сега като дойда в тези два часа между края на сутрешната репетиция и сега... Виж сега какви работи говоря, само за да се измъкна от по-основни въпроси, нали така? (Смях).


  ЮРИЙ ДАЧЕВ: Няма да ги избегнеш.


  БИНА ХАРАЛАМПИЕВА: Нека да призная и нещо друго. Отдавна мислех за текст, подходящ за Анета, защото тя е от хората, които преминават през годините трупайки, а не изхвърляйки, и има пластове в себе си. Чудесно е, когато харесваш една пиеса и имаш актьор за нея. Това е сбор от благоприятни случаи и ако вълнението ми сега е голямо, то е защото се чувствам много отговорна. Актьорите, които участват - това е огромна част от трупата. С мен са стари бойни партньори като Пенко, като Петьо Калчев и Сашко Кадиев, с който също доста съм работила. С други въобще не бях работила. Много от тях са работили повече при Мариус Куркински, отколкото при мен. Ще ги видите, не мога да ви ги изброя всичките деветнайсет. Юрий ви го обеща, но аз няма да го направя, можете да ги потърсите в програмата, ако са ви любопитни, както на мен са ми не само любопитни, но и много скъпи. Искрено се надявам да направят представлението, което ще видите тази вечер, в най-добрия вариант - това никога не се случва, държа да ви кажа, но очаквам отстъплението да не е голямо. И затова, без да ви моля за снизхождение, надявам се да ви доставим удоволствието, което ние си доставихме по време на работата. Благодаря ви много, имате ли въпроси?


  ЮРИЙ ДАЧЕВ: Искам да направя само едно допълнение. Нашият театър винаги е бил отворен към актьори от други трупи и една от важните, централни роли се играе от Веселин Мезеклиев - известен български актьор, който за пръв път е на наша сцена и който, мисля, има театрална задача, каквато не е имал през последните години.


  БИНА ХАРАЛАМПИЕВА: Много му беше трудно, защото попадна в една многобройна трупа, в която всички се познават. Той е изключително всеотдаен човек - тук работи с нечовешка всеотдайност, и, мисля, че накрая почна да се чувства като част от трупата в творчески и човешки план. Искрено се надявам това да е един успех и за него.


  ЮРИЙ ДАЧЕВ: Имате думата за въпроси.


  КРАСИМИРА ВАСИЛЕВА: Говорите за преливане на жанровете. Според мен основният жанр би трябвало да е гротеска.


  БИНА ХАРАЛАМПИЕВА: Да, само че аз от време на време...


  КРАСИМИРА ВАСИЛЕВА: Се приплъзвате.


  БИНА ХАРАЛАМПИЕВА: Да. Аз не изневерявам жанрово на автора, защото той допуска, даже предполага, гротеската да се развива. Тя става по-тежка при него във втората част. Аз я изчиствам малко и оставям само елементи от нея, като изключим финала, който е в един чист жанр. Но нека предварително да не ви подготвям за това. Водила съм се от интуицията си, която в такава необозрима драматургия е страхотен водач, защото усещаш къде той започва да става по-дълбок. Знаете, че в много голяма степен тази пиеса е повлияна от Брехт, но истината е, че аз чисто брехтови ходове много малко ползвам, да не кажа никак. Вие ще го усетите. Но някак си сме се опитали да ги сдобрим с нашия вариант.


  БОРИСЛАВ КОСТУРКОВ: Г-жо Харалампиева, тази пиеса носи един специфичен хумор, доста чер, дори малко зловещ. Представляваше ли това някакво особено затруднение във вашата работа и при работата със състава?


  БИНА ХАРАЛАМПИЕВА: За мен не представляваше никаква трудност, защото моят хумор е зловещ (смях), но за актьорите не беше толкова лесно.


  БОРИСЛАВ КОСТУРКОВ: За актьорите питам, да.


  БИНА ХАРАЛАМПИЕВА: Трудно им беше, защото някои от тях са в една подкупващо невинна младост. Знаете, че зловещият хумор общо взето е плод на житейски терзания. Вкарвала съм ги в ситуации, в които те гледаха с наивна чистота или ставаха крайно драматични, защото решаваха, че зловещото е драматично; или ставаха комедийни, защото смятаха, че хуморът е нещо, от което на всички им става смешно. Тук според мен иронията е някъде дълбоко, т.е. хуморът прераства в нещо по-особено. Думата "зловещо" много ме зарадва, защото аз много пъти по време на репетициите я употребявах. Вчера една колежка от друг театър, известна актриса, която тези дни има представления и няма да може да гледа, ме помоли да присъства на едно сутрешно въртене, и когато говорихме с нея, тя също употреби тази дума. И аз бях много щастлива! Надявам се, че тя не я е употребила в зловещия смисъл! (Смях.)


  БОРИСЛАВ КОСТУРКОВ: Благодаря ви. А кой играе ИЛ?


  БИНА ХАРАЛАМПИЕВА: Веско Мезеклиев.


  КРАСИМИРА ВАСИЛЕВА: Аз за Веско Мезеклиев мога да кажа само, че е много интересен актьор и беше в авангарда на актьорското мислене още преди двайсетина години, когато го гледахме в "Дзън" на Възкресия Вихърова.


  БИНА ХАРАЛАМПИЕВА: Аз се борих много дълго време с този авангардизъм.


  КРАСИМИРА ВАСИЛЕВА (смее се): Това е интересно.


  БИНА ХАРАЛАМПИЕВА: С тази авангардност в него, но откровено казано, това много помага. Влагам в тези думи, разбира се, и хумор. Той вътрешно е готов за ексцентрични ходове. Свидетелка съм, че малко от мъжете артисти над 50 години успяват да съхранят в себе си вкуса към по-ексцентрични театрални ходове. И когато видя гладен за подобни ходове артист, се чувствам добре.


  ЮРИЙ ДАЧЕВ: Въпроси?


  БИНА ХАРАЛАМПИЕВА: Юри, ние дали не измъчваме хората? С най-голямо удоволствие ще ви дам време за по една цигара, защото искам да отида да си видя артистите - да ги целуна, цели двайсет са на брой.


  ЮРИЙ ДАЧЕВ: Така че, ако закъснее спектакълът, това е причината - ще се целуват (смях). Приятно гледане, благодарим ви.


  



  ИНТЕРВЮТА


  



  ПОРОЧНИЯТ КРЪГ НА МИС КАСИЕЛ


  Ретро интервю с Касиел Ноа Ашер *

  - Имате интересна теория за "творческата лудост". Бихте ли я споделили?


  - Има съществени и несъществени лудости. Несъществените са крехка смесица от агресия, амбиция и юношеско безпокойство - тъпотии, които отдавна захвърлих. Съществените лудости са онези импулси, които човек инстинктивно усеща, че са добродетелни и правилни, макар и себеподобните да ги намират за "куку". Заради несъществените лудости си имах неприятности със себе си. Заради съществените лудости "Амок" и "Oxygen" си имах неприятности с другите. Винаги е за предпочитане да имам неприятности с другите. Всъщност това ми е от полза.


  - В какво се изразяват съществените неприятности?


  - "Амок" е създаден с минимум пари. Понякога актьорите играеха без хонорар. С вяра и удоволствие! 50-то "Амок" изиграхме на 18.01.2003 г. в Сатирата. Бюджетът на "Oxygen" е 24 хил. лева. Вложени от частни меценати с пълното съзнание, че това ще е некомерсиално представление. След седмия път "Oxygen" беше свален от афиша на Народния театър, не без помощта на Стефан Данаилов и Пламен Масларов. Предполагам, че не са го гледали, но твърдяха, че спектакълът уронва морала на "първата" ни сцена.


  - "Oxygen" обаче възкръсна.


  - Преместих "Oxygen" в "Червената къща". Превърнахме се в нещо като хибрид между зидаромазачи и каскадьори. Опаковахме целия таван на Голямото ателие и покрива. Беше януари и валеше върху декора като във филм на Тарковски. Публиката се топлеше под газови чадъри. По стените се прожектираше филм на Богданов / Мисирков - ние, безплътни щастливи духове от едно друго време, заблудени, че институция като Народния театър може да понесе въздуха на "Oxygen"... "Червената къща" смени контекста на историята. Теренът напомня за параклис. Издраните стени придават на прекрасния претенциозен декор усещане за сън и ексцес. Премиерата се състоя при -11 градуса. След това един от актьорите напусна завинаги.

  Касиел Ноа Ашер и Диана Добрева в "Oxygen"


  



  - В какви цветови гами са постановките "Амок" и "Oxygen"?


  - Клодел в "Амок" е Синьо. Нахално студено, модерно Синьо. Синьо, което прави дразнеща дори светлината на свещ. Поглъщащо. "Oxygen" е Червен от похот и захар. Червеното на критичните обстоятелства и розите. Като задника на песоглавеца, като цвета на кръвта... Червеното разярява бика - Червеното събаря бика. Червеното на смъртта - като любовно послание. Клодел в "Благовещение за Мария" е сребрист и светещ. Сребро, мед, лазур.


  - Текстовете на Пол Клодел май имат хипнотично въздействие върху вас?


  - Историите на Клодел смущаващо напомнят "Алиса". Героите му въвеждат друго време - времето на съня. Композициите му са специфични не само в недостъпността си за разбиране, но и поради факта, че както в сънищата, човек не знае в какви подземни пещери ще попадне в следващия миг - дали сред "хвърчащите като тапи за шампанско разкъсани тела на китайци" ("Амок") или в еротичния пъкъл, който открива в лудостта си момичето от "Oxygen". Тези герои си служат с тайнописи, приказни шифри, иносказания. Лещата на очите им оцветява всичко в трип-цветове. Техният сън е само покана за пътуване, само отправна точка за саморазкриване и светоразкриване. Zahnschmerzen im Herzen (зъбобол в сърцето). Клоделовите персонажи са неподвижно тъмно море в най-силната буря. Лунатични, медиумни същества, изтерзани от невъзможността за сливане. В "Oxygen" са ми под ръка едно цинично "старо момче" (Томас - Д. Звънчаров), една магьосница, която вади от ръкава си ту пламъци, ту кървава глава (Леки), и двама избягали влюбени (Лен, Март). Когато става "размяната" между двойките, наоколо остава да витае духът на злокобността - получаваш впечатлението, че по високото хубавко курве в кич халатче е полазила отровна тарантула. Мракът винаги ме е привличал. Сигурно защото хората чувстват, че нощем се освобождават. В "Oxygen" слязох доста надолу в този свят на натрапчивост, на маниакална крайност, за да покажа как ние самите се настройваме и нагаждаме към неща, които изглеждат добри, но в действителност са лоши за нас... Колко добре изглежда всичко на повърхността, а отвориш ли вратата, навсякъде вони на развала. Именно противопоставянето на доброто и злото придава на "Oxygen" необходимата приказност: от садомазохистичните улични артисти (Ф. Аврамов, К. Кузманова) до добрата фея (М. Дупаринова). Спектакълът разказва и за амплитудното отклонение между милосърдието и жестокостта, присъщи на Март (Д. Добрева) и непокварената красота, криеща се в анатомията на кошмарите при Леки (K.N.Asher)... "Сумрачната" музика на Малер, "ангелския глас" на Диаманда Палас... Когато играя Леки в "Oxygen", само си повтарям: "Ти си черен ангел... Запомни, ти си черният ангел".


  - Освен "черен ангел", вие сте режисьорка и мениджърка.


  - Чудесно е да се занимавам с всичко в постановката: костюми, режисура, мениджиране, игране. Красиво е да не спирам, да не сядам, да не заспивам и да не се обръщам назад. Репетициите никога нямат един и същи вкус, нито вкуса на нещо друго. Прекрасна репетиция може да се случи и на някоя поляна или на чаша добро вино. Всъщност окултният ми стимулатор е виното. Обожавам звън на кристал. Правенето на театър е като еротиката: то е наслада от излишеството. Ефрос казва, че сериозните представления се предопределят "от постоянната необходимост да се пречупваме и страдаме"... Аз и останалите "рискуваме" представлението за забавление и красота... Репетиция, от която зависи цялото приключение, цялото веселие, цялото значение и цялата чест.


  - Значи в такава атмосфера прохождат уникалните ви спектакли.


  - Разбрах, че ако човек е на път да намери любов дори и в ада, то той непременно ще премине нощта и ще открие светлината в другия край на тунела. В спектаклите ми има контрасти: в живота има толкова много зловещи, както и много прекрасни неща. Признавам, че понякога създавам атмосфера, заради самата атмосфера. Свободното "плаване" в нищото е инструмент, който отнася и мен, и публиката, в нетърсени, неведоми места. Нещо като закъсняла сюрреалистка, която оперира с мрачни магически видения. Хубаво е, че изхвърлям от себе си тези дивотии и си оставам нормална. Познавам режисьори, които правят много спокойни, уравновесени спектакли, но сериозно ме плашат като хора.


  - Как мотивирате артистите?


  - В групата, която работи върху мое представление, всички се обучаваме да говорим определен език. Подстрекавам артистите си да изпитват пориви, които са склонни да потиснат, необичайни и плашещи за тях. Обичам да работя по интуиция, без да говоря прекалено много... На някаква репетиция Диана се чувстваше безпомощна и започна да си пее онази стара броилка "онче-бонче", а аз й казах: "Защо не направиш така целия монолог на полудяването, цялата молитва "Отче наш"?" Всичките ми съмишленици са самоуверени романтици. Докато сме заедно, те обичат баналния мит за човека извън закона. Личността им съществува в състояние на овладяна шизофрения. Вярват, че плуват срещу течението, това ги прави фотогенични и аз ги желая. Даниел, Десислав, Юли, Гого, Диана, Рада и Марги, Маргарита Дупаринова, Краси, Чобанов, Мисирков, Богданов... Благодаря за доверието и благородството!


  - Не пропуснахте ли някого?


  - Филип Аврамов - един паметен образ във виолетовата коприна на дъното на мозъчната ми кутия. Той ме кара да осъзная красивото. А то никога не е нещо, което вече си правил или ти се удава трудно. То е нещо, което правиш за пръв път в живота си, със себе си и с другите, и което захвърляш в безкрая, преди да е успяло да добие мъртвата си форма.


  - Вълнуват ли ви спектакли извън вашия творчески лабиринт?


  - "Археология на сънуването" на Галин, "Градината на пеещите фикуси" на Иво Димчев, "Заспало куче" на Масаки Ивана - възхищавам им се! Добрият театър е в нелегалност.


  Интервюто взе Веско Коев


  __________



  * Първа публикация - сп. "Театър", бр. 5-6 / 2003


  



  КЪТ НА ТЕАТРОВЕДА


  



  ДНЕШНИЯТ ДЕН НА БЪЛГАРСКИЯ ТЕАТЪР

  Красимира Василева


  



  
    „Хамлет“ в Народен театър „Иван Вазов“


    „Когато дъждът спря да вали“ в МГТ „Зад канала“


    „Деца на света“ в Младежки театър „Николай Бинев“


    „Последната тайна на Фреди Меркюри“ в КТ „Възраждане“

  


  



    След демократичните промени нашият театър безспорно се зарадва на свободата си по отношение на репертоара. Заредиха се със задна дата постановки на Бекет, Йонеско, Жьоне, съвременна западна драматургия. Стефан Москов, Александър Морфов, Бойко Богданов, Възкресия Вихърова навлязоха стремително в режисьорската работа и завладяха вниманието на публика и специалисти. В по-ново време Явор Гърдев се наложи със сериозен професионализъм, оригинален талант и съвременно усещане за театър. Но заедно с тези постижения се появиха големите финансови проблеми на театралното съсловие, които и до днес не са решени. Желанието на по-голямата част от съсловието за промяна на стилистиката в актьорското майсторство, години наред подчинявано на руската школа, насаждана още от студентската скамейка в НАТФИЗ ”Кръстьо Сарафов”, така и не се осъществи. Плановете за премахване на щатните бройки, за по-свободно движение на актьорите бяха парирани отново главно по финансови причини. Най-новата реформа обуславя заплащането на конкретния актьор съобразно печалбата на конкретния театър, така че от самосебе си днес се утвърждава комерсиализация в работата на театрите, зависими от продажбата на билети. Прекрасно е, че много театрални зали бяха ремонтирани и обновени, но вътрешният живот на театралния организъм продължава да линее. Като че престижността на актьорската професия изчезна, увлечението на обществото е повече насочено към изявите на актьори в сериали и шоу програми, впрочем, далеч по-доходни от заплатите по ведомост в театрите. Това е причината много талантливи актьори да предпочитат по-повърхностната, но много по-добре платена изява в телевизионни предавания и филми. За чест на българските театрали трябва да се каже, че геройски издържат на бедността, а някъде и на неуважението, но държат на високия професионален критерий и добрия вкус. Но докога - не се знае.


  



  „ХАМЛЕТ” В НАРОДНИЯ ТЕАТЪР


    Режисьорът Явор Гърдев в продължение на четиринайсет години е подготвял в мислите си този спектакъл - и това е логично, тъй като става дума за най-великата пиеса. Навремето Сава Хашъмов остана в съзнанието на зрителите завинаги с тази роля. Сега младият Леонид Йовчев постига изключителен успех. Той владее блестящо психофизиката си, предлага текста по много съвременен начин. Ще го видим в лесно смъкващ се анцуг, с фитнес наколенки, а в сцената с демонстрация на лудостта му пред Офелия – и танцуващ чисто гол под натуралния проливен дъжд благодарение на богатите възможности на техническото оборудване на сцената на Народния театър. Сценографи са Никола Тороманов и Даниела Ляхова, а за сцената с театър в театъра - „Мишеловката”, оформлението е на Венелин Шурелов и много напомня неговите известни инсталации. Металната конструкция, задвижвана от въртящата се сцена, напомня за друг спектакъл на Явор – „Крал Лир”, и като че ли вместо да динамизира действието, по-скоро го забавя. Водата доминира на сцената – Офелия (Весела Бабинова) се удавя в малък водоем, облечена в стилна бяла булчинска рокля, след като е минала през импровизираната пътека в залата. В ролята на Клавдий Мариус Куркински внася известна доза ретро-патетика в изпълнението си - много подходящо, своеобразна препратка към големи театрални звезди и от миналото. Той се откроява и с перфектната си култура на словото. ”Да бъдем или не?”- това е отвореният въпрос на Явор Гърдев, който вълнува човечеството. Няколко песни на Адел в превод (субтитри) може би се опитват да прехвърлят мост към съвременна Англия. В името на осъврeменяването е и смяната на хладното оръжие в спектакъла с револверни изстрели - но този излишен буквализъм е напълно ненужен. Почти четиричасовият спектакъл ни радва с прекрасния, но като че не напълно използван актьорски състав. Основателно в центъра на вниманието е само Хамлет. С този нов прочит на пиесата на Шекспир зрителят е пределно провокиран по отношение на съвременния прочит на едно класическо произведение.


  



  „КОГАТО ДЪЖДЪТ СПРЯ ДА ВАЛИ“


    Малък градски театър „Зад канала” винаги се е отличавал с оригинален избор на репертоара си. В случая това е австралийска пиеса от съвременния автор Андрю Бовел. Действието, което се развива през 2039 година, проследява съдбата на седем души от различни поколения - началото на фамилията тръгва от Англия и стига до Австралия. Обединява ги по някакъв начин рибената супа и неспирния дъжд. Като в капка вода в семейните взаимоотношения се отразява световния дисбаланс - липсата на равновесие в околната среда рефлектира върху човешкия живот. Явно тази нагласа към екологична хармония е спечелила младата филмова режисьорка Зорница София Попганчева, която успешно се е пласирала в театралното пространство. Сценографията и костюмите са на Чавдар Гюзелев. Той е прекалил с използването на пластмасови щайги, от които създава трансформиращи се в различен интериор неутрални стелажи. Композиторът Калин Николов ни залива с музика с перкусии, песен на китове и др. Пенко Господинов играе две роли, Илка Зафирова подчертава възрастта на фамилен доайен, Иво Аръков, Ирини Жамбонас, Василена Атанасова, Христина Караиванова и Петър Калчев създават облика на една фамилия през годините. А ние се чувстваме приобщени към тази гледна точка от птичи поглед на нашия днешен и бъдещ живот.


  



  НОВА ПИЕСА НА СТЕФАН ЦАНЕВ В МЛАДЕЖКИЯ ТЕАТЪР


    Мъж и жена в третата възраст в крайпътно ханче. Децата им отдавна са в чужбина. Това е основата на „Деца на света”- пиеса-протест, която показва проблемите на България през погледа на автора. Доротея Тончева и Стефан Мавродиев са в ролите на двамата стари хора. Третото действащо лице е магистрална проститутка, бивша учителка (Гергана Христова). Постановката е дело на проф. Красимир Спасов, който явно много харесва текста - до такава степен, че преповтаря фрази и ситуации, излишно удължава спектакъла, а след смъртта на героя викът на героинята ”Боже”, с който завършва спектакъла, прозвучава прекалено патетично. Сценографията на опитния Красимир Вълканов е семпла и неангажираща. За съжаление, от постановката лъха остаряло мислене, повечето от репликите звучат декларативно и публицистично. Хуморът е с лош вкус, коментарите за магистралите са изтъркани и почти плакатни. Авторът предъвква едни и същи теми до положение на досада и без те да са художествено оцветени. В течение на действието разбираме, че той е съкратен флейтист от филхармонията, а тя - съкратена учителка. Тези взети от живота персонажи, чрез които Стефан Цанев иска да покаже незавидното положение на интелигенцията у нас в момента нямат психологическа дълбочина и са илюстративни.


  



  „ПОСЛЕДНАТА ТАЙНА НА ФРЕДИ МЕРКЮРИ”


    Пиесата на известната театрална журналистка Ирина Гигова е реализирана на малката сцена на Камерен театър „Възраждане”. Режисьорът Съни Сънински е раздвоил образа на Фреди - той се изпълнява от Свежен Младенов и Анатоли Лазаров, като двамата попадат в различни ситуации. Георги Златарев е в ролята на Рудолф Нуреев и в диалозите Фреди - Руди пред зрителя се разкриват характерите на двамата творци. Всъщност, въпреки тези нафантазирани диалози, пиесата е близо до документалното. Любимецът на публиката, роден в Занзибар и стигнал върха на световната известност, ни става много близък, а с цитатите от най-известните му песни публиката се докосва до изкуството му. Удивително е как в малкото сценично пространство трупата на театър”Възраждане” съумява да постигне мащабното звучене на групата „Куин” и да изправи публиката на крака. Голям успех на малък спектакъл, изграден с добър вкус, чувство за мярка и сериозна доза вдъхновение. Сценографията на доайена Невяна Кавалджиева е в съчетание на черно - плюш и кадифе, и сребристо - звездите, обозначение на успеха.

  Б. Костуркова, И. Константинов, К. Величкова и Н. Поляков


  



  ИРИНЕЙ КОНСТАНТИНОВ (директор на Театър "София"): Много ви благодаря, че успяхте да отделите време и да дойдете при нас. Безкрайно ми е приятно да се събираме по този повод, безкрайно ми е приятно, че за втори път, благодарение на Банка ДСК и Театър "София", правим този конкурс, в който все повече намирам смисъл. Защото чрез пиесите, които четем, разбирам какво е настроението на онази част от хората, която най-тънко улавя политическите и социалните проблеми. Радвам се също така, че благодарение на този конкурс в портфейла на Театър "София" се появява още една пиеса. Условията изискват да я поставим и да я видим на сцената на театъра. Тук отварям една скоба, за да ви кажа, че бяхме в Лондон преди две седмици, където играхме прежде спечелилата пиеса "Гъдулката гори", заедно с още едно представление, пак моноспектакъл, на Здрава Каменова "Когато рокът беше млад". Безкрайно приятно беше, и за нас играещите, т.е. за театъра, който гостуваше там, и за хората, които присъстваха, включая и за чуждоговорящите. Имаше англичани, имаше двама французи, имаше и двама колониално произведени...


  БОРИСЛАВ КОСТУРКОВ: Азиатци.


  ИРИНЕЙ КОНСТАНТИНОВ: ... които бяха съпричастни към българската култура. Няма да забравя разговорите ни след това. Там има неголяма българска колония от актьори, на които, слава богу, това даде някакъв тонус да работят и да направят нещо. Така че, пак казвам, смисълът е налице, случката я имаме, вторият конкурс на Театър "София" за драматургия завърши. Позволете ми сега да дам думата на Богдана Костуркова, за да обяви решението на журито.


  БОГДАНА КОСТУРКОВА: Здравейте, първо ще ми позволите да ви представя комисията, която прочете пиесите и взе решение. Започвам от г-н Николай Поляков, който след малко ще ни напусне, защото има репетиция на пиесата "За какво е нощта" от Майкъл Уелър, до него е г-жа Камелия Величкова, представител на Банка ДСК, до нея е проф. Камелия Николова, шеф на Катедрата по театрознание към НАТФИЗ, мисля, че няма нужда от допълнително представяне. Имаме още двама участници в комисията, това са режисьорът Стайко Мурджев и театроведът Димитър Стайков. Единият е на възстановителна репетиция в Пловдив, а другият е болен от грип. Двамата се извиняват, че не могат да присъстват тук. Председател на комисията беше г-н Ириней Константинов. А сега аз, в качеството си на един от членовете, имам удоволствието да ви съобщя, че след като прочете 71 от постъпилите 73 пиеси - две отпаднаха от конкурса, защото не отговаряха на условието да не са публикувани и да не са участвали в други конкурси, комисията единодушно реши, че наградата получава пиесата на Оля Стоянова "Покана за вечеря". Комисията обръща внимание и на творбите: „Без вълнения“ от Ружа Лазарова, „Смърт с кисело зеле“ от Юлия Каракашева и Никола Статков, "Човек в коридора“ от Деляна Манева , „Обикновени разговори“ от Илиян Николов и „Облаче“ от Александрина Делова . При положение, че получим съгласието на авторите им, не сме успели да разговаряме само с единия от тях, ще издадем томче с тези пиеси, както постъпихме и при първия конкурс, което ще разпространим безплатно в театралната мрежа на България. Това включва библиотеките към Съюза на артистите, театралните институти и всички български театри. Мисля, че това е, което очаквахте от нас да кажем. Ако имате въпроси, ще ви помоля да започнете с тези към г-н Поляков, за да може след броени минути да ни напусне.


  ИРИНЕЙ КОНСТАНТИНОВ: Аз само ще си позволя, Богдана, да кажа, че тук е Ружа Николова - това е Ружа Лазарова, вероятно. Тя има две имена, така е записана по пиесата, с която е кандидатствала. Ружа Лазарова има току-що издадена книга...


  БОГДАНА КОСТУРКОВА: Втора в България.


  ИРИНЕЙ КОНСТАНТИНОВ: Да, след "Мавзолей", купих си я онзи ден на Панаира на книгата... Николай, извинявай, че те прекъсвам. За мен беше чест, че тези хора се включиха в жюрито. Обхванахме всички поколения, всички професии, всички възможности да получим най-добрата гледна точка за това, което четем. Имахме много сериозни разговори по време на 6 - 7 срещи, ако не се лъжа, с което минахме етапите на едно четене, второ четене... Постепенно отсявахме, събирахме... Съжалявам, че отпаднаха две пиеси, които вече бяха публикувани, ти спомена за тях.


  БОГДАНА КОСТУРКОВА: Да.


  ИРИНЕЙ КОНСТАНТИНОВ: Надявахме се, че нещо ново ще се вмъкне, но за съжаление останаха тези, за които Богдана ви каза... Извинявай, Николай.


  НИКОЛАЙ ПОЛЯКОВ: И от мен какво се иска?


  ИРИНЕЙ КОНСТАНТИНОВ: Да поставиш пиесата, която е спечелила (смее се) - де да знам: да кажеш няколко думи, преди да отидеш на репетиция.


  БОРИСЛАВ КОСТУРКОВ: За да се допълни вашето представяне - пиесата, която е победител, моноспектакъл ли е, за повече актьори ли е? Какъв е характерът на самата пиеса и защо този път броят на заявените пиеси за участие е по-малък? По-малко ли пишат вече събратята драматурзи?


  БОГДАНА КОСТУРКОВА: Не, повече конкурси има.


  ИРИНЕЙ КОНСТАНТИНОВ: По примера на нашия театър направиха няколко конкурса - не че откриваме Америка. Слава богу, че добрият пример е заразяващ, и има още няколко конкурса: и в Благоевград, и в Младежкия театър, и на няколко други места.


  РЕПЛИКА: В Габрово.


  ИРИНЕЙ КОНСТАНТИНОВ: В Габрово, да, няма нищо лошо.


  НИКОЛАЙ ПОЛЯКОВ: Моето впечатление от този конкурс е, че имаше много пиеси. Седемдесет и няколко пиеси са огромен материал. Ако от заявени десет пиеси, една може да спре погледа на театрал, това е много добре. Въобще аз мисля, че Театър "София" печели от това, че не само награждава някаква пиеса и ще издаде сборник, а че започва да отглежда кръг от автори, в които има прекалено много капацитет за театър. Дано повечето от тези хора, които са млади и което е най-доброто, разберат простата истина, че една пиеса се ражда не на компютъра им, а в театъра, и да имат търпението и шанса да работят с театър. Това е пътят. Идеални пиеси или текстове се раждат може би само при Пинтър и при Олби, но и за тях съм чувал, че накрая пишат ремарките на готовия спектакъл. Като го направи режисьорът, като го изиграят артистите, те дописват ремарките и казват кое как да се прави по-нататък, защото истинското раждане на пиесата е в театъра. Това е шансът на Театър "София", защото тук в този списък има поне десетина човека, в които има хляб. Това е моето впечатление. Повечето от тях са млади, което е много приятно. Има едно момиче в Пловдив - Пламена Живкова, занимава се с журналистика - въобще те се оказаха много шарени като професии хора. Споменавам нейното име не за друго, а заради възрастта й: 27 - 28 години. Изумително познание на обществени събития, на човешка психология - впечатляващо. Друг е въпросът до каква степен пиесата е готова за работа. Лично мен това ме занимаваше повече по време на конкурса, като разглеждахме тези пиеси... Ще ви издам и една тайна: общо взето с особено мнение подписваме всичките пиеси, няма как да бъде другояче. Ние по свещения принцип на демокрацията - с вишегласие, избрахме пиесата, която спечели конкурса.

  Н. Поляков


  



  ВЪПРОС: Но ви беше трудно, нали?


  НИКОЛАЙ ПОЛЯКОВ: Беше трудно, защото много различни впечатления, предпочитания и пристрастия имаше... Да не ви отегчавам повече... но само още нещо да кажа на тези млади хора, допълвайки тезата, че истинската пиеса се ражда чак на сцената: от дългото си мотане в театъра знам, че дори пиесите на Иван Радоев, на Джагаров, на Георги Марков, се раждаха в театъра. Благодаря ви за интереса към конкурса. Моля да ме извините, аз наистина трябва да отида на репетиция. Много се радвам, че и Радио Алма Матер е тук. Това за мен е изключителен комплимент, благодаря.


  ИРИНЕЙ КОНСТАНТИНОВ: Приятна работа, Николай, благодаря.


  БОГДАНА КОСТУРКОВА: Може би трябва да кажем честито на Оля Стоянова, която закъсня.


  ОЛЯ СТОЯНОВА: Аз нищо не зная.


  ИРИНЕЙ КОНСТАНТИНОВ: Тя не знае.


  БОРИСЛАВ КОСТУРКОВ: Честито.


  ИРИНЕЙ КОНСТАНТИНОВ: Това е спечелилата конкурса авторка Оля Стоянова.


  ОЛЯ СТОЯНОВА: Даже не очаквах.


  БОРИСЛАВ КОСТУРКОВ: Може ли две думи - за пиесата нещо да кажете? Как се е родила?


  ОЛЯ СТОЯНОВА: Пиесата се казва "Покана за вечеря" и поводът е едно неприятно събитие, на което присъствах тази година - раздялата с един човек, т.е. загубването му... Мислех си как в един момент всеки, който е имал някакви връзки с този човек, почва да прекроява историята и тя звучи различно, погледната от всеки ъгъл. Разбира се, няма прави или грешни подходи, просто в един човек се сблъскват много гледни точки, и си мислех, че има вариант да се напише това с хумор, в смисъл, с добър, с човечен хумор, а не с...


  БОРИСЛАВ КОСТУРКОВ: Дебелашки.


  ОЛЯ СТОЯНОВА: Да, дебелашки. Написах я, докато бяхме в болница с малкото, за два дни. Така че не съм убедена дали е достатъчно добра, т. е. аз имам моите си съмнения.


  КАМЕЛИЯ НИКОЛОВА: Ами, пиесата все пак е избрана, и аз да кажа няколко думи. Пиесата все пак е избрана от 71 текста - първо бяха 73, но два отпаднаха по регламента на конкурса, тъй като са публикувани. Така че това вече е достатъчна заявка за качеството й. Разбира се, понеже вие малко закъсняхте, присъединявам се към това, което каза и Николай Поляков, че една пиеса винаги се доработва, тя се прави в театъра. Дори достатъчно условие за това или доказателство за това е, че и в Англия, и в Германия, и във Франция - големите театрални култури, публикуват текста, след като вече е поставен. Даже, знаете, че в началото на пиесата е първият състав, който я е правил. Така че това е мярката... Текстът така или иначе е много интересен и не напразно журито накрая се обединихме около това решение. Като цяло ми се ще да кажа - тъй като прочетох с голям интерес всички пиеси, които участваха в конкурса - наблюденията си. През последните години съм участвала в доста конкурси за нова българска драматургия. Участвам и в една международна група за нова европейска драма, така че имам и някакъв по-широк поглед върху новото драматургично писане в Европа в момента - писането за театър. И смея да кажа, че ми беше страхотно интересно това, че повечето от тези текстове бяха добре написани. Не просто грамотно, не с разбиране за това какво представлява театърът, а на един актуален, съвременен, интересен език, и това беше много важно - едно съвременно писане. Що се отнася до тенденции, за себе си откроих три: освен доброто писане, все още новата българска драматургия - новите текстове, до голяма степен се съсредоточават върху междуличностните отношения. Това е тема за един по-дълъг разговор и, разбира се, като театровед и историк на театъра, заедно с колегите, ни е интересно да си разсъждаваме върху него, но така или иначе това е наблюдението. Почти всички от тези текстове са върху междуличностните отношения, върху техните проблеми, дилеми и неща, които излизат оттам. Втората важна тенденция е, че все още сме много гледани - това, разбира се, е важно - в собствените преживявания, в онова, което човек изпитва, когато се сблъсква с неприятностите, проблемите, грубостите на средата, но всичко това е видяно изцяло през личния, през субективния поглед на човека. И третото ми наблюдение - тенденция за съвременната ни драматургия - е насочването към камерния текст, към текста за едно малко пространство. Разбира се, всички сме все повече реалисти, за добро или лошо, и чавек си дава сметка, че това е по-лесно да бъде поставено. Но при писането, особено когато се участва в конкурс, ми се срува, че на хората, които искат да пишат текстове за театър, им липсва оня размах на въображението, който да провокира и театралната практика. Все още има едно следване на реалността такава, каквато е, за да се впишем в нея, а не толкова, за да я предизвикваме. Това е много важно да се каже за нашата нова драматургия. В този смисъл преди няколко години изпитах голямо затруднение да предложа два български текста за публикация в тази европейска мрежа, където от всяка държава трябваше да участват по два текста. В крайна сметка мисля че влязоха Камен Донев и Юрий Дачев. Това беше и коментарът на международните колеги, че са прекалено втренчени в едни тесни субективни преживявания... И в заключение, онова, което все още не достига в драматургията и в театъра като цяло, това е писането в различни жанрове - различни видове театър. Все още сме съсредоточени главно върху един-два вида театър, като текстове за театър. Поне това, което представихме и в конкурса. Докато текстовете провокации за различни видове театър, ако щете, от драматургия за танцов театър, та до големи, мащабни политически проблеми, да речем вербатим (буквален - б.р.) театър, документалният театър, е една много сериозна тенденция в театъра днес. Все още има много малко такива текстове за театър. Това са едни такива общи заключения, но като цяло аз четох с удоволствие почти всички от тези текстове и смятам, че това беше един добър конкурс. Изборът, наистина, не беше лесен. От добри като цяло текстове, както казаха и колегите, отсяхме десетина пиеси, в които вече ни беше доста трудно и буквално на гласове накрая бяха разпределени.


  ПЕНКА МОМЧИЛОВА: Кои са тези два жанра, които преобладават?


  КАМЕЛИЯ НИКОЛОВА: Това са драматургичните текстове за интимния камерен театър и текстовете, които работят в конвенционалния, в най-добрия смисъл на думата, тип театър, т.е. чрез междуличностни отношения се говори за проблемите на деня, на човека и на съвременния свят. Това са двата вида театър - едни и от най-проверените, но въпросът е, че нямаше текстове, които да провокират и да работят в други посоки, да речем, както казах, документален театър или вербатим, или други видове.


  ИРИНЕЙ КОНСТАНТИНОВ : И все пак... (забелязва, че Александър Хаджихристов иска да вземе думата). Извинявай. Това е моят съученик и приятел Александър Хаджихристов... Много живот е минал през нас и покрай нас и се радвам да го видя тук... За различните гледни точки: Николай каза, че пиесата се доказва, когато от това положение (вдига лист хартия) се изправи така, т.е. текстът оживее на сцената. Когато четеш пиесите или когато се изправиш пред наградената пиеса, както беше на миналия конкурс с "Гъдулката гори", истинският резултат го виждаме сега. Неслучайно ви разказах за случките в Лондон, за срещите с публиката тук в Зала "49". Спомням си и за фестивала на камерните спектакли във Военната академия - една незабравима лятна вечер, където този условно наречен салон беше пълен и беше страхотно преживяване. Това е някаква победа за текста, изправил се на сцената. Но въпреки това, смея да кажа, в рамките на конвенционалния театър имахме различни текстове, гледни точки, почерк, начин на изказ, различен стил на писане. Безкрайно различна е пиесата на Деляна Манева от тази на Юлия Каракашева и Никола Статков "Смърт с кисело зеле", т. е. опитахме се да включим целия спектър на съвременно писане, на съвременен изказ, в този сборник и в конкурса. Но в края на краищата всичко това не би се случило, ако нямахме разбирането и безкрайната помощ на Банка ДСК. Искам да обърна специално внимание на това и да благодаря на тази институция в лицето на г-жа Камелия Величкова, защото от една дума се разбрахме с г-жа Виолина Маринова и нейния екип. Когато отидохме при нея и й казахме за какво става дума, без много да убеждаваме присъстващите и без много да говорим за смисъла на това какво би произлезло, те казаха "да, подкрепяме, започвайте да работите, ние ще ви помогнем". Това е много ценно за нас и не само, че завоювахме доверие в началото, но през годините - вече четири, го затвърдихме по някакъв начин. Надявам се това да продължи. Безкрайно благодаря на вашата банка, Камелия.


  КАМЕЛИЯ ВЕЛИЧКОВА: Аз искам да кажа само едно изречение. Обикновено банките се възприемат като едни хладни институции, да не кажа враждебни, и затова беше нужно да пречупим този стереотип като осъзнаем в какво общество живеем, какви са хората, които обитават това общество, какво ги вълнува. И тези референции ние при добро желание можем да превърнем в една обществена стратификация, защото видяхме толкова много гледни точки, толкова много подходи към интерпретацията на действителността, които ни дават много ясна представа за контекста, в който сме потопени. И най-формално нашата подкрепа за Театър "София" е част от корпоративната ни социална отговорност.


  ИРИНЕЙ КОНСТАНТИНОВ: Как хубаво звучи.


  БОГДАНА КОСТУРКОВА: Да.


  КАМЕЛИЯ ВЕЛИЧКОВА: Това е клишето.


  ИРИНЕЙ КОНСТАНТИНОВ: "Подкрепата е част от корпоративната социална отговорност".


  КАМЕЛИЯ ВЕЛИЧКОВА: Но смея да кажа, че в процеса на съпътстващи дейности с Театър "София" установихме едни приятелски отношения, което като резултат, мисля, че е изключително ценно и взаимното проникване на този хладен финансов сектор с вълненията на сцената е нещо, което може да служи за модел на други такива синкретични явления.


  ИРИНЕЙ КОНСТАНТИНОВ: Това се събира в двете думи от соца: сътрудничество и взаимопомощ.


  КАМЕЛИЯ ВЕЛИЧКОВА: Да, то нищо ново не е открито под слънцето, само терминологията се различава.


  ИРИНЕЙ КОНСТАНТИНОВ: Александър Хаджихристов.


  АЛЕКСАНДЪР ХАДЖИХРИСТОВ: Тук сме в една линия - младостта и хората, които си отиват, и се радвам, че в анализа вие показвате как трябва да се награждават младите хора. Първо трябва малко да ви защитя: не мога да разбера защо се оправдавате - какъв е жанрът и колко са пиесите. Работата на Театър "София" е една мъчителна работа, като на всеки театър, защото той трябва да изнамери словото. Словото, което е двигател на тази цивилизация. Много така е и оправданието на Банка ДСК. За разлика от другите български банки тя инвестира в душите на хората. Най-сетне виждам една банка, която инвестира в идеи, в човешки качества, защото знае, че печалбите й идват от хората и от идеите, а не само от далаверите. Когато говорим колко млади хора трябва да са наградени, аз съм дълбоко убеден, и трябва да защитя тези, които не са наградени днес: няма млади, няма стари, има добре написана литература и лошо написана литература, както е казал Николай Райнов. Които сме се проявили като графомани, не сме наградени, които са вкарали идеи, са наградени. Друг е въпросът, че трябва да се търси не формата, и не съдържанието. Въобще не съм съгласен с Поляков: къде се раждала пиесата. Театърът се е родил, защото някой е написал нещо. ""Преди всичко беше словото" - е казал началникът", както казва Бойко Борисов. В началото е словото. И ако няма хубаво слово, няма театър. И чест му прави, ако Театър "София" търси хубавото, честното и атрактивно написаното слово. Разбира се, че спектакълът е жив, че живее, за разлика от филма, въпреки че има ограничено време - границата на един спектакъл. Какво остава? Остава написаното, нали колеги, значи е важно словото. Спектакълът, гениален или не, живее, доразвива пиесата и умира, а след това остава пиесата. И ние затова играем Шекспир, дори си позволяваме да го играем, както ни хрумне. Ужасно.


  БОРИСЛАВ КОСТУРКОВ: За съжаление.


  АЛЕКСАНДЪР ХАДЖИХРИСТОВ: Да. Който иска да си напише друга пиеса "Хамлет", но никой не иска да напише, видите ли, всеки иска върху текста да прави импровизации. Другото, за което се радвам, е, че човекът, с когото се познавам от сто години, разгеле не пише пиеси. Умирам от директори, които пишат пиеси. Той затова е застанал начело, за да е безпристрастен, и е безпристрастен, защото и мен ме... Отгоре на това смятам, че той няма празните и глупави амбиции тази награда да бъде националната награда за драматургия. Значи, това е наградата на Театър "София" и той с колегите край него трябва да филтрира за нуждите на този театър, а не въобще за българската драматургия. За нуждите на Театър "София", който е на едно не случайно място. Това място има духовни, исторически и т.н. задавки. Така че първо поднасям моите съболезнования - да се прочетат седемдесет и девет пиеси е ужасно нещо. Нали, това не е художествена литература, това е един кански труд. Иска ми се това да пожелая: те да търсят и да награждават пиеси за Театър "София", а да не правят национални конкурси. Да не търсят никакви тенденции, ужасно, никакви тенденции. В съвременното опростачване, та дори един руски политик пише, че и там се опростачва народонаселението в резултат на опростачването на медиите, а в медиите влизаме и ние като театър, нали? И Бърнард Шоу е казал, а не аз, че театърът е... аз съм казал, че е религия, но сигурно и той, но той казва, че това е и възпитание. Значи, това е най-важното, вие да толерирате пиеси, които могат да възпитат електората (смях), с извинение. Да живее Банка ДСК.


  ИРИНЕЙ КОНСТАНТИНОВ: Колко е хубаво да имаш такива съученици.


  АЛЕКСАНДЪР ХАДЖИХРИСТОВ: Може да ме назначите за пиар.


  ИРИНЕЙ КОНСТАНТИНОВ: В изказването повече е доброто и положителното. Сашо, приятелю, ние не се притесняваме и не се оправдаваме за нищо, напротив, опитахме се да кажем какво се получи в края на краищата. Че петте пиеси, които избрахме, са абсолютно различни. Те са обхванали целия спектър като възраст, защото единият от авторите е 70 годишен...


  АЛЕКСАНДЪР ХАДЖИХРИСТОВ: Аз съм по-млад.


  РЕПЛИКА: Има време (смях).


  ИРИНЕЙ КОНСТАНТИНОВ: Да, има време. И второто нещо: Николай Поляков каза, че пиесата се ражда в движение. Наистина в началото бе слово, но това слово в съвременната драматургия се превръща в дело. При "Хамлет" всичко е ясно, то може само да се развали. Но това тук може да се съгради в работата. Мечтая за пиеса, която да се доусъвършенства в процеса на работа с екип - с режисьор, с актьорите, със самия автор. Това не успяхме да го направим миналия конкурс, но се надявам този път да имаме времето и енергията да го осъществим. В този смисъл словото е слово, но то може да се усъвършенства. Това, струва ми се, имаше предвид Поляков. Радвам се, че имаме тази възможност - при живи автори, защото какво да усъвършенстваш на Шекспир - нито може да ти се сърди, нито може да ти се противопостави. Нека не забравяме, че Театър "София" е бил театърът на най-големите живи драматурзи. Тук бяха Иван Радоев, Константин Илиев, Стефан Цанев, Кольо Георгиев, Първан Стефанов, т.е. този театър има отношение към словото, има добри чувства към текста и не е случайно, че правим този конкурс. Знам, че не откриваме Америка, но важното е да почнеш. Този втори конкурс доказва, че има смисъл да продължаваме да го правим. Впрочем, много съм словоохотлив. Богдана?


  БОГДАНА КОСТУРКОВА: Аз искам да добавя само едно нещо: така се случи, че на първия конкурс също избрахме още четири пиеси, които публикувахме, и съдбата на тези пиеси е повече от сполучлива и извън Театър "София". Едната е на Иван Димитров, който получи награда в Шумен на Друмевите театрални празници, следващата година имаше премиера в Ню Йорк, а сега се работи в Народния театър, т.е. ние, както се казва, забелязахме един човек, който се посвещава на театъра. Доколкото разбирам, той има втора и трета пиеса, които също се включват в репертоара на театрите. Другият, на чиято творба обърнахме внимание, е Петър Денчев. Той вече има две реализирани пиеси и сам се реализира като режисьор. Ето защо смятам, че съдбата на пиесите, които влизат в портфейла след втория конкурс на Театър "София", има всички шансове да бъде не по-малко сполучлива. На финала искам да кажа, че съм оптимист, защото и в първия конкурс, когато прочетох 145 пиеси, и сега, когато прочетох 73, виждам, че беше естествен напливът на хората, които имат вълнения, да ги предадат на първия конкурс, а сега при втория - след оценките, след избора на театъра, виждам, че участниците в конкурса са по-прецизирани, че хората, които предадоха своите творби, в голямата си част са хора, които разбират, че пишат за театър, защото, няма какво да крием, при първия конкурс бяха подадени пиеси без действие, без никакво познаване на театралната форма. Смятам, че по някакъв начин предизвикахме интереса на хората, които смятат да се занимават професионално с литература за театър и че... не си спомням кой го каза - Николай Поляков или Камелия - по някакъв начин създаваме кръг от хора, които проявяват интерес да пишат за театъра, да пишат драматургия. Надявам се, че на третото издание на конкурса, което предстои след две години, ще имаме много по-мъчителен избор сред равностойни добри пиеси.


  БОРИСЛАВ КОСТУРКОВ: Остава да ви попитаме през кой сезон Театър "София" ще ни покани на "вечеря" с Оля Стоянова (смях).


  БОГДАНА КОСТУРКОВА: Следващия сезон, така е по регламент - единия сезон е конкурса, следващия сезон би трябвало да се реализира пиесата, за да можем, г-н Костурков, 2016 да обявим следващия конкурс с подкрепата на Банка ДСК.


  БОРИСЛАВ КОСТУРКОВ: Живот и здраве.


  БОГДАНА КОСТУРКОВА: Нали!


  ПЕНКА МОМЧИЛОВА: С конкурс ли ще се определи режисьора, както беше първия път?


  БОГДАНА КОСТУРКОВА: Ето, това е въпрос, на който, мисля, че сега не можем да отговорим.


  ИРИНЕЙ КОНСТАНТИНОВ: Знам само, че бихме направили най-доброто, което е необходимо, за да се осъществи тази пиеса. Ако трябва, ще направим конкурс от режисьорите, които да заявят своите намерения.


  ПЕНКА МОМЧИЛОВА: Защото за "Гъдулката" имаше.


  ИРИНЕЙ КОНСТАНТИНОВ: За "Гъдулката" - да. Там беше по-особено, там беше монодрама...


  ПЕНКА МОМЧИЛОВА: А тук колко герои са?


  ОЛЯ СТОЯНОВА: Пет души.


  ИРИНЕЙ КОНСТАНТИНОВ: Една вечеря, една маса хора. Радвам се да й честитя на победителката. За пръв път я виждам. Богдана ми каза: това е победителката, която бавно е вървяла към театъра, не знаейки, че ще спечели.


  БОГДАНА КОСТУРКОВА: Тя тук е в качеството си на журналист.


  ИРИНЕЙ КОНСТАНТИНОВ: На добър час, надявам се, че ще стане едно добро представление.


  ОЛЯ СТОЯНОВА: И аз ви благодаря. Мога да ви кажа само, че такива неща имат смисъл. Аз открих драматургията, в смисъл писането за театър, случайно. Даже си мислех, че писането за театър е възможно най-лошия вариант. Ако иначе си обвързан само с издател и редактор, изведнъж в театъра се оказва, че си част от една огромна верига, което наистина е обвързващо...


  РЕПЛИКА: И депресиращо (смях).


  ОЛЯ СТОЯНОВА: ... И ако няма подобни конкурси, може би на човек в един момент ще му мине желанието. Поне аз така го разбирам. А иначе дава голяма свобода. Ако изчистиш, ако махнеш всички излишни неща и остане чистият диалог, тогава се усеща дали е истинско. Една погрешна дума и вече си прекрачил границата.


  ВЪПРОС: Това първата пиеса ли ви е, писали ли сте пиеси досега?


  ОЛЯ СТОЯНОВА: Миналата година започнах да пиша. Пак с едно такова преживяване - с малкото дете бяхме в болница, 18 дни, почти бях на ръба (смее се). Иначе имам други книги.


  ВЪПРОС: Но за пиеса, това ви е дебютът?


  ОЛЯ СТОЯНОВА: Не, миналата година писах една, която беше селектирана от Яна Борисова за участие в уъркшоп и тази година спечели конкурса на името на Наум Шопов. За мен това е важно, иначе в един момент дали пиша или не пиша, то е без значение.


  РЕПЛИКА: Тоест това е вторият ви драматургичен текст.


  ОЛЯ СТОЯНОВА: Не, имам още два. Аз бързо ги пиша. В момента, в който успея да намеря време, защото имам три деца и както виждате, дори организацията ни е много зле - да пристигнем навреме. Ние сме като тежка хималайска експедиция.


  БОГДАНА КОСТУРКОВА: Имате ли още въпроси - към нас или към победителката?... Благодаря ви, че дойдохте. Ще прочетем какво сте написали за конкурса на Театър "София".


  



  СПИСЪК НА УЧАСТНИЦИТЕ В КОНКУРСА


  



  1. Нели Лишковска „Само свинете са хора“


  2. Златко Енев „Любовна история или ALL we meed is love”


  3. Иван Серафимов „Сравнително лесен начин да станеш безсмъртен“


  4. Миро Енев „Отмъщението“


  5. Веселин Маринов „Мис /Тежестта на короната/“


  6. Георги Димитров „Свободни хора“


  7. Силвия Любенова „Джаз“


  8. Иван Михайлов „Дъщеря му, сина му, родителите му или някой приятел“


  9. Дечко Даракчиев „Аз ли съм“


  10. Магдалена Манчева „Безумна любов“


  11. Петър Караангов „Онова, което мина“


  12. Даниела Колева „Аргументи“


  13. Росица Митева „Пират на кон идва в село“


  14. Банко П.Банков „Под южния кръст“


  15. Мартин Динков „На господин G. с любов“


  16. Яница Христова „Без контрол“


  17. Пламен Антов „Само една малка смърт“


  18. Илиян Николов „Обикновени разговори“


  19. Румен Шомов „Полтъргайст“


  20. Стефан Галибов „Велик Ден в България“


  21. Елица Матеева „/Локум / Седем приказки за любовта“


  22. Иван Странджев „Любов или нещо подобно“


  23. Даниела Великова „Телефонна жена“


  24. Николай Кирилов „Етна на възвишението“


  25. Вили Тодоров „Защо се раждаме на света“


  26. Дилиан Маналов „И?!“


  27. Йорданка Белева „Чупливо“


  28. Владо Трифонов „Куци ангели“


  29. Лили Колева „ В плен на мимолетен порив“


  30. Радослав Йорданов „Три с едно неизвестно“


  31. Димитър Начев „Къщата“


  32. Валентина Цветкова – Евтимова „Театрални дневници“


  33. Димитър Ленгечев „Голо тяло“


  34. Желязко Желев „Бедните богаташи“


  35. Сергей Трайков „Пощальонът Хамлет“


  36. Диана Маркова „Парчета любов“


  37. Красимир Крумов „Книжарница“


  38. Кръстьо Кръстев - Коци „Зелените череши“


  39. Николай Влахов „Разговор с гълъбите“


  40. Борис Роканов „Десет сантиметра от рая“


  41. Христо Рашев „Безделни закачки с нашето ежедневие“


  42. Антоанета Богоева „Заблеяло ми агънце“


  43. Деляна Манева „Човек в коридора“


  44. Радка Радева „Листопади, листопади“


  45. Емил Мавров „Диво гумно“


  46. Михаил Казаков „Чуплива вечност“


  47. Лиляна Байлова „Девойката Малена“


  48. Петър Денчев „Последната поръчка“


  49. Борислав Михайловски „Любов, човеци, псета“


  50. Юлия Каракашева, Никола Статков „Смърт с кисело зеле“


  51. Александър Хаджихристов - син „Балада за съдбата на душата“


  52. Екатерина Лимончева „Нека спектакълът започне“


  53. Мартин Колев „ Прощална пиеса“


  54. Теодора Георгиева „Писмото“


  55. Свилен Данов „Да ти откраднат стъпалата“


  56. Йонка Илиева „Пусни отначало или размити граници“


  57. Ина Вълчанова „Любен Каравелов“


  58. Божидара Божинова „Golf”


  59. Диян Великов „Като на конкурс“


  60. Оля Стоянова „Покана за вечеря“


  61. Николай Атанасов „Полуостровът“


  62. Деспина Клер „Счетоводителката“


  63. Александър Мауилов „Страната на анелмите“


  64. Силвия Стефанова „Отдел Made in Bulgaria”


  65. Пламена Живкова „Тайните картини“


  66. Катя Димова „Стая без прозорци“


  67. Ружа Лазарова „Без вълнения“


  68. Александрина Делова „Облаче“


  69. Теа Маринова „48“


  70. Кристина Георгиева „Експеримент с муза“


  71. Христина Панджаридис „Входът и изходът са от едно място“


  72. Радослав Младенов „Скучният следобед на божествената двойка“


  73. Анета Тодорова „Флирт с властта“


  



  (Пиесите на Николай Влахов "Разговор с гълъбите" и на Пламен Антов „Само една малка смърт“ са отпаднали от конкурса поради неспазване на регламента.)


  



  АРТ ДНЕВНИК


  



  ОГЛЕДАЛОТО НА АЛИСА: ТЕАТЪРЪТ КАТО ВХОД КЪМ ДРУГО ИЗМЕРЕНИЕ


  Открита лекция на Манлио Сантанели


  



  Национална библиотека "Св. Св. Кирил и Методий"

  М. Сантанели и Т. Петрова


  Снимка: Симон Варсано


  



  МАНЛИО САНТАНЕЛИ (превод: Таня Петрова): Преди да започна да говоря за театър, искам да кажа две неща: истински съм щастлив и искам от сърце да благодаря на институцията и театъра, които направиха така, че аз да съм тук. Казвам "благодаря от сърце", защото сърцето ми е голямо и здраво. Наскоро си направих електрокардиограма - съпругата ми присъства тук и е свидетел, че съм добре. Следователно благодарностите са здрави и здравословни. Второто нещо, което бих желал да кажа, е това, че в София имам една връзка от доста години, въпреки че днес пристигам за пръв път тук. Когато бях ученик и изучавахме История на изкуствата, се влюбих в "Св. София", намерих всичките възможни фотографии на тази църква, отворих атласа и казах: "Един ден ще дойда тук". Мина много време, но все пак успях. Преминаваме към театъра. Ще се спра на една точка, която считам много важна за моята драматургия и за театъра като цяло. Това е точка от размишленията за театъра, която до ден-днешен може да бъде използвана. В трето действие на "Хамлет" главният герой обяснява на своите актьори как трябва да се държат на сцената: оставете се вашият критерий и вкус да ви води, свържете действието с думата и думата с действието, бидейки внимателни да не прехвърляте границата на естественото, защото преиграването е противник на театралното изкуство, чиято цел винаги е била и ще бъде да подаде едно огледало на природата, едно огледало, което показва истинския облик на качествата, а на лошите качества, точната картина. Прекаляването би могло да се харесва на публиката, но няма да се хареса на познавача.


  



  
    "ХАМЛЕТ"


    Уилям Шекспир


    Превод: Гео Милев


    



    Трето действие, втора сцена


    Зала в двореца. Влиза Хамлет с няколко актьора.



    ХАМЛЕТ: Кажи ми, моля ти се, тази реч, както я произнесох пред тебе, със свободен говор. Но ако зяпнеш и се развикаш, тъй както правят някои от нашите актьори, бих желал по-добре някой продавач на улицата да говореше моите стихове. Нито пък сечи прекалено въздуха с ръцете си ето тъй - бъди във всичко умерен. Че в пороя, в бурята и - бих казал - във вихъра на страстта винаги трябва да спазвате известна умереност, която да изглажда всяка рязкост. О, разгневявам се до дъното на душата си, когато гледам някой огромен рошав приятел да раздира една страст на парцали, по-право - на дрипели, за да прогърми след това ушите на ония риби в партера, които обикновено не са способни да разбират нищо друго освен невероятни неми пантомими или пък само крясък и шум. Такъв някой приятел бих накарал да го натупат, както трябва за неговите дяволски крясъци; то значи тиранизиране на тираните. Моля ти се, избягвайте това.



    ПЪРВИ АКТЬОР: Можете да ни вярвате напълно, Ваше Височество.


    ХАМЛЕТ: Не бъдете обаче и твърде мекушави, но нека вашето собствено чувство на мярка да ви бъде учител: съгласувайте движенията със словото и словото с движението, като при това внимавате да не прекрачвате равномерността на природата. Защото нищо преувеличено не може да бъде съгласно със задачата на драмата, чиято цел от началото и досега е била и си остава да бъде огледало на природата, да показва истинския образ на добродетелта, същинския лик на позора и да бъде верен отпечатък на своето време. Обаче, ако всичко това бъде преувеличено или слабо представено, то може би ще накара невежия да се смее, но за онзи, който разбира, то ще бъде само отегчение...

  


  Отварям скоба: преди години с един театрален критик бяхме на театър, отвори се завесата, влязоха двама души, седнаха около една маса и започнаха да говорят тихичко за много лични неща. А ние понеже се почувствахме много не на място, беше много недискретно, ги оставихме да си говорят и си излязохме (смях). Това е тип театър, който не би трябвало да се прави, защото се базира на много лични факти и няма как да породи интерес в публиката. Продължавайки с "Хамлет", критиката на един експерт трябва да има по-голяма стойност за вас, отколкото аплодисментите на една заблудена публика. Затова тази точка за мен е изключително важна. Публиката предпочита да ходи на театър и да гледа точно такива представления, които са много весели и много смешни, но не оставят никаква следа след себе си, никакъв повод за размишления. Понеже не съм професор и не съм тук да обучавам, искам да ви предам това, което знам и чувствам за театъра. Това е един много античен ритуал, който никога няма да престане да бъде такъв. Започва с началото на цивилизацията и може би ще свърши с нейния край. Това е ритуал, който може да бъде сравнен с религиозните ритуали, защото интересът към него е също толкова важен - театърът е място, където все пак се търси истината. Но не коя и да е истина, а голямата истина, която идва отдалече и ще отиде далеч. Затова считам, че театърът не може да бъде пресъздаване на реалността, която оставяме вкъщи и която ни чака вкъщи, след като се върнем. За да предизвикаме интерес в публиката, все пак трябва да представяме истории, но това не трябва да са истории, свързани с ежедневието, с бита. Трябва да имат нещо истинско, но трябва да имат и нещо по-особено, за да могат да задържат погледа. Реалността на сцената със сигурност е много по-различна от тази, която е извън сцената. Мога да ви дам един банален пример: вземайки обикновен стол, слагайки го на сцената и насочвайки към него светлини - той вече не е обикновен стол. И тук вече правя връзка с основната тема на нашия семинар: когато сме пред сцената и се дръпнат завесите, ние виждаме това огледало на Алиса, т.е. огледалото, което пресъздава нашата реалност. Това е един вид разголена реалност, защото в нея няма нито един от тези малки детайли, които имаме в живота си, и много бързо се стига до същността. Може да изглежда невероятно, но колкото по-странна е историята, колкото по-далече стои от истинския живот, толкова повече зрителят се идентифицира в тази реалност. Ако в "Кралицата майка" бях говорил за нормалните взаимоотношения между майка и син, със сигурност никой не би обърнал внимание на този текст. Аз преобърнах реалността, в която майката е много щедра към детето си и съответно обратното, за да прерастне всичко в един конфликт и да се създаде нещо като дуел между майка и син. И не е странно, че много от конфликтите се създават точно в семейството. То е първото социално ядро, в което попада индивидът, когато се ражда. За мен това е една политическа структура, в която майката и бащата често се карат за властта. Да кажем, това е държава с две партии. Единият индивид е на власт, другият се явява опозиция и трябва да се намери някакво равновесие между двата полюса. Естествено всичко това е за сметка на децата. И много често, докато родителите се карат, децата им страдат и може би оттам идва нуждата те да се борят след това за автономността си. Естествено, не можем да покажем на сцената живота на съседката такъв, какъвто е. В този живот, в тези животи би трябвало да намерим нещо, което би подразнило, за да може да хване окото на публиката и да направи спектакъла така специален. Няма да бъда първият, който го заявява, защото Виктор Юго е казал, че всеки човек притежава цялата хуманност и човечност, и съответно този дразнител трябва да бъде елемент на човечност. Тази хуманност не се намира на повърхността, а е много дълбоко в нас. Това е работата на артиста - да слезе дълбоко в същността на един човек, за да намери точката, където всеки човек е равен на всички останали. Ще направя едно сравнение - за мен театърът е като една торта. Колкото повече са персонажите, толкова по-малки ще са парчетата. Естествено, изключвам онези пиеси, където един персонаж заема три четвърти от тортата. Това не е театърът, който аз предпочитам. Затова не харесвам в драматургията хоризонталния начин на писане. Предпочитам вертикалния, който се състои в това да се навлезе в същността на всеки един персонаж, възможно най-дълбоко. Разбирате, че това може да се случи, само когато имаме три, четири или максимум пет персонажа. Ако използваме вертикалната структура в пиеса с 20 героя, ще присъстваме на спектакъл с продължителност три дни. Когато бях по-млад или по-малко стар, присъствах на един семинар, който изнесе Пиер Паоло Пазолини. Много го харесвах като творец и взимах всичко, което казваше. Той слагаше отчетлива граница между разказвателната литература и текстовете за театър. Иначе казано, това са утешителната литература и проблематичната литература. Утешителната литература говори само за проблеми, които може да реши - накрая всички се връщат щастливи и спокойни вкъщи и проблемите приключват. Човекът, който чете по нощiте, ще заспи, без да сънува кошмари. Литературата, която аз харесвам, е проблематичната литература, която започва с Джойс. Тя отваря проблеми, знаейки че те не могат да бъдат решени в края на текста. Най-важната функция на този тип проблематичен текст е, че може да заинтересува публиката. Тук зрителят е приканен да присъства, да взема участие в създадената реалност. В този тип театър възникналите проблеми си остават отворени. Ще направя паралел с моята пиеса ("Кралицата майка" - б.р.). Накрая пиша, че синът се просва, ляга. Не съм казал, че той престава да съществува, че умира. Аз казвам, че той ляга. И в това е рискът, защото имах случай, когато една жена ме гонеше до хотела, за да разбере дали накрая той е умрял или просто е заспал (смях). Това са рисковете на професията.


  21.02.2011


  (Продължението - в следващия брой)


  



  ОТКРИТА РЕПЕТИЦИЯ НА МАСА


  на комедията "БНБ" или "Безумни, Некадърни Бандити" от Стефан Стоянов


  



  Режисьор - Вельо Горанов



  Продуцент - Вагабонд Импрес


  



  Участват: Стефан Стоянов, Здравко Здравков, Йордан Чапкънов, Веселин Мишев, Димитър Чоканов, Камен Коев, Милена Перпелиева


  



  ВСТЪПИТЕЛНИ ДУМИ


  ВЕЛЬО ГОРАНОВ: Скъпи гости, добре дошли на нашата първа репетиция. Моля актьорите, които авторът е разпределил преждевременно, да заповядат на сцената.

  В. Горанов


  Снимки: velyub (T-now)


  



  Решихме да направим нещо по-различно и да се опитаме да субсидираме този проект. Много от вас знаят, че той участва преди няколко месеца в така наречената сесия за субсидиране на театрални проекти в София (програма "Култура" на Столичната община - б.р.), а аз самият участвах с още два други проекта. В крайна сметка не можах да разбера какъв е аршинът, каква е мярката, с която се измерваха театралните проекти от комисията, която даваше тези субсидии. Пиесата е написана от един млад автор и след като не е дадена субсидия, значи комисията не обича младите автори. Вторият ми проект беше по Бекет - „О, щастливи дни“. Той също беше отхвърлен, значи и Бекет не влиза в аршина на комисията. Третият беше по Достоевски. И той не беше одобрен. Значи и Достоевски не е достатъчно добър, за да бъде субсидиран по някакъв начин. От 47 проекта 16 бяха одобрени и когато погледнах по списъка кои точно са одобрени, видях, че повечето са проекти на общински театри. Явно това е бил аршинът. Това ни накара да се опитаме по някакъв начин да субсидираме самостоятелно своя проект. Или трябва да намерим пари, или да направим едно реалити шоу. Директорът (на читалище „Славянска беседа“ - б.р.) ни каза, че можем да отворим оркестрината и да почнем да копаем надолу, докато стигнем до БНБ. Нямаме нищо против - това реалити можем да го заснемем и да го продадем на някоя от телевизиите. Ако евентуално стане нещо с нас по време на това копане, имаме и втори вариант - авторът се е погрижил за такъв вариант, можем да почнем да копаем и от затвора (смях). Имаме и други маршрути. Ако обиколите центъра на София, ще видите в колко много банки можем да влезем. И ако ме познавате добре, знаете, че ще го направя. Ние ще намерим пари да субсидираме проекта, няма да се излагаме. Това можете да го приемете като закана (смях)... Така, пиесата е написана на един дъх...


  СТЕФАН СТОЯНОВ: И две глътки.


  ВЕЛЬО ГОРАНОВ (смее се): ... и две глътки. Мислим да я играем на тази сцена. Трябва да благодарим на ръководството на читалище „Славянска беседа“, че прие веднага: сцената я имате, това се прави за пръв път, действайте. Даже директорът (Петър Райжеков - б.р.) почна да отваря тук, по втория вариант - оркестрината я имаме, можем да копаем спокойно (смях). Даже каза да копаем от 20 до 24 часа през нощта, защото има мачове (върви Европейското първенство по футбол - б.р.) и никой няма да ни чуе. УниКредит Булбанк е отсреща - за 24 часа сме прокопали „Раковска“. Нататък има и други, знаете: ДСК, ОББ, пак УниКредит Булбанк, Юнионбанк... плащад „Гарибалди“ - там има още две банки... Токуда Банк - богата хубава банка... и ще стигнем до БНБ. Така че парите ни са осигурени. Долу пратиха цигани - разглобяват къртицата, защото вече не им трябва за метрото, в момента ни трябва на нас... Така, пиесата е кратичка...


  СТЕФАН СТОЯНОВ: Преди да преминем към пиесата, искам да кажа за огромния журналистически интерес, че това момиче, което виждате там, е Дари, и тя от първата репетиция до последното представление - дай боже да има и първо на тази пиеса, ще превежда за хора с увреден слух. Тоест тя е част от екипа и ние се радваме, че благодарение на нея неграмотните думи, които аз съм написал, ще стигнат и до хората с увреден слух. Не знам дали това е за добро или за лошо, дали няма да минат в по-неравностойно положение, отколкото са в момента, след като чуят и видят този текст. Надяваме се Дари да има много работа, т.е. да играем дълго (аплодисменти).


  ВЕЛЬО ГОРАНОВ: Първо действие, сцена първа... (Започва репетицията.)

  13.06.2012


  Читалище "Славянска беседа"



  



  ДОБРИНА ИКОНОМОВА ПРЕДСТАВЯ АЛБУМА СИ "AVE MARIA"


  



  ПРОФ. РУМЯНА КАРАКОСТОВА (Институт за изследване на изкуствата - БАН): Уважаеми дами и господа, в навечерието на един от най-светлите християнски празници – Рождество Христово и в ритуалната атмосфера на катедралния храм, приемам с благодарност ролята на Водещ в официалното представяне на новия албум на примата от Музикалния театър Добрина Икономова, „Ave Maria”. Позволете ми, преди вълнуващите изпълнения, да изразя и общото благоговение пред свещения смисъл на самото заглавие – заимствано от католическия химн в прослава на Божията Майка. С приветствието: „Ave Maria!” – с което според библейския разказ към нея се обърнал архангел Гавриил в мига на Благовещението, всъщност започват и всички молитви, отправени към Пресветата Дева, която е наша върховна застъпница пред Бога.


  Изпълнение: „Аве Мария” от Джулио Качини (италиански оперен композитор от епохата на Барока, преоткрит в ХХ век), ще чуете в изпълнение на Добрина Икономова – носител на Първа награда от оперния конкурс „Проф. Христо Бръмбаров”, на Специалната награда за „Калманов изпълнител” и на Кристална лира на Съюза на българските музикални и танцови дейци.

  Д. Икономова


  Снимка: velyub (T-now)


  



  Първите музикални творби по молитвения текст „Аве Мария” са създадени далеч преди той да бъде канонизиран. Но традиционната химнографска форма се установява през ХVІ век в многогласния мотет a capella – на латински език и с виртуозно полифонично развитие на гласовете. А най-известните мотети, свързани с култа към Дева Мария, принадлежат на франко-фламандския композитор Жоскен де Пре. От епохата на Барока подобни творби, създавани от различни автори, намират място и в римокатолическите, и в източноправославните християнски празнични служби. По времето на класицизма и романтизма обаче, се появяват и множество светски композиции, озаглавени „Аве Мария”, някои от които са написани по нови текстове, като се запазва каноничното обръщение към Божията Майка и молитвения му смисъл.


  Изпълнение: Една от най-експресивните творби в този стил е „Аве Мария” от италианския композитор романтик Луиджи Луци. Пее Добрина Икономова.


  Сред най-значимите световни образци на молитвата „Аве Мария”, се открояват творбите на Луиджи Керубини, Франц Шуберт, Шарл Гуно, Лудвиг Ван Бетовен, Йоханес Брамс, Ференц Лист, Камий Сен-Санс, Жул Масне, Пиетро Маскани, Джузепе Верди, Антонин Дворжак, Антон Брукнер, Игор Стравински. Част от тези безсмъртни композиции са включени и в изискания звукозаписен албум на сопраното Добрина Икономова, реализиран с любезната финансова подкрепа на г-дата Христо Икономов и Димитър Йосифов.


  Следващото изпълнение – „Аве Мария” от френския композитор Жул Масне, отново е по класическия молитвен текст: „Аве Мария! Пълна с благодат. Благословена си ти между жените. И благословен е плодът на твоята утроба, Исус...”


  Водеща солистка на Музикалния театър, Добрина Икономова участва във всички негови турнета в Германия, Франция, Швейцария, Австрия, Япония. И навсякъде публиката я аплодира в коронните й роли от класическия репертоар: Анна Главари от „Веселата вдовица” на Лехар, Розалинда от „Прилепът” на Щраус, Силва Вареску от „Царицата на чардаша” и Графиня Марица от едноименната оперета на Калман. Но в богатия й концертен репертоар присъстват също: Миса бревис от Моцарт, Меса реквием от Доницети, както и централните оперни партии на Евридика от „Орфей” на Монтеверди, Дидона от „Дидона и Еней” на Пърсел, Клеопатра от „Юлий Цезар” на Хендел, Мария-Десислава от едноименната опера на Парашкев Хаджиев и Катерина от „Катерина Измайлова” на Шостакович. А тази вечер, вие сте премиерната публика на нейния Молитвен рецитал, посветен на Пресветата Дева – дарила Живот на Спасителя, Любов и Светлина на цялото човечество.


  Изпълнението, с което ще завърши представянето на албума „Аве Мария”, е от италианския оперен композитор Пиетро Маскани.


  ДОБРИНА ИКОНОМОВА (след продължителни аплодисменти): Много ви благодаря. Приятно съм изненадана, че има толкова много хора, явно имам много приятели. Благодаря ви за аплодисментите, те означават много за мен. Искам да ви пожелая щастлива Коледа, в домовете ви да бъде пълно със светлина и радост. Новата година да ви донесе много здраве и да имаме възможност да правим повече такива събирания. Благодаря ви. (Бурни аплодисменти.)


  Бис: „Аве Мария” от Бах-Гуно е стилистичен шедьовър, в който метафорично си дават среща две отдалечени епохи – Барока и Романтизма. Шарл Гуно осмисля музикално каноничния молитвен текст като импровизация върху прелюд № 1 в до мажор от „Добре темперираното пиано” на Й. С. Бах. Затова е прието творбата да носи имената и на двамата велики композитори.


  



  08.12.2012


  Католическа конкатедрала "Свети Йосиф"



  



  ТЕАТРАЛЕН ФОЛКЛОР


  



  РЕПЕТИЦИИ "НА ЖИВОТ И СМЪРТ"


    Заслужаваше си Ибсен да поживее още 80 години, за да види как се репетира "Нора" във Враца.


    Най-поривисти били Огнян Узунов, Ивайло Герасков и Петя Силянова. Те репетирали Ибсен без почивка и едва не увредили здравето си. Играта на сцената през деня, последвана от грандиозни нощни спорове, по време на които всеки критикувал собствената си игра, а останалите се опитвали да го успокоят, като капвали малко ракия в чашата му - всичко това довело артистите до пълно изтощение.


    Режисьорката Елена Цикова усетила, че нещо става. Да вземем само факта, че артистите се придвижвали по сцената с леки реверанси и дори в някои моменти разпервали ръце, за да запазят равновесие. Режисьорката им припомнила, че репетират "Нора" от Ибсен, а не "С параход до Чикаго и назад" от Алеко Константинов, и ги помолила да стъпват здраво върху непоклатимата земя.


    На следващия ден артистите стъпили здраво в преддверието на театъра, но портиерът бил много съобразителен човек и ги предупредил:


    - Внимавайте, директорът Кондов е в театъра!


    Настъпило леко стъписване, но Огнян Узунов бързо се съвзел и окуражил колегите си:


    - Сега излизаме на сцената страшно бодри. Вие няма да казвате нищо, за да не се изложите, аз ще говоря.


    Веднага обличат сценичните си дрехи и излизат. Огнян Узунов забелязва режисьорката, но до такава степен е погълнат от мисълта да не допусне някаква грешка, че вместо "Здравей, Елена" й казва:


    - Наздраве, Елена.


  



    ВЪПРОС КЪМ ДЕЙСТВАЩИТЕ ЛИЦА: Сега, тринадесет години след този случай, какво мислите за него?


    ИВАЙЛО ГЕРАСКОВ: Не си спомням този случай и не мога да кажа каква част от написаното е истина и каква - измислица.


    ПЕТЯ СИЛЯНОВА: За тази постановка си заслужава да се говори малко по-сериозно. Може да е съществувало нещо от това, за което пишете, но то в никакъв случай не е било определящото.


    ИВАН КОНДОВ: Да... спомням си този случай. Елена Цикова - горката, дойде при мен много разтревожена... Тя е голям професионалист. Изключително организирана, винаги подхожда към едно заглавие предварително подготвена, като някои неща оставя за решаване при срещата си с актьора, за да може той да се чувства творчески освободен... Аз се опитах да я успокоя. В края на краищата те бяха една много силна младежка група. С пъргавината на своята младост те правеха всичко, което можеше да допринесе за успеха на една пиеса, но поради неопитността си не са успели да се справят с напрежението... Аз им простих. Проведох един разговор с Огнян Узунов и този разговор даде резултат. Винаги съм се опитвал да внуша на младите, че алкохолната еуфория няма нищо общо с творческата еуфория. Това са две различни направления на човешката активност!


    ЕЛЕНА ЦИКОВА: Ще се върна още по-назад във времето. Аз бях на гастрол във Враца и там заварих нещо, което ме изуми: артистите репетираха сутрин, вечер представяха по две пиеси в турне, и то в доста отдалечени градове и села. Прибираха се във Враца след полунощ и вместо да отидат да се наспят, те спираха автобуса пред театъра, подкупваха пожарникаря и портиера, за да ги пуснат на сцената, и репетираха сами до три часа през нощта... Всеки режисьор мечтае за такава трупа. Ето това ме впечатли и ме накара да започна работа във Враца. После разбрахме, че в някои случаи нощните репетиции са продължавали до първи и до втори петли.


    ОГНЯН УЗУНОВ: Това беше един голям спектакъл. Ивайло и Петя играеха страхотно. За режисурата на Елена Цикова мога да използвам само една дума: възторг! А иначе аз съм устроен така, че от сериозните си срещи с театралното изкуство помня предимно смешните неща. В тази постановка например сценографът Красимир Вълканов ме беше облякъл в едно доста странно палто, заради което аз тайно го ненавиждах. Кинорежисьорът Иван Ничев, който случайно гледал спектакъла, ми каза насаме: "Какъв удивителен костюм, нямаш представа как въздействаш от сцената - като силует, като характер, като настроение..." Ето такива неща се случват с нас, артистите... смешни, смешни, смешни...


    ИБСЕН: Прощавайте, но аз винаги присъствам там, където се репетират моите пиеси. Бях и във Враца. Аз раздвижих духовете на младите артисти. Те горяха в играта, защото аз горях в тях. Не им давах минута покой - на сцената ги настройвах, а извън сцената ги разстройвах. Принуждавах ги да копнеят за сцената, да търсят сцената и да вървят към съвършенството. Не мога да постъпвам по друг начин. Моят дух не може да не бъде там, където се играе Ибсен, както духът на Шекспир не може да не бъде там, където се играе Шекспир. Ние винаги сме там.


    АЛЕКО КОНСТАНТИНОВ: Твърди се, че по време на репетициите артистите са се придвижвали по сцената с леки реверанси и в някои моменти са разпервали ръце, за да запазят равновесие. Това е накарало режисьорката Елена Цикова да им напомни, че репетират "Нора" от Ибсен, а не моята пиеса-пътепис "С параход до Чикаго и назад". Но ако питате мен, артистите са се държали така, сякаш корабът е бил закотвен с петдесет котви и едва се е поклащал върху кротките вълни. Само върху такъв плавателен съд човек може да прави "леки реверанси". А ето какво прави той, когато пътува с презокеански параход (ще цитирам собственото си съчинение): "Речеш да си облечеш дрехата, ръцете ти не държат баланс и като изгубиш равновесието, претъркулиш се и се джаснеш на канапето; речеш да си оправиш косата пред огледалото и се подпираш о стената с една ръка, и си разтворил нашироко нозете, но наклони се параходът на другата страна и ти се затичаш неволно и се подпреш с гърба в стената и без да искаш, вземеш поза, като че правиш фехтовални упражнения. Ни една дама не би се съгласила да я видиш в това положение." Ето така трябва да се държат артистите на сцената, ако искат да играят правдоподобно моята пиеса "С параход до Чикаго и назад".


  Случая проучи Веско Коев


  __________


  Текстът е публикуван в сп. "Театър", бр. 1-2 / 1995


  



  ИМПРОВИЗАЦИИ


  



    Йосиф Сърчаджиев, Стефан Данаилов и Илия Добрев са на турне с пиесата на Шекспир "Напразните усилия на любовта", в която Йосиф е Кралят, Стефан - Бирон, а Илия - Кратун. Към края на турнето артистите са грохнали от умора.


    ЙОСИФ СЪРЧАДЖИЕВ: Трябваше да играем и в Добрич. От обяд усещах, че гласът ми е зле. Правих гаргари, пих яйца, гълтах илачи и почнах представлението на "последни гласни струни". Първата част издеяних, но след антракта, още след началните реплики гласчето ми отплува в небитието. Само си отварях устата като риба на сухо - ни глас, ни стон.


    Сред колегите на Йосиф Сърчаджиев настъпва голямо объркване. Оформя се дълга пауза и представлението е пред провал. Но изведнъж Стефан Данаилов възкликва в стих, дошъл по чудодеен начин в главата му:


  
    "Кралю, мълчи, не се мъчи, аз знам какво ще кажеш ти."

  


    След това Стефан Данаилов притичва до суфльорката, грабва текста от ръцете й и продължава да стихоплетства:


  
    "Кралят ни се от любов тресе и ми даде туй да ви се прочете."

  


    След което прочита текста на Йосиф Сърчаджиев и играта продължава. Когато отново идва ред на Йосиф да говори, Стефан Данаилов произнася:


  
    "А кралят иска да ни каже..."

  


    И пак прочита неговите думи.


    ЙОСИФ СЪРЧАДЖИЕВ: Аз само кимах с глава и изпълнявах като пантомимист мизансцена. Публиката лудо ръкопляскаше. Никой не разбра, че това е гаф, всички сметнаха, че е гениално режисьорско хрумване.



    ВЪПРОС КЪМ СТЕФАН ДАНАИЛОВ: Кога почувствахте, че владеете положението?


    СТЕФАН ДАНАИЛОВ: Когато успях да увия суфльорската книга с амбалажна хартия.


    - Нима и това е трябвало да направите?


    - Разбира се, суфльорската книга беше с лъскави корици и аз не можех да се появя пред публиката с това луксозно томче от ХХ век. Трябваше да му придам средновековен вид.


    - И колко време ви беше необходимо, за да намерите амбалажна хартия, да я разчертаете, срежете и увиете с нея суфльорската книга?


    - Всичко стана за една секунда... В началото на секундата съобразих, че е нужна амбалажна хартия, и в края на секундата вече стоях пред публиката с подвързаната книга в ръце.


    - Сега разбирам защо публиката не е усетила нищо.


    - Публиката наистина нищо не усети, тя дори имаше възможност да се позабавлява, докато се справяхме с поредното затруднение.


    - Значи затрудненията са ви връхлитали едно след друго.


    - Затрудненията нямаха край, но ние бяхме заредени с градивна енергия и успяхме да ги преодолеем. В тази постановка имаше много акробатика - катерехме се по едно дърво. След нововъведенията се появиха проблеми с качването на дървото и имаше подхвърляния на книгата.


    - А-ха, разбирам, вие сте се качили на дървото и книгата е трябвало да ви последва.


    - Книгата ме следваше навсякъде, а когато не успяваше да го стори, попадаше в ръцете на друг артист и той четеше от нея.


    - Много забавно!


    - Да, весело беше!


    ВЪПРОС КЪМ ЙОСИФ СЪРЧАДЖИЕВ: Вашият липсващ глас е подтикнал Стефан Данаилов да се впусне в блестящи импровизации - не ви ли се иска да загубите отново гласа си по време на някое представление, за да могат вашите колеги да проявят необикновените си таланти?


    ЙОСИФ СЪРЧАДЖИЕВ: Само за това си мисля - как ще продължа да губя гласа си от умора и накрая това ще се превърне в система. Тогава моите колеги спокойно ще изявяват необикновените си таланти.


    ВЪПРОС КЪМ КОЛОРИТ ЕКСПАНЗОВ (театрален теоретик): Мислите ли, че Системата на Йосиф Сърчаджиев има бъдеще?


    КОЛОРИТ ЕКСПАНЗОВ: След Системата на Станиславски не се е появявало нищо по-забележително в театъра. Възхитен съм! Вижте как се е разнообразила играта, когато един артист е загубил гласа си. Ами ако накараме още няколко артисти да замлъкнат. Тогава сцената ще бъде взривена от импровизации и действието ще тръгне в неочаквана посока. Един спектакъл може да започне като "Ромео и Жулиета" и да завърши като "Отело", минавайки през "Хамлет". Това е толкова епохално! Никой няма да знае какво предстои. Зрителите, които вчера са гледали "Ромео и Жулиета", ще искат да го гледат и днес, и утре, и вдругиден, защото изпуснат ли някое представление, няма да го видят повече. Това ще държи салона вечно пълен. О-о, чакат ни благодатни десетилетия със СИСТЕМАТА на Йосиф Сърчаджиев.


    ВЪПРОС КЪМ ИЛИЯ ДОБРЕВ: Вие кой вид импровизации практикувате: спонтанните, които театралният теоретик Колорит Експанзов обяви за епохални, или предварително уточнените?


    ИЛИЯ ДОБРЕВ: Ще ви разкажа как се стигна до моите импровизации в "Напразните усилия на любовта", а вие сам преценете спонтанни ли са били или уточнени. Репетирахме на маса. Стефан Данаилов (Бирон) и Йосиф Сърчаджиев (Кралят) вече бяха готови с ролите си, а аз (Кратун) още нищо не бях направил. Все по-често чувах гневните напътствия на Леон Даниел: "Илия, подвий тез горди колене (репликата е от "Хамлет"), стани по-нисък от тревата и по-тих от водата и коментирай всичко, което става на сцената - това е нашият Кратун." По този начин Леон вече ми даваше възможност да импровизирам - той ме подтикваше да добавя нещо към петте реплики, които имах в пиесата, но за мен беше кощунство да съчинявам думи, особено в Шекспир, и не се впусках в импровизации. Наближаваше премиерата. В края на всеки репетиционен период Леон Даниел обичаше да разговаря с артистите върху направеното и ненаправеното. Аз бягах, криех се от него, защото знаех, че ще ми каже само лоши неща. Тази безизходица ме съсипваше. И тогава се сетих за зъбите... В телевизионния сериал за Левски играех главната роля с изкуствени зъби, когато трябваше да се преобразявам на въглищар, циганин, просяк... Открих зъбите и си казах: утре рискувам, появявам се с тези грозни зъби, и да става каквото ще. Като ме видяха на сцената, колегите избухнаха в смях. За да засиля ефекта, започнах да се чеша и да гоня въшки от себе си. Това вече беше импровизация. Чувствах как всичко се подрежда по необясним за мен начин... и тогава започнах да коментирам, появиха се реплики, за които не бях мислил преди това... и ролята тръгна. След две репетиции, малко преди премиерата, Леон каза: "Имаме Кратун, нашият Кратун стана!"


    ВЪПРОС: За тази роля ли получихте награда?


    ИЛИЯ ДОБРЕВ: Да, Съюзът на артистите ми даде награда за най-добра мъжка роля през този сезон.


  Веско Коев


  ___________


  Текстът е публикуван в сп. "Театър", бр. 11-12 / 1995


  



  БЕЗУМНА ТЕАТРАЛНА РЕФОРМА


  



  ТЕАТРАЛЕН АЛМАНАХ "ГЕСТУС" ЗА АБСУРДИТЕ НА РЕФОРМАТА



  (подготвен за печат през 2011 г., излиза през 2012 г.)


  



    Известни театрали изследват проблемите на българския театър през последните 20 години. Понеже изданието не е достъпно в интернет, ще цитираме основни мнения, които засягат реформата. Надяваме се, че този път реформаторите ще се стреснат. Пред себе си те вече имат стена от авторитетни негативни мнения, която трудно ще успеят да прескочат и да продължат напред с присъщото си лекомислие. Нашият съвет към реформаторите е: върнете се назад, поправете щетите, които причинихте през последните две години, и тръгнете в правилната посока. Вече не е необходимо да имате ясновидски способности, за да уцелите вярната посока - по-компетентните от вас са ви сложили ясни и ярки пътеводни знаци.


  
    Съставител на сборника е Кристина Тошева.


    Редакционен съвет: доц. Кристина Тошева, проф. Маргарита Младенова, Александър Жеков, проф. Георги Каприев, Весела Груева, Веселина Гюлева (дежурен редактор), Кремена Бабачева и Явор Койнаков.


    Театрален алманах "Гестус" 2011 е издание на Фондация „Идея за театър“.

  


  



  МНЕНИЯ ЗА ТЕАТРАЛНАТА РЕФОРМА


  
    (из интервюто на Веселина Гюлева с Атанас Попдимитров)

  


  АТАНАС ПОПДИМИТРОВ (директор на Драматично-куклен театър - Враца, председател на Българската асоциация на работодателите в областта на културата - БАРОК): На пръв поглед сега нещата са променени, защото имаме възможност сами да заработваме средствата, с които разполагаме, но това също е измамно, защото не можеш да планираш дейност поради неяснотата с какъв точно бюджет ще разполагаш.


  ВЕСЕЛИНА ГЮЛЕВА: Това са така наречените делегирани бюджети.


  АТАНАС ПОПДИМИТРОВ: Да, така наречените. Те са опит за някакъв тип пазарно поведение в абсолютно затворена бюджетна ситуация, защото сме си бюджетни организации.


  ВЕСЕЛИНА ГЮЛЕВА: И показател за оценка е само броят закупени билети.


  АТАНАС ПОПДИМИТРОВ: За съжаление единственият показател е брой продадени билети, както го наричат - зрител със закупен билет. Фаталното е, че изчисленията се правят за изминал етап. През първото тримесечие имаш някакъв спуснат план и чак в средата на второто тримесечие се изчисляват постигнатите резултати и на тази база се отпуска някаква субсидия. В това време се работи вече за следващото тримесечие и не може да се направи никаква прогноза и да се планира дългосрочно дейността. Изобщо не става и дума, че случайни и елементарни ситуации могат да се окажат фатални за доста културни институции. Например какво става, ако се обяви грипна епидемия и ваканция? Какво става тогава с куклените театри, с драматичните, с музикалните формации, които имат планирани образователни програми? Просто, когато се обявява епидемия, всички институти спират да работят. Това означава, че не можеш да заработиш дори заплатите на хората (...) Предложеният проект за закон от МК беше шумно отблъснат от цялата културна общност, защото е чудовищно централизиран и всичко зависи от министъра. Той може да създава и ликвидира структури, да ги манипулира и да ги поставя в зависимост от моментната конюнктура. Не искам да критикувам никого, но трябва да е ясно, че приказките колко прекрасно върви всичко, колко са щастливи зрителите и изпълнителите, е крайно време да престанат да се повтарят по националните медии от тези, на които това е удобно, а просто да се погледне трезво. В една обедняваща и намаляваща физически държава с тотално пропадащи културни и интелектуални стойности трябва да се знае, че не са щастливи нито творците, нито зрителите (...) Не е най-страшно, че се свива обемът на заплащането, а че в реформата няма изисквания за качеството на продукцията, за художествената страна. Напротив, тя буквално тласка към комерсиализация, и то максимална, до краен предел. А при културната ситуация в държавата това не предполага създаването на високо художествени продукти, напротив - допуска по-развлекателни, по-занимателни проекти, които биха били привлекателни за снижения зрителски вкус, оформен от електронни и печатни медии, дори от популярни колеги артисти (...) Дават ни за пример Европа, а някои от идеолозите на реформата реално нямат представа как стоят нещата в чужбина. Непрекъснато ни се говори колко частни театри има в Гърция или колко държавни опери има в Италия, а примерите издават само непознаване на системата. Всеки, който си позволява да твърди, че там държавата се е отдръпнала, просто лъже. Там държавата подкрепя 100 % частните формации чрез държавните, общинските и европейските фондове и (собствените) приходи са просто черешката на сладоледа... (А тук) след като имаш определени 10 милиона от държавния бюджет, как можеш да кажеш: "работете и колкото повече изкарате, парите са си за вас"? Ами ако изкараме 20 милиона?...


  ВЕСЕЛИНА ГЮЛЕВА: Някои директори казват, че се спасяват чрез турнета. Вярвате ли в такава възможност?


  АТАНАС ПОПДИМИТРОВ: Не вярвам, че можеш да спечелиш от турне. В момента начинът е само един. Хващаш една "мечка" от колегите, които не слизат от хумористичните телевизионни предавания, и без значение каква е художествената стойност на продукта, тръгваш из страната и показваш "мечката".


  



  
    (из интервюто на Веселина Гюлева с проф. Маргарита Младенова)

  


  МАРГАРИТА МЛАДЕНОВА: ... Вторият удар върху "Сфумато" нанесе последната реформа, която влезе в сила от началото на 2010 г. Никак не съм против да има количествено измерване на труда на даден театър, защото не е естествено да няма значение какви програми правиш, с какво кандидатстваш, какви бюджети осигуряваш, какви са ти намеренията, т.е. да няма никакъв контрол на изхода. Всички европейски системи и механизми допускат, предвиждат и прилагат контрол. Само че този чисто количествен подход, до който се сведе реформата и с който тя приключи - дотацията, т.е. помощта от страна на държавата да се формира единствено и само на базата на продаден билет, го няма никъде по света. Това е половината от работата и можеше да не е толкова пагубно, ако имаше някакви индикации за качество, за специфика, ако имаше значение къде е ситуиран съответният театър - в кой град, какво трябва там за културното развитие, каква е ролята на този театър и т.н. Е, добре, ама казват, че това били субективни показатели. Има обективни показатели за качество - броят рецензии, отзивите, участията във фестивали и форуми, участието в международни проекти, номинациите, наградите и т.н. Символично ги има тези неща, но те нямат реално отражение върху бюджета. Не се ли направи всичко това, не се ли разработи следващата стъпка на реформата, а се опасявам, че много хора в Министерството я мислят за завършена, всичко ще спре, ще блокира. На тази тема водим страшно много дискусии. Колкото пъти се съберем, толкова пъти става дума, че реформата не може да се смята за завършена, не може в тази система, в тази хавра, в която всички стоим и си броим зрителите от сутрин до вечер, да няма значение качеството на продукцията и единствената цел и смисъл на съществуването на театъра в тази държава да е колко зрители ще си купят билет. От това пада нивото на цялата продукция. Направо се търгува с лошия вкус на зрителите. И се прави явно. Ако всичко спре дотук и не се развие, ще се окаже, че България няма нужда от култура. И по този начин тя казва своето "не" на културата...


  ВЕСЕЛИНА ГЮЛЕВА: Поколения ли трябва да преминат безметежно през забавния репертоар, за да усетят, че трябва и нещо друго?


  МАРГАРИТА МЛАДЕНОВА: Знам, че има метафизика и винаги ще има. Винаги ще има една група момчета и момичета, които ще се занимават с изкуство, ще го мислят другояче. Освен това няма начин този живот да не натрупва някакви скрити енергии и ожесточения към парите, към демона на парите и начина, по който парите в момента буквално дирижират живота, а всичко останало е фикция, функция на парите... Та има едни момчета и момичета - индигови, кристални, - които ще започнат отначало, ще имат нужда от изкуство, ще имат нужда от истински неща. И ще започнат да търсят връзките между човека и битието и да ги поставят на по-важно място от всички тези вихри и цикли, в които се върти уж цивилизованият ни живот. Изкуството не може да умре. В него е изходът. В това, което по генетичен път, по пътя на духовния ген се предава, и в пресищането от формулите, които движат днешното ни живеене - чалгата, страшните инерции, капаните на кредитите.


  



  
    (из интервюто на Кристина Тошева с Лилия Абаджиева)

  


  ЛИЛИЯ АБАДЖИЕВА: Това не е реформа. Това са едни безогледни акции, които унищожават естетическите и моралните ценности. Нещо повече. Това, което се случи с Варненския театър в деветдесетия му сезон - да му се отнеме автономията... Реформа нямаше. Имаше съкращения. През тези години държавата не е имала идея за културна политика. Процесите, които съпътстват т. нар. реформа, се отразяват изключително негативно на актьорите. Те живеят в страх, а това е вредно за самата същност на театралното изкуство. В деня на премиерата на "Фауст" във Варненския театър министърът на културата заплашваше актьорите от трупата с уволнение. Нашите държавници нямат адекватно отношение към процесите в сферата на културата. Никой не се замисля как и кога подрастващите в тези градове ще чуят на български език текстовете на класическата драматургия. Какъв вкус ще изградят у себе си и какви добродетели ще имат за пример без образците на световната култура?(...)


  КРИСТИНА ТОШЕВА: Вашият театър разчита безспорно на дискомфорта на публиката. Той зарежда със страст. Но как се удържа на този избор при налагащите се хедонистични нагласи в театъра? Ще издържи ли "конкуренцията" на Вашата, условно казано, сюрреалистична театралност, на желанието за спокойно лайф стайл консумиране на театър като всяка друга увеселителна стока?


  ЛИЛИЯ АБАДЖИЕВА: По начина, по който се руши професионалната етика, не виждам добра перспектива. В следващите години театърът ще стане любителски или полупрофесионален. Ще настъпи пълна подмяна на ценностите. Усещам го като разрушителна тенденция. Всичко се разпада. Главно на етично ниво.


  



  
    (из интервюто на Кристина Тошева с проф. Атанас Атанасов)

  


  КРИСТИНА ТОШЕВА: Намирате ли днешните опити за реформи в театъра, които Министерството на културата се опитва да осъществи, за надеждни от естетическа гледна точка? С какво бихте подобрили художествената работа в един театрален състав?


  АТАНАС АТАНАСОВ: Опитите са проверка на възможностите. Стремежите - тестове за годност. Нито възможностите, нито годността на заемащите постове в МК в последните 20 години ми дават основание да открия или да твърдя, че съществува позитивна промяна. Институцията МК е безсилна дори тогава, когато демонстрира някакво желание за полезна дейност. Културата и образованието на всяка нация са инвестиция и резултатите от липсата на държавна политика в тези базисни за просперитета на човека области вече са налице. В случая мога да изразя единствено своето съжаление. Моите амбиции не са управленски. Те са по-скромни и за съжаление зависими от много външни фактори, но при достатъчно смелост, сила и вдъхновение ги осъществявам.


  



  СТЕГНЕТЕ ЛИЧНИЯ СИ ТУРЧИН


  



    Павел Васев е директор на Народния театър "Иван Вазов" и си има личен турчин. Тази интересна придобивка не е актьор, режисьор или сценичен работник, а цял министър на културата. "Моят приятел от 30 години, личният ми турчин Вежди Рашидов... излезе от Министерството на финансите" - споделя Павел Васев в едно интервю за в-к "Труд" (23.09.2010). След това описва с болка и загриженост в какво психическо състояние е намерил личния си турчин: "Това беше друг Вежди, с празен поглед, без закачки, без разкази за Сезар и бай Дечко, без живец". Драмата на личния му турчин е в това, че е юзбашия в най-бедното министерство в Европа. Защото другите лични хора в държавата - Бойко Борисов и Симеон Дянков, не му дават пари. Накрая, притиснат от немотията, изтормозеният личен турчин измисли "формулите", с които ще се изчисляват парите за театрите. В началото Павел Васев погледнал с добро око на формулите, но като направил няколко прости сметки, установил, че ако се приложи тази математика, Народният театър ще загуби от 100 до 150 хиляди лева. Коварството на формулите разтревожило шефа на Народния и той разлюбил личния си турчин (www.vsekiden.com, 16.12.2010). Щом даже Павел Васев се осмели да възроптае срещу личния си турчин, защо и останалите българи, които имат лични хора в правителството, да не го направят. Какво чакат останалите българи?


  Веско Коев


  ___________


  Текстът е публикуван във в-к "Стършел", бр. 1 / 2011

